ސިކުންތުކަށި ހުރީ ފަހު ފަހަރަށް ބާރަޔާ ދިމާއަށް މިސްރާބުޖަހައިފައެވެ. ސިކުންތަކަށް ފަހު ސިކުންތެކެވެ. ނޭވަޔަކަށް ފަހު ނޭވައެކެވެ. އަހްސަންގެ އެނދު ކައިރީގައި ހިމޭން ވަގުތުތައް ގުނަމުންދިޔައިރު އަހަރެންގެ ހިތުގެ ސަފުހާތައް ތަރުތީބެއް ނެތި އުކެމުން ނިއުޅެމުންދިޔައެވެ.\n“މަންމަ ދޭ އަރާމުކޮށްލަން،” އަހަރެންގެ ކޮނޑުގައި ފިރުމާލައިފައި ޒުހުދާ ބުންޏެވެ. “އަހަރެން އިންނާނަން މިތާ. ކަމެއް ވެއްޖެއްޔާ މަންމައަށް ގޮވާނަމޭ.”\nޒުހުދާގެ ވިސްނުން އެ ކަހަލަ ގޮތަކަށް ހުރެދާނެކަމަކަށް އަހަރެން ހިޔެއް ނުކުރަމެވެ. ހިތަށްއެރިއެވެ. އަހަރުމެންގެ ދިރިއުޅުން ވިއްސިވިހާލިވެގެނެއް ނުދިޔައެވެ. އަހަރެންގެ ދަރިންނަކީ ހަރުދަނާ، ހިތްވަރުގަދަ ކުދިންނެވެ. ކުދިންގެ ބައްޕައަށް އަހަރެން އިހާނެތިކޮށެއް ނުހިތަމެވެ. އަހްސަންގެ ކަންތައްތައް ބަރާބަރަށް އަހަރެން ކުރާތަން ކުދިންނަށް ހުންނާނީ ފެނިފައެވެ. ކެއްކުމާއި ކާންހެދުމެވެ. ދޮވެއިސްތިރިކުރުމެވެ. ގޭގައި ގެންގުޅޭ މީހަކާ ވެސް އެއިން ކަމެއް ހަވާލެއް ނުކުރަމެވެ. ފިރިމީހާއަށް އަދާކުރަންޖެހޭ އެއްވެސް ވާޖިބެއްގައި އަހަރެން ފަހަތަށް ފިޔަވަޅެއްނާޅަމެވެ. ކިތަންމެ ފޫހިވިޔަސް، ކިތަންމެ ރުޅިއަޔަސްވެހެވެ.\n“އަދި އިރުކޮޅަކުން.” އަހަރެން ބުނީމެވެ.\n“ކުރީ ފަހަރު ވެސް މަންމަ ބުނީ ތިހެން.” ޒުހުދާ ބުންޏެވެ.\nއާނއެކެވެ. ދެން ޒުހުދާ އެހެން ބުންޏަސް އަހަރެން ދޭނީ ހަމަ އެ ޖަވާބެވެ. އަހަރެންނަށް އަހްސަން ވަރަށް ދެރަދިނެވެ. އަހަރެންގެ ހިތުގައިޖެއްސިއެވެ. ނިދަން ވެސް އުނދަގޫކުރިއެވެ. ފިކުރުތަކުން ދުރުވެވޭތޯ އޭރު އަހަރެން ވަރަށް މަސައްކަތްކުރީމެވެ. ކައިވެނީގެ ހިތާމަތަކުން މިންޖުކުރައްވާތޯ މާތްރަސްކަލާނގެ ކިބަފުޅަށް އަހަރެން އޭރު ދުއާ ވެސް ކުރީމެވެ. އެ ހިތްދަތި ދުވަސްތައް ހިތުން ފިލާނީ ކިހިނެއް ހެއްޔެވެ؟ ގޭތެރޭގެ ހުރިހައި ކަމެއް ބެލެހެއްޓީ އަހަންނެވެ. ހެނދުނު ހޭލާ ގޮތަށް އަހަރެން އުޅުނީ ކޮންމެވެސް މަސައްކަތެއްގައެވެ. ކުދިންގެ ކިޔެވުމުގެ ކަންތައް ދާގޮތާއި، ފައިސާ ހަމަޖެއްސުމާއި، ކުދިން ބަލިވީމައި ހޮސްޕިޓަލަށް ގެންގޮސް ދެން ވެސް ކުރަންޖެހޭ ހުރިހާ ކަމެއް ބެލެހެއްޓީ އަހަރެން އެކަނިމާއެކަންޏެވެ. އަހަރެންގެ ބޮލުގައިރިހުމާއި ނޭވާހިއްލުމަކީ ހުއްޓުމެއް ނެތި ކުރި ހަނގުރާމައެކެވެ. އެ ހިސާބުން ނިމުނީކީ ނޫނެވެ. ލޭ މަދުވުމުގެ މައްސަލައިގައި ބައެއް ރޭރޭ ދަންވަރު ވެސް ހޮސްޕިޓަލަށް ދާންޖެހުނެވެ. އަހްސަން އޮތީ ނިދާށެވެ. ދުވަހަކު ވެސް އަހަންނާ އެކުގައި އަހްސަނެއް ނުދެއެވެ. އަހަރެން ބޭނުންވިޔަސް އެ ހަނދާންތަކަކާ ދުރަކަށް ނުދެވޭނެއެވެ.\n“މަންމާ!” އޯގާތެރިކަމާ އެކުގައި ޒުހުދާ ބުންޏެވެ.\n“އަދި ކުޑަކުޑަ އިރުކޮޅަކު.” އަހަރެން ބުނީމެވެ.\nޒުހުދާ ދިޔުމުން އަހަރެން ފުން ނޭވައެއް ބޭރުކޮށްލީމެވެ. ހިތަށްއެރިއެވެ. ނަސީބު ދިމާކުރި ގޮތް ނިކަންދެކިބަލާށެވެ. އަހްސަން މެދުނުކެނޑި އަހަންނަށް ސިހުރުހެދިއެވެ. އެކަމަކު އަހަރެންގެ ކަނިވަމުންދިޔަ ނޭވާގެ ހުޅުކޮޅު، ފިޔަޖަހައިލައިފައި އަނެއްކާ ވެސް ރޯވީއެވެ. އަހަރެންގެ ހަށިގަނޑަށް އަލުން ދިރުން އަތުވެއްޖެއެވެ. އުނދަގޫތަކާއި އަނިޔާތަކުން ސަލާމަތްވެއްޖެއެވެ. އެކަމަކު އަހްސަން އެ އޮތީ މަރަށް ލިހިލިހިއެވެ. އަހަރެން އަދިވެސް މިހިރީ އަހްސަންގެ އަންބެއްގެ ގޮތުގައެވެ.\nއަހަރުމެންގެ ދަރިން އެކި ފަހަރުމަތިން އެކި ކުދިން އައިސް އަހްސަންގެ އެނދުކައިރީގައި ތިބެފައި ދެއެވެ. އެ ކުދިންނަށް ހީވާ ކަހަލައެވެ. އަންނަ ކޮންމެ ފަހަރަކު ވެސް ބައްޕަ ހޭލާއޮއްވާ ފެންނާނެއެވެ. ކޮންމެ ކުއްޖެއްގެ ދެ ލޮލުން ބައްޕައަށް ޓަކައި އޮހޮރެމުންދިޔައީ ލޯބީގެ ކަރުނައެވެ. ހުރިހާ ހަގީގަތެއް ދެނެހުރި ޒުހުދާގެ ކަރުނައެއް ވެސް އޭނަޔަކަށް ނުހިފޭއްޓުނެވެ. އެއީ ބައްޕައެއްގެ ތެދުވެރި ލޯބީގެ ނަތީޖާ ހެއްޔެވެ؟ ނޫނެކެވެ. އެއީ އަހަރެންގެ ތަރުބިއްޔަތެވެ. އަވިގަދަ މެންދުރެއްގެ މެދު އުޑުން އިރު ފެންނަ ފަދައިން އަހްސަންގެ ކެހިވެރިކަމާއި އަނިޔާވެރިކަން އަހަންނަށް ފެނުނު ނަމަވެސް، ކުދިންގެ ހިތަކު އޭގެ ލަކުނެއް ނުލައްވަމެވެ. ވިހައެއް ނުފަތުރަމެވެ. ބަސްމޮށުންތެރިކަމުން މަހުރޫމްވެފައިވާ އަހްސަން އަހަންނާ ދިމާއަށް ބަލަހައްޓައިގެން އޮންނަނީ ޝުކުރުއަދާކުރަން ކަމުގައި ވެދާނެއެވެ. އެހެނަސް ވަގުތު ފާއިތުވެއްޖެއެވެ. އުންމީދުގެ ފަތްތައް މިލައި، ތަނޑިތައް ހިކިއްޖެއެވެ. ލޯބީގެ ގޮފިތައް ފީވެ، މޫތައް ލުހިއްޖެއެވެ. އިތުބާރުގެ ފަސްގަނޑު ހަނަފަސްވެ، ހަޔާތުގައި ސިއްކަޖެހި އަހްސަންގެ އަޖަލު ހަމަވީއެވެ. ހަޔާތުގައި އަހަންނަށް އަނިޔާ ނޫން އެހެން އެއްޗެއް ނުދިން ފިރިމީހާ މަރުވެގެންދިޔައިރު ވެސް އޭނަގެ އަތުގައި އަހަރެން ބާރަށް ހިފަހައްޓައިގެން އިނީމެވެ. ހުރިހާ ޝަކުވާއެއް ކަރުނައިން ދޮވެލީމެވެ. މާފުގެ ހުދު ކަފުނުން ފިރިމީހާގެ މޫނުއަޅައި، ވަދާޢުގެ ސަލާން ބަރުތީލަކުރީމެވެ. އެދުނީމެވެ. ކުށެއް ކުރެވިފައިވާ ނަމަ އަހަންނަށް މާފުކުރާށެވެ.\nއަހަންނަށް މި ދިމާވި ކަންތައްތަކަކީ އަހަންނަށް ވިސްނައިދޭނެ މީހަކު ނެތުމުން ދިމާވި ކަންތައްތަކެއްކަން މިހާރު ގަބޫލުކުރެވެއެވެ. އަހަރެންގެ ނަމުގައި ބައްޕައަށް ސިޓީ ލިބުނު ދުވަހު ބައްޕަ ގާތަށް އަހަރެން ގެނެސް އަހަންނަށް ވިސްނައިދީ މަޝްވަރާކޮށްލި ނަމައެވެ. އަހަރެންގެ ހިތުގައި އޮތީ ކޯޗެއްތޯ އަހައިލި ނަމައެވެ. އެހި ނަމަ އަހަރެން ލޯބިނުވާ މީހަކާ އިންނާކަށް ނުޖެހުނީހެވެ. އަހްސަންގެ އަންބަކަށް ހުރެ އަހަރެން އެހެން ފިރިހެނެއްދެކެ ލޯބިވުމަކީ ކޮންކަހަލަ ކަމެއްކަން އަހްސަން އަހަންނަށް ވިސްނައިދިން ނަމައެވެ. ކަން އޮންނަ ގޮތް ބުނެދިން ނަމައެވެ. ނަފުރަތުގެ ބަދަލުގައި އޯގާތެރިކަން އަހްސަން ބޭނުންކުރި ނަމަ ކައިވެނީގެ ފަހުން އަހްސަނަށް އަހަރެންގެ ހިތް ފަތަހަކުރެވުނީހެވެ. އެކަމަކު ކޮންމެ ފަހަރަކު ވެސް އަހްސަން ލަވައިގަތީ ހަޅޭކެވެ. އޭގެ ސަބަބުން އޭނަ ދެކެ އަހަރެން ވީ ފޫހި ހައްތަހާ ވީ އިތުރެވެ. އައި ރުޅި ހައްތަހާ ވީ ގަދައެވެ.\nއަހަންނަށް ކުރެވުނު ކަންތައްތައް މާ ރަނގަޅެކޭ ނޫނެވެ. އެހެނަސް އެ ކަން އެހެން ވިޔަ ނުދިނުމުގެ ބާރު ފިރިމީހާ އަތުގައި އޮތެވެ. އަނބިމީހާއަށް މަގުދެއްކުމުގެ ބާރު، އަބަދުވެސް ފިރިމީހާ އަތުގައި އޮންނާނެއެވެ. އޭގެ ބޭނުންކުރަން ފިރިމީހާއަށް ނޭނގުމުން ކޮންމެ އަންހެނެއްގެ ހިތުގައި ވެސް ތޫނު ރިހުމެެއް އުފެދޭނެއެވެ. މީހަކު ބުނެފާނެއެވެ. ފިރިމީހާ ދެކެ ލޯބިނުވަންޏާ އަހަންނަށް ތިން ދަރިން ލިބުނީ ކިހިނެއް ހެއްޔެވެ؟ ދިރިހުރުމަށް ޓަކައި ގުނަވަނެއް ބުރިކޮށްލަންޖެހޭ ފަހަރު ނާދޭ ހެއްޔެވެ؟ އަރާމުގެ ނިންޖަކުން ނިދާފައިއޮއްވައި ބިރުވެރި ހުވަފެނެއް ފެނިގެން ހޭލަން ނުޖެހޭ ހެއްޔެވެ؟ ބައެއް ކަންކަމަކީ ބާރު ނުފޯރުވޭ ކަންކަމެވެ. މިއަދު އަހަރެން އެހެން ހިތަށްއަރައެވެ. ކުދިން ކުށްވެރިއެއް ނުކުރަމެވެ. އެއީ އަހަރެންގެ ހަޔާތަށް އަލިކުރި އަލިގަދަ ބައްތިތަކެކެވެ.\nދޮށީ ދަރިފުޅުގެ އުމުރުން މިހާރު ވިހިއަހަރެވެ. އަހަރެންގެ އުމުރުން ތިރީސް ފަސް އަހަރެވެ. ނާސިހާއަކީ އަހަންނަށް ލިބުނު ދެވަނައެއް ނެތް އެކުވެރިޔެކެވެ. އަހަންނަށް ހިތްވަރުދޭން އޭނަ ހުއްޓެވެ. ރާޝިދުގެ ޚަބަރެއް ނުވިއެވެ. ޚުދު ނާސިހާއަށް ވެސް ރާޝިދު ގެއްލުނީއެވެ. އަހަރެން މިނިވަންވެ ދެ އަތް ދަމައިލިއިރު ރާޝިދު އަތްފޯރާފަށަކު ނެތެވެ. އޭނަ ކުރީ ކޮން ފަދަ ހުވައެއްކަމެއް އަހަންނަކަށް ނޭނގެއެވެ. ދުވަހަކު ވެސް އެނގޭނެހެނެއް ހިޔެއްނުވެއެވެ. އަހަރެން އިންތިޒާރުކުރީމެވެ. ހަނދާން އާކުރީމެވެ. ބޮއްކުރާގައި އިށީން ވަގުތެވެ. ރާޝިދުގެ އަސަރުގަދަ އަޑެވެ. ރާޅުގެ މިޔުޒިކީ ހަމަތަކަށް ނަށަމުން، ވައިރޯޅީގެ މަސްތުގައިޖެހެމުން، ރިތުގެ އަމުރަށް ކިޔަމަންވަމުން ބޮއްކުރާ މިސްރާބުހިފި ދަނޑިވަޅެވެ. އިރުގެ ދަޅައިން އޮފުއަރަމުންދިޔަ ރާޝިދުގެ ވަރުގަދަ ބޮނބިފަޅިން އަހަރެންގެ ހިތަށް ތަދުުކުރަމުން، ފިރުމަމުން އޭނަ ދިޔަ ދުވަހެވެ. އަހަރެންގެ ހިތުގެ ޖިފުޓީގައި މެހުމާނަކު ޓަކިދިން ވަގުތެވެ. ރާޝިދުގެ ރީތި މޫނާއި، މެދަށް ވުރެ ކުޑަކޮށް އަރިމަތިން ފަޅައިފައިވާ އިސްތަށިގަނޑާއި، ދަތްދޮޅީގައި ހުރި އަޑިކޮޅެވެ. ލޯބީގެ ފުރަތަމަ ރާޅު އަހަރެންގެ ހިތަށް ބިންދާލި ގޮތެވެ. މުޅި ހަށިގަނޑަށް ލޮޅުންއަރައިގެންދިޔަ ދުވަހާއި ހިތުގައި އުފެދުނު ޖަޒުބާތުގެ އާހެވެ.\nކޮޓަރީގެ ތަޅުންގަނޑުމަތީގައި އެތައް އިރެއް ވަންދެން އަހަރެން އޮތީމެވެ. މޫނަށް އަވިއަރައި އަނދިރިވަންދެނެވެ. ހަރަކާތް މަދުވެފައިވާ އަހަރެންގެ ހަށިގަނޑުގައި ރާޝިދު ހަނދާން ނުކުރާ އެންމެ ވިންދެއް ވެސް ނެތެވެ. އަންނާށެވެ. ހިތާހިތުން އަހަރެން ބުނީމެވެ. ހުރި ތާކުން އެނބުރި އަންނާށެވެ. ދެކިލާހިތުން އަހަރެން މަރުވެދާނެއެވެ. އާނއެކެވެ. އަހްސަން ދެކެ އަހަރެންނަކަށް ލޯތްބެއް ނުވެވުނެވެ. އަހަރެންނަށް ލޯބިވެވުނީ ރާޝިދު ދެކެއެވެ. އެއީ އަހަރެންގެ ކުށެއް ހެއްޔެވެ؟ ހަގީގަތް ފޮރުވިފައިއޮތީ އަހަރެންގެ ހިތުގައެވެ. އެޔެއް ނުފުހެވޭނެއެވެ. ހިތް އެއްލައެއް ވެސް ނުލެވޭނެއެވެ. އެކަމަކު އަހަރެން މަތިން ރާޝިދު ހަނދާންނައްތައިލީ ހެއްޔެވެ؟ އަމިއްލަ ހިތާ އަހަރެން އެ ސުވާލުކުރަމެވެ. އަހަރެން ކުރީ ކޮންފަދަ ކުށެއް ހެއްޔެވެ؟ އަހަރެން މި އިންނަނީ އަހަރެން އެންމެ ކުރިން ވެސް އިން ގޭގައެވެ. މި އަވަށާއި މި ގޭގެ މަގު ރާޝިދަށް އެނގޭނެއެވެ. އަހަރެން ފެންނަ ހިސާބަށް ރާޝިދު ނާންނަނީ ކީއްވެގެން ހެއްޔެވެ؟ އަހަރެން މަތިން ރާޝިދު ހަނދާންނެތުނީ ހެއްޔެވެ؟ އަހަރެން ދެކެ ފޫހިވީ ހެއްޔެވެ؟ ހާލަތު ނިޔާކުރި ގޮތުން އަހަންނާ ބައްދަލުކުރަން މިހާރު ރާޝިދު ފަސްޖެހެނީ ހެއްޔެވެ؟ އަހަރެން ހެޔޮ ހާލުގައި ހުރިކަން އެނގޭތީ ރާޝިދު އެ ވަރުން ފުއްދާލަނީ ހެއްޔެވެ؟ ޖަވާބު ނޭނގޭ އެތަކެއް ސުވާލެކެވެ. ވިސްނަންއޮއްވައި އަހަންނަށް ނިދުނީއެވެ.\n“ހޭލާ! ހޭލާ!” އަހަންނަށް އަޑުއިވުނެވެ.\nއަހަރެން ލޯހުޅުވައިލީމެވެ. ކޮޓަރީގެ ބޮކި ހުރީ ދިއްލައިފައެވެ. ފުރަތަމަ އަހަންނަށް ފެނުނީ ކަޅުކުލައިގެ ގަންބޫޓެވެ. ދެން ފެނުނީ ކާކީ ކުލައިގެ ފަޓުލޫނެވެ. އޭގެ މަތިން ކާކީ ޔުނީފޯމެކެވެ. ކޮނޑުގައިވާ ފަށްތަކާއި ކިހިއްޔަށް ޖަހައިފައިވާ ތޮތްޕެވެ. ގެތުންތަކާއި އެމުނުންތަކުން ޖަރީކޮށްފައިވާ، ބޭންޖަހާއިރު ސިފައިން ބޭނުންކުރާ ސިފަވަންތަ ހެދުމެވެ. ރާޝިދުގެ ހިތްގައިމު މޫނެވެ. ހިތް ފުރިގެން ބަންޑުންކުރުވި ހިނިތުންވުމެވެ.\n“އިއްޔެ މާލެއައީ،” ރާޝިދުގެ ބަރު އަޑުން އަހަރެންގެ ހިތް ތެޅިގަތެވެ. “ކީއްވެ ބޭންޖަހާތަން ބަލަން ނައީ؟”\nއަހަންނަށް ރޮވުނީއެވެ. އެއީ ސަލާމަތްވާނެ ފުރުސަތެއް ނުލިބި ހައްޔަރުވެފައިވާ އަހަރެންގެ ޝަކުވާތަކެވެ.\n“ރާޝިދު ކޮންތާކު އުޅުނީ؟” އަހަރެން ބުނީމެވެ. “ދެކިލާހިތުން…”\n“އަހްސަންގެ އަނބިމީހާޔާ ބައްދަލުނުކުރަން ހުވާކުރުވީމަ ދެން ނާދެވޭނެއްނު މޫނީ،” ކަރުނަ ބަބުޅަމުންދިޔަ ދެ ލޮލުން ބަލަމުން ރާޝިދު ބުންޏެވެ. “މިހާރު މިހިރީ މަގޭ މޫނި ދެކިލަން އައިސް. މަގޭ ދޫނި އުރާލަން އައިސް.”\nބޮލުގައި ތޮފިއަޅައިފައި ރާޝިދު ދެއަތް ދިއްކޮށްލިއެވެ. އަހަރެން ހިނިތުންވެލީމެވެ. ރާޝިދުގެ ވަރުގަދަ ދެއަތުން އަހަރެން އުރާލިއެވެ. ލޯބީގެ މާތައް މަތިން އޮހިގަތް ވަގުތު ރާޝިދުގެ ތޮފިން އަހަރުމެންގެ މޫނު ފޮރުވީމެވެ. ހުއްޓިފައިވާ ހަޔާތުގެ ކަށި ހިނގައިގަތީ އެ ހިސާބުންނެވެ.\nމުވައްޒަފުން ވަޒީފާއަށް ނިކުމޭ، ފްލައިޓް ޑިލޭއެއް ނެތް: އިމިގްރޭޝަން


އެޗްޕީއޭގެ ގައިޑްލައިނާ ޚިލާފަށް އެއްވި 41 މީހަކު ފުލުހުންގެ ބެލުމުގެ ދަށަށް އެޗްޕީއޭގެ ގައިޑްލައިނާ ޚިލާފަށް އެއްވި 41 މީހަކު ފުލުހުންގެ ބެލުމުގެ ދަށަށް\nއެޗްޕީއޭގެ ގައިޑްލައިނާ ޚިލާފަށް އެއްވި 41 މީހަކު ފުލުހުންގެ ބެލުމުގެ ދަށަށް\nމިއަދުގެ އެއްވުމުގެ ތެރެއިން މީހަކު ފުލުހުންގެ ބެލުމުގެ ދަށަށް ގެންދަނީ، ފޮޓޯ:ސޯޝަލް މީޑިއާ\nހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ގައިޑްލައިންތަކާ ޚިލާފަށް މާލޭގައި މިއަދު ސައިކަލުބުރެއް ބޭއްވުމަށް މަސައްކަތްކުރި މީހުންގެ ތެރެއިން 41 މީހަކު ފުލުހުންގެ ބެލުމުގެދަށަށް ގެންގޮސްފައިވާކަމަށް ފުލުހުން ވިދާޅުވެއްޖެއެވެ.\nފުލުހުން ވިދާޅުވީ ޢާންމު ސިއްހަތުގެ ކުއްލި ނުރައްކަލުގެ ހާލަތުގައި ރައްޔިތުން ނުރައްކަލެއްގެ ތެރެއަށް ހުށަހެޅޭ ގޮތަށް އެޗްޕީއޭގެ ގައިޑްލައިންތަކާ ޚިލާފަށް އެއްވުމާ ގުޅިގެން 41 މީހަކު ފުލުހުންގެ ބެލުމުގެ ދަށަށް ގެންގޮސްފައިވާކަމަށެވެ. މިއަދު ހަވީރު މާލޭގެ ރަސްފަނުން ފެށުމަށް މަސައްކަތްކުރި މިސައިލަކް ބުރު ފުލުހުންވަނީ ނިކުމެ ހުއްޓުވާފައެވެ.\nމި ސައިލަކްލ ބުރު ހުއްޓުވުމާއި ގުޅިގެން އިދިކޮޅު ޕީޕީއެމް ޕީއެންސީވަނީ އެކަން ކުއްވެރިކޮށް ބަޔާނެއް ނެރެފައެވެ. އެބަޔާނުގަިއވަނީ ފުލުހުން މި ހަރަކާތް ހުއްޓުވައި ފުލުހުންގެ ބެލުމުގެ ދަށަށް ގިނަބަޔަކު ގެންދިޔަކަކީ އިދިކޮޅު ފަރާތްތަކުން ކަންބޮޑުވާކަމެއްކަމަށެވެ. އިދިކޮޅު ޕީޕީއެމް ޕީއެންސީން މިފަދަ ބަޔާނެއް ނެރެފައިވާއިރު ޞިއްޙީ ކުއްލި ނުރައްކަލުގެ މިހާލަތުގައި އެޗްޕީއޭގެ އެންގުމާއި ޚިލާފަށް އިދިކޮޅު ޕީޕީއެމް ޕީއެންސީން ވަނީ މާލެއާއި ބައެއް ރަށްރަށުގައި އިހްތިޖާޖްކޮށްފައެވެ. މިމައްސަލާގައި އިދިކޮޅު ޕީޕީއެމް ޕީއެންސީ 150،000 ރުފިޔާއިން ވަނީ ޖޫރިމަނާކޮށްފައެވެ. އަދި އެ ދެޕާޓީގެ ބައެއް އިސްބޭފުޅުންވެސް ވަނީ ޖޫރިމަނާކޮށްފައެވެ.\nއާންމު ޞިއްޙަތުގެ ކުއްލި ނުރައްކަލުގެ މި ޙާލަތުގައި، ރައްޔިތުންގެ ރައްކާތެރިކަން އިސްކޮށް، އެޗްޕީއޭގެ އެންގުންތަކާ އެއްގޮތަށް އަމަލުތައް ބެހެއްޓެވުމަށް ފުލުހުން ވަނީ އިލްތިމާސްކުރައްވާފައެވެ.\nމާލެ ސަރަހައްދުގައި ބަލި ފެތުރުން އިންތިހާއަށް އިތުރުވެ ބަލީގެ ނުރައްކާ ބޮޑުވެފައިވާތީ ބަލި ކޮންޓްރޯލް ކުރުމަށްޓަކައި އަޅަމުންދާ ފިޔަވަޅުތަކުގެ ދަށުން އެޗްޕީއޭއިން ވަނީ މާލޭގައި5މީހުންނަށްވުރެ ގިނައިން އެއްވެ މަގުމަތީގައި އުޅުން މަނާކޮށްފައެވެ. މާލޭގައި ކޯވިޑް-19 ހަލުވިކަމާއެކު ފެތުރެމުންދާތީ ޑޮކްޓަރުންނާއި ޞިއްޙީ އެހީތެރިންވެސް ދަނީ ކަންބޮޑުވުން ފާޅުކުރަމުންނެވެ. މި ބަލިމަޑުކަން ކޮންޓްރޯލް ކުރުމަށްޓަކައި ހުރިހާ ފަރާތްތަކުން ގުޅިގެން މަސައްކަތްކުރުމަށްވެސް އެ ފަރާތްތަކުން ދަނީ ގޮވާލަމުންނެވެ.


Kulhudhuffushi Online - Cheritee dhinumugai ves feysbukge seeeeoa maak zukabaag enme kuree safugai\nޗެރިޓީ ދިނުމުގައި ވެސް ފޭސްބުކްގެ ސީއީއޯ މާކް ޒުކަބާގް އެންމެ ކުރީ ސަފުގައި\nބަދުރުއްދީން ޙަސަން -6އަހަރު ކުރިން - 13 ފެބްރުއަރީ 2013\nފޭސްބުކްގެ ސީއީއޯ މާކް ޒުކަބާގްއަކީ އޭނާގެ މޮޅުކަން އެންމެން ވެސް ކޮޕީކުރަން ބޭނުންވާ އެކަކެވެ. އެންމެ ޒުވާން ބިލިޔަނަރަށްވެ ދުނިޔޭގެ އެންމެ މުއްސަނދި މީހުންގެ ތެރޭގައި ހިމެނޭ ޒުކަބާގްއަކީ ފޭސްބުކްއާއެކު މުޅި ސޯޝަލް މީޑިއާ ޑޮމިނޭޓްކުރާ މީހާއެވެ. ނަމަވެސް އޭނާއަށް ލިބުނު މުއްސަނދިކަމާ މަޝްހޫރުކަމުގެ ސަބަބުން ދަހިވެތިވެ ކިބުރުވެރި ވުމުގެ ބަދަލުގައި އޭނާގެ ހިތްހެޔޮކަންވެސް ދިޔައީ އިތުރު ވެގެންނެވެ. މިހާރު ޒުކަބާގްއަކީ އެމެރިކާގައި ޗެރިޓީއަށް ފައިސާދޭ ފަރާތްތަކުގެ ތެރެއިން އެންމެ ކުރީ ސަފުގައި ހިމެނޭ މީހެކެވެ.\nޒުކަބާގް އާއި އޭނާގެ އަންހެނުން މިދިޔަ އަހަރު ވަނީ ބައި ބިލިޔަން ޑޮލަރު އެމެރިކާގެ ސިލިކަން ވެލީ ކޮމިއުނިޓީ ފައުންޑޭޝަނަށް ހަދިޔާ ކޮށްފައެވެ. މިދިޔަ އަހަރު ޗެރިޓީއަށް އެންމެ ގިނައިން ފައިސާޚަރަދުކުރި މީހުންގެ ތެރެއިން އޭނާ ވަނީ ދެވަނައިގައެވެ. އެއްވަނައިގައި ވަނީ ބިލިޔަނަރު ވޮރެން ބުފޭ އެވެ.\nޒުކަބާގް ދީލަތި އެހީ ފޯރުކޮށްދިން ސިލިކަން ވެލީ ކޮމިއުނިޓީ ފައުންޑޭޝަނަކީ ސެން ފްރެންސިސްކޯގައި މީހުންނަށް އެހީވުމަށް ތަފާތު ހަރަކާތްތައް ހިންގާ ޖަމިއްޔާއެކެވެ. އޭގެ ތެރޭގައި ފަގީރުންނަށް ކާނާ އާއި ބޯހިޔާވަހިކަން ހޯދައިދިނުމާއި ހިޖުރަކުރާ މީހުންނަށް އިނގިރޭސި ކިޔަވައިދިނުމާއި ކެލިފޯނިއާ ވައިލްޑްފަޔަރސްގައި ގެއްލުން ލިބޭ މީހުންނަށް އެހީވުން ހިމެނެއެވެ.\n“އަހަރެމެން ގުޅިގެން ދެން ބަލާނީ ތަޢުލީމާއި ސިއްހީ ދާއިރާއަށް އެހީވާން. އަދި މުސްތަގްބަލުގެ ޕްރޮޖެކްޓްތަކަށް ރަނގަޅު ފައިދާއެއް މީގެން ކުރާނެ.” ޒުކަބާގްގެ ފޭސްބުކްގައި ލިޔެފައި ވެއެވެ.\nބޮޑު ޑޮނޭޝަންއެއް އެންމެ ފުރަތަމަ ޒުކަބާގް ހަދާފައިވަނީ 2010 ވަނަ އަހަރުއެވެ. އޭރު އޭނާވަނީ ނިއުޖާޒީގެ ޕަބްލިކް ސްކޫލަކަށް 100 މިލިޔަން ޑޮލަރުގެ އެހީއެއް ދީފައެވެ. އޭނާވަނީ ސިލިކަން ވެލީ ކޮމިއުނިޓީ ފައުންޑޭޝަންއަށް 18 މިލިޔަން ފޭސްބުކް ޝެއާވެސް ގަނެދީފަ އެވެ.\n13 އަހަރުން ދަށުގެ ކުދިންނަށް ހާއްސަ މެސެޖިން އެޕެއް ފޭސްބުކުން ތައާރަފް ކޮށްފި\nފޭސްބުކަށް އިތުރު ބަދަލެއް، މިހާރު ބޭނުން ކުރަން ފަސޭހަވާނެ\n19 ބިލިޔަން ޑޮލަރަށް ފޭސްބުކް އިން ވަޓްސް އެޕް ގަންނަނީ\nފޭސްބުކް ބޭނުންކުރުން މެދުކަނޑާލުމަށް އެދި ބައްޕައަކު ދަރިފުޅަށް 200 ޑޮލަރު ހުށަހަޅައިފި\nކުޅުދުއްފުށީގެ މަޝްހޫރު ވިޔަފާރިވެރިޔާ ފަރިރީތި މުހައްމަދު މޫސާ އަދާލަތު ޕާޓީއާ ގުޅިވަޑައިގެންފި\nއަންހެނުންނަށް ކުރާ އަނިޔާއާ ދެކޮޅަށް ކުރިއަށްގެންދާ "ވަން ބިލިއަން ރައިސިންގ" ކެމްޕޭން މާދަމާ ކުޅުދުއްފުށީގައިވެސް ކުރިއަށްދާނެ


ބިލިއާޑް ކުޅުމަށް ދުނިޔޭގެ ފެންވަރުގެ ފެސިލިޓީއެއް ގާއިމްކުރަނީ ބިލިއާޑް ކުޅުމަށް ދުނިޔޭގެ ފެންވަރުގެ ފެސިލިޓީއެއް ގާއިމްކުރަނީ\nބިލިއާޑް ކުޅުމަށް ދުނިޔޭގެ ފެންވަރުގެ ފެސިލިޓީއެއް ގާއިމްކުރަނީ\nބިލިއާޑް ކުޅުމަށް ދުނިޔޭގެ ފެންވަރުގެ ފެސިލިޓީއެއް ގާއިމްކުރަން ހަމަޖެހުނުކަން ހާމަކުރަމުން ޔޫތް މިނިސްޓަރ މަޙްލޫފް އާއްމުކުރެއްވި ފޮޓޯ | ފޮޓޯ:ޔޫތް މިނިސްޓްރީ\nމޯލްޑިވްސް ޕޫލް ބިލިއާޑް އެސޯސިއޭޝަން (އެމްޕީބީއޭ) އަށް ދުނިޔޭގެ ފެންވަރުގެ ފެސިލިޓީއެއް ތަރައްގީ ކޮށްދިނުމަށް މަސައްކަތް ކުރަމުންދާ ކަމަށް ކުޅިވަރާ ބެހޭ ވަޒީރު އަޙްމަދު މަޙްލޫފް ވިދާޅުވެއްޖެއެވެ.\nމިނިސްޓަރ އޮފް ޔޫތް ސްޕޯޓްސް އެންޑް ކޮމިއުނިޓީ އެމަޕަވަރމަންޓް އަޙުމަދު މަޙްލޫފް ކުރެއްވި ޓްވީޓެއްގައި ވިދާޅުވީ، މޯލްޑިވްސް ޕޫލް އަދި ބިލިއާޑް އޭސޯސިއޭޝަނާއެކު ދުނިޔޭގެ ފެންވަރުގެ ފެސިލިޓީއެއް ގާއިމްކުރުމުގެ މަސައްކަތް ކުރަމުންދާކަމަށެވެ. އަދި މިއަހަރު ނިމުމުގެ ކުރިން މި ފެސިލިޓީގެ މަސައްކަތްތައް ނިންމުމަށް މަސައްކަތް ކުރަމުންދާކަމަށް މިނިސްޓަރ މަޙްލޫފް ވިދާޅުވިއެވެ.\nމަޙްލޫފް ވިދާޅުވީ މި ފެސިލިޓީއާއެކު ބައިނަލްއަގުވާމީ މުބާރާތްތައް ބޭއްވުމުގެ ގާބިލުކަން ރާއްޖެއަށް ލިބިގެންދާނެ ކަމަށްވެސް ވިދާޅުވިއެވެ. އެގޮތުން އެ ފެސިލިޓީގެ މަސައްކަތް ނިމުމާއެކު ބިލިއާޑް ވޯރލްޑް ޗެމްޕިއަންޝިޕް ބޭއްވުމަށް ރާއްޖެއިން ބިޑް ކުރެވޭނެ ކަމަށްވެސް މަހްލޫފް ވިދާޅުވިއެވެ.\nމީގެ އިތުރުން މި މަސައްކަތް ކުރިޔަށް ގެންދިޔުމުގައި ބިލިއާޑް އެސޯސިއޭޝަންގެ ރައީސް އަދި އެ އެސޯސިއޭޝަންގެ އެކްސްކޯއިން ދެމުންދާ އެހީތެރިކަމަށް މިނިސްޓަރ މަހްލޫފް ވަނީ ޝުކުރު އަދާކުރައްވާފައެވެ.\nރާއްޖޭގައި ބިލިއާޑް ކުރިއެރުވުމަށް މި ސަރުކާރުން މީގެ ކުރިންވެސް މަސައްކަތް ކޮށްފައިވާއިރު، މިދިޔަ އަހަރު ކުޅިވަރާ ބެހޭ ވުޒާރާގެ އެހީއާއެކު ވަނީ ރާއްޖޭގެ ގައުމީ ބިލިއާޑް ޓީމަށް ފުރަތަމަ ފަހަރަށް ބޭރުގެ ކޯޗެއް ހަމަޖައްސާފައެވެ.


Armenia Boduvazeerah bodu kaamiyaabeh\nއަރުމީނިއާ ބޮޑުވަޒީރު އާންމު އިންތިހާބު ކާމިޔާބުކުރައްވައިފި\nއަރުމީނިއާގެ ބޮޑުވަޒީރު ނިކޮލް ޕަޝިންޔަން: އާންމު އިންތިހާބުން ބޮޑު ކާމިޔާބެއް ވަނީ ހޯއްދަވާފައި\nއަރުމީނިއާގައި ހޯމަ ދުވަހު އޮތް އާންމު އިންތިހާބު ބޮޑުވަޒީރު ނިކޮލް ޕަޝިންޔަން ކާމިޔާބު ކުރައްވައިފި އެވެ. އޭނާގެ ސިވިލް ކޮންޓްރެކްޓް ޕާޓީން ވަނީ ވާދަވެރިންގެ މަައްޗަށް ތަފާތު ބޮޑު ނަތީޖާއެއް ހޯދާފަ އެވެ.\nބޮޑުވަޒީރު ޕަޝިންޔަންއަށް އިންތިހާބު ކާމިޔާބު ކުރެއްވޭނެ ކަމާމެދު ކުރިން ސުވާލު އުފެދިފައި އޮތް ނަމަވެސް، ހީކުރެވިފައި އޮތްގޮތާ ހިލާފަށް އޭނާ ވަނީ ވޯޓުގެ 54 ޕަސެންޓް ކަރަށަވަރު ކުރައްވާފަ އެވެ.\nއަރުމީނިއާގައި އަވަސް އިންތިހާބެއް ޖޫން 20 ގައި ބާއްވަން ހަމަޖައްސަވައި ބޮޑުވަޒީރު ނިކޮލް ޕަޝިންޔަން މިއަހަރު އޭޕްރީލްގައި އިސްތިއުފާ ދެއްވި އެވެ. އެއަށްފަހު ޕަޝިންޔަން ހުންނެވީ ވަގުތީ ބޮޑުވަޒީރު ކަމުގައި އާންމު އިންތިހާބުން ރައްޔިތުން ވަކި ގޮތެއް ނިންމަން ދެނެވެ.\nބޮޑުވަޒީރު ޕަޝިންޔަންގެ ސަރުކާރަށް ކުރި އިތުބާރު ގެއްލިފައިވާ ކަމަށް ބުނެ އިދިކޮޅު ޕާޓީތަކާ ގުޅިގެން އާންމުން މިއަހަރު ކުރީކޮޅު ވެރިރަށް ޔެރެވާންގެ މަގުތަކަށް ނުކުމެ ވަނީ ހަމަނުޖެހުން އުފައްދާފަ އެވެ. އެއީ މިދިއަ އަހަރު ނޮވެމްބަރުގައި އަރުމީނިއާ އަތުން ނަގޯނަ ކަރަބާހް ގެއްލުމާ ގުޅިގެންނެވެ.\nރައްޔިތުންގެ މެދުގައި މި މައްސަލަ ބޮޑުވެ ބޮޑުވަޒީރު އިސްތިއުފާ ދެއްވަން އަސްކަރިއްޔާއިން ވެސް ގޮވާލި އެވެ. ޕަޝިންޔަން ރައްދުގައި އެއިރު ވިދާޅުވީ އަސްކަރިއްޔާއިން އުޅެނީ ގައުމުގައި ފިތުނަ އުފައްދަން ކަމަށެވެ.\nނަގޯނަ ކަރަބާގެ މައްސަލާގައި އަޒަރުބައިޖާންއާ ހަނގުރާމަކޮށް އަރުމީނިއާ ބަލިވުމަކީ ބޮޑުވަޒީރަށް ލިބިވަޑައިގެންނެވި ވަރަށް ބޮޑު ނާކާމިޔާބީ އެކެވެ. އެހެންކަމުން ޕަޝިންޔަން ބޭނުންފުޅުވެ ވަޑައިގަތީ ގައުމުގައި އޭނާގެ ސަރުކާރަށް އޮތް ތާއީދު ކަށަވަރު ކުރެއްވުމަށެވެ.\nނިކޮލް ޕަޝިންޔަން: އާންމު އިންތިހާބުން ލިބިވަޑައިގެންނެވި ކާމިޔާބަށް ފަހު ސަޕޯޓަރުންނާ ސަލާމް ކުރައްވަނީ\nނަގޯނަ ކަރަބާއަކީ އަޒަރުބައިޖާންގެ ބައެކެވެ. މުޅި ދުނިޔެ ވެސް މިކަން ގަބޫލު ކުރެ އެވެ. އެކަމަކު އެ ސަރަހައްދުގައި ވެރިކަން ކުރަނީ އަރުމީނިއާގެ އަސްކަރިއްޔާއިންނެވެ.\nއަޒަރުބައިޖާނުން ނަގޯނޯ ކަރަބާ ހޯދަން އެތައް ފަހަރަކު ހަނގުރާމަކުރި ނަމަވެސް ވަނީ ނާކާމިޔާބުވެފަ އެވެ. މަޝްރަހު މުޅިން ބަދަލު ކޮށްލީ ނަގޯނަ ކަރަބާ ހޯދަން މިދިއަ އަހަރު ސެޕްޓެމްބަރު 27 ގައި އަޒަރުބައިޖާނުން ހަމަލާދޭން ފެށުމުންނެވެ.\nއެ ހަމަލާތައް 44 ދުވަހަށް ދިގު ދެމިގެން ދިއައިރު 6،500 މީހުން ވަނީ މަރުވެފަ އެވެ. އޭގެ އިތުރުން ވެސް އަރުމީނިއާއަށް ފޫބައްދަން ދަތި އެތައް ގެއްލުންތަކެއް ވަނީ ލިބިފަ އެވެ. އަރުމީނިއާއަށް އެހިސާބުން އަމާން ދޭން މަޖުބޫރުވީ އެވެ.\nޕޮލިޓިކްސް އަޒަރުބައިޖާން އަރްމީނިއާ\nއަރުމީނިއާ ބޮޑުވަޒީރު އިސްތިއުފާދެއްވަން އަންގައިފި\nއިރާންގެ ރައީސަށް ވިސާ ނުދޭން ދަންނަވައިފި\nއެމެރިކާ މަނަވަރުތައް ޓައިވާން ކަނޑުއޮޅިއަށް\nޗައިނާއާ ގުޅުން ރަނގަކުރަން ބޭނުން: އެމެރިކާ


Miaharuge joonmahu raahjeah etherekuri mudhaluge 3.55 bilian rufiyaage kurierumeh !\nމިއަހަރުގެ ޖޫންމަހު ރާއްޖެއަށް އެތެރެކުރި މުދަލުގެ 3.55 ބިލިއަން ރުފިޔާގެ ކުރިއެރުމެއް !\nފާއިތުވި ޖޫން މަހު ރާއްޖެއަށް އިމްޕޯޓު ކުރެވުނު މުދަލުގެ ސީއައިއެފް އަގު 2017 ވަނަ އަހަރުގެ ޖޫން މަހާ އަޅާބަލާއިރު 23 އިންސައްތަ ވަނީ އިތުރުވެފައެވެ.\nމިދިޔަ އަހަރުގެ ޖޫން މަހު ދިވެހިރާއްޖެއަށް 2.89 ބިލިއަން ރުފިޔާގެ މުދާ އިމްޕޯޓްކޮށްފައިވާއިރު މިއަހަރުގެ ޖޫން މަހު މިއަދަދުވަނީ 3.55 ބިލިއަން ރުފިޔާއަށް އިތުރުވެފައެވެ. އިމްޕޯޓްކުރި މުދަލުގެ އަގުގެގޮތުން 24 އިންސައްތަ ޔޫ.އޭ.އީ އިން އިމްޕޯޓްކޮށްފައިވާއިރު، ޗައިނާ އިން 15 އިންސައްތަ އަދި ސިންގަޕޫރުން 10 އިންސަައްތަ މުދާ ވަނީ އެތެރެކޮށްފައިވެއެވެ.\nއިމްޕޯޓު ޑިއުޓީއާއި އެހެނިހެން ފީ ގެ ގޮތުގައި ކަސްޓަމްސަށް ލިބުނު އާމްދަނީ ވަނީ 2017 ވަނަ އަހަރުގެ ޖޫން މަހާއި އަޅާބަލާއިރު ހުސްވި ޖޫން މަހު %4 އިތުރުވެފައެވެ. މިއަހަރުގެ ޖޫން މަހު އިމްޕޯޓު ޑިއުޓީއާއި އެހެނިހެން ފީގެ ގޮތުގައި ދައުލަތަށް 223 މިލިއަން ރުފިޔާ ލިބިފައިވާއިރު 2017 ވަނަ އަހަރުގެ ޖޫން މަަހު 215 މިލިއަން ރުފިޔާ ލިބިފައިވެއެވެ.


"Manikey Magey Hithey'ge hindhi lava Yohani ge adun\n"މަނިކޭ މަގޭ ހިތޭ" ގެ ހިންދީ ލަވަ ޔޮހާނީގެ އަޑުން\nޔޮހާނީ އާއި "ތޭންކް ގޯޑް" ގެ ޑައިރެކްޓަރު އިންދަރު ކުމާރު\nސްރީލަންކާގެ ލަވަކިޔުންތެރިޔާ ޔޮހާނީ ކިޔާފައިވާ "މަނިކޭ މަގޭ ހިތޭ" ސޯޝަލް މީޑިއާގައި ހޯދި ބޮޑު ކާމިޔާބުން ޔޮހާނީއަށް ވަނީ ހީނުކުރާ ވަރުގެ ބޮޑު މަޝްހޫރު ކަމެއް ލިބިފަ އެވެ. ހާއްސަކޮށް އިންޑިޔާ މީހުންނަށް މި ލަވަ ކަމުދިޔަލެއް ބޮޑުކަމުން އެ ގައުމުގައި މީހުން ވާހަކަ ދައްކާ އުޅޭ އެތައް ބަހުރުވައަކުން މި ލަވަ ރެކޯޑް ކޮށްގެން ނެރެފައި ވެއެވެ. އަދި ޔޮހާނީ އަށް ދައުވަތު ދީގެން ގެންގޮސް ހިންދީ ފިލްމު އިންޑަސްޓްރީގެ މީހުން ވެސް އޭނާ ލައްވާ ލަވަ ކިއުއްވުމަށް މިހާރު ދަނީ މަސައްކަތް ކުރަމުންނެވެ.\nއެގޮތުން ޔޮހާނީ ހިންދީ ފިލްމަކަށް ކިޔައިދޭ ފުރަތަމަ ލަވައަކީ އޭނާ މަޝްހޫރުކަން ހޯދި "މަނިކޭ މަގޭ ހިތޭ" ގެ ހިންދީ ވާޝަން އެވެ. ޔޮހާނީގެ މި ލަވަ ހިމަނާފައި ވަނީ ސިދާރްތު މަލްހޯތުރާ އާއި ރަކުލް ޕްރީތު ސިންގް ލީޑް ރޯލު ކުޅޭ "ތޭންކް ގޯޑް" ގައެވެ.\nތާނިޝްކް ކޮމްޕޯޒް ކޮށްފައިވާ މި ލަވައިގެ ލިރިކްސް ލިޔެފައިވަނީ ރަޝްމީ ވިރާގް އެވެ. ޓީ ސީރީޒް އިން އިއްޔެ ކުރި ޓުވީޓެއްގައި މި ލަވަ ޕްރޮޑިއުސްކުރާކަން ވަނީ އިއުލާން ކޮށްފަ އެވެ.\nމިކަމާ ގުޅިގެން ޔޮހާނީ ނެރެފައިވާ ބަޔާނެއްގައި ބުނެފައިވަނީ އިންޑިޔާ އިން ހާއްސަކޮށް ބޮލީވުޑުން އޭނާއަށް ހީނުކުރާ ވަރުގެ ބޮޑު ތަރުހީބެއް ލިބިފައިވާ ކަމަށެވެ. އަދި އެކަމަށްޓަކައި "ތޭންކް ގޯޑް" ގެ ޕްރޮޑިއުސަރު ބޫޝަން ކުމާރާއި ޑައިރެކްޓަރު އިންދަރު ކުމާރަށް އަދި އެ ފިލްމުގެ މުޅި ޓީމަށް ވަރަށް ބޮޑަށް ޝުކުރު އަދާކުރާ ކަމަށެވެ. އަދި އޭނާގެ "މަނިކޭ މަގޭ ހިތޭ" ގެ ހިންދީ ވާޝަން އެ ފިލްމަށް ކިޔައިދީފައިވާ ކަމަށާއި ވަރަށް އަވަހަށް އެނބުރި އިންޑިޔާ އަށް ދާން ގަސްތުކުރާ ކަމަށް ވެސް ޔޮހާނީ ބުނެފައި ވެއެވެ.\n"ތޭންކް ގޯޑް" ގެ ޑައިރެކްޓަރު އިންދަރު ކުމާރު ބުނި ގޮތުގައި ޔޮހާނީގެ ލަވައަކީ މުޅި ދުނިޔޭގެ މަޝްހޫރުކަން ހޯދާފައިވާ ލަވައަކަށް ވެފައި އެ ލަވައިގެ ހިންދީ ވާޝަން އޭނާގެ ފިލްމު "ތޭންކް ގޯޑް" ގައި ހިމެނުމުގެ ފުރުސަތު ލިބުމުން ވަރަށް އުފާކުރާ ކަމަށެވެ. އަދި އެ ފުރުސަތު ދިނީތީ ބޫޝަން ކުމާރަށް ވަރަށް ބޮޑަށް ޝުކުރު އަދާކުރާ ކަމަށެވެ.\nއިންދުރަ ބުނެފައިވާ ގޮތުގައި މި ޓްރެކްގެ ޝޫޓިން އޭނާ ވަރަށް އަވަހަށް ފަށަން ގަސްތުކުރެ އެވެ. އަންނަ އަހަރު ރިލީޒްކުރަން ތައްޔާރުކުރަމުންދާ "ތޭންކް ގޯޑް" އަކީ ކޮމެޑީ ފިލްމެކެވެ.\n"މަނިކޭ މަގޭ ހިތޭ" ގެ އަރަބި ލަވަ ހިނގައިފި


ޕީސް ފައުންޑޭޝަންގެ “ދަ ލެގަސީ” – Ilm\nޕީސް ފައުންޑޭޝަންގެ “ދަ ލެގަސީ”\nޕީސް ފައުންޑޭޝަންގެ ފަރާތުން ބާއްވާ ތިންވަނަ “ދަ ލެގަސީ” ސެޕްޓެމްބަރ7އަދި 8 ގައި ﷲ ގެ އިރާދަފުޅާއެކު މާލެއާއި ހުޅުމާލޭގައި ބާއްވާނެކަން ޕީސް ފައުޑޭޝަންގެ ރަސްމީ ފޭސްބުކް ޕޭޖުގައި އިޢުލާނު ކޮށްފިއެވެ. މިފަހަރުގެ “ދަ ލެގަސީ” ގައި ބައިވެރިވެ ވަޑައިގަންނަވާނީ ހުޅަނގުގެ ދަޢުވަތުގެ މައިދާނުގައި ވަރަށް އިސްކޮށް ޙަރަކާތްތެރިވެ ވަޑައިގަންނަވާ އެމެރިކާއަށް ނިސްބަތްވާ ޢިލްމުވެރިއެއް ކަމަށްވާ އައްޝައިޚް އަބޫ އުސާމާ އައްތަހާބީ حفظه الله އެވެ. އަދި ސެޕްޓެމްބަރ7ވާ ހުކުރުދުވަހުގެ ރޭގައި އިސްލާމީ މަރުކަޒު މައިދާނުގައި ޢާއްމުންނަށް ހުޅުވާލެވިފައިވާ ޝައިޚްގެ ވަރަށް ޚާއްޞަ ދަރުސެއް އޮންނާނެކަންވެސް ވަނީ ބަޔާންކޮށްފައެވެ.\n“ދަ ލެގަސީ” އަކީ ޕީސް ފައުންޑޭޝަންގެ އިވެންޓް ބްރޭންޑްތަކުގެ ތެރެއިން ބްރޭންޑެކެވެ. 2017 ވަނަ އަހަރު ޑރ. ބިލާލް ފިލިޕްސް ވަޑައިގެން އިފްތިތާޙު ކޮށްދެއްވި މި ޕްލެޓް ފޯމަކީ ދަޢުވަތުގެ އައު ޕްލެޓް ފޯމެކެވެ. މީގެ މަޤުޞަދަކީ ދުނިޔޭގެ އެކިކަންކޮޅުތަކުން އިންޓަރނޭޝަނަލް ސްކޮލާރސް ރާއްޖެއަށް ތަޢާރަފުކޮށް އެބޭފުޅުންގެ ދަޢުވަތުން ރާއްޖޭގެ ރައްޔިތުންނަށް މަންފާތަކެއް ކުރުމެވެ. މިގޮތުން ދެވަނަ “ދަ ލެގަސީ” ގައި ރާއްޖެ ވަޑައިގެންފައިވަނީ ޙުސެން ޔީ އެވެ. އަދި މި އިވެންޓަށް ޢާއްމުންގެ ވަރަށް ބޮޑު ތަރުޙީބެއް ލިބޭކަން ވެސް ވަނީ ފާހަގަ ކުރެވިފައެވެ. ޕީސް ފައުންޑޭޝަންގެ އިތުރު ބްރޭންޑްތަކުގެ ތެރޭގައި ޕެބްލްސް ފެމެލީ ހަވީރު، ނަމޫނާ ވޯރކްޝޮޕް، ފުރާވުނަ އަދި ސުޖޫދު ފާހަގަކޮށްލެވެއެވެ.\nޝައިޚް އަބޫ އުސާމާ އުފަންވެ ވަޑައިގަތީ އެމެރިކާގެ ސްޓޭޓެއް ކަމުގައިވާ ނިއު ޖަރޒީއަށް 1964 ވަނަ އަހަރުގައެވެ. އިސްލާމްދީން ޤަބޫލުކޮށްފައިވަނީ އުމުރުފުޅުން 22 އަހަރުގައެވެ. އެއީ 1986 ވަނަ އަހަރެވެ. އެއަށްފަހު ތަޢުލީމު ޙާޞިލުކުރުމަށްޓަކައި ސަޢުދީ ޢަރަބިއްޔާގެ މަދީނާގެ ޖާމިޔާ އިސްލާމިއްޔާގައި 8 އަހަރު ދުވަހު ޢިލްމު ޙާޞިލުކުރައްވާ ދަޢުވާ އަދި އުޞޫލުއްދީން ކުއްލިއްޔާއިން ގުރެޖުއޭޓްވެ ވަޑައިގެންނެވިއެވެ.\nޝައިޚް އަބޫ އުސާމާ އިސްލާމްވެ ވަޑައިގެންނެވި ދުވަހުއްސުރެ ވެވަޑައިގެންފައިވަނީ ދަޢުވަތުގައި ވަރަށް ޙަރަކާތްތެރި ބޭފުޅެއް ކަމުގައެވެ. އަދި އެމެރިކާއާއި ޔޫކޭގެ ވަރަށް ގިނަ މިސްކިތްތަކުގެ އިމާމެއް ކަމުގައި ވެވަޑައިގެންފައިވެއެވެ. ހަމައެފަދައިން ދުނިޔޭގެ ވަރަށް ގިނަ ޤައުމުތަކުގައި ޝައިޚް އަބޫ އުސާމާ ވަނީ ދަރުސް ދެއްވާ އެކި ސެމިނަރތައް ބާއްވާފައެވެ.\nއެންމެ ފާހަގަކޮށްލެވޭ ކަމެއްގެ ގޮތުގައި ޝައިޚް އަބޫ އުސާމާއަށް ވަނީ ޝައިޚް އިބްނި ބާޒާއި ޝައިޚް އިބްނި ޢުޘައިމީންގެ އަރިހުން ޢިލްމު ޙާޞިލުކުރުމަށް ވަރަށް ޚާއްޞަ ދެ ފުރުޞަތެއްވެސް ލިބިވަޑައިގެންފައެވެ. ހަމައެއާއެކު ޝައިޚް އަބޫ އުސާމާއަށް ވަނީ ޝައިޚް އަލްބާނީގެ ދަޢުވަތުން ވަރަށް ހެޔޮ އަސަރުތަކެއް ވެސް ކޮށްފައެވެ.\nބަދަލުހިފުމަށްވުރެ ތިބާގެ އަޚާއަށްޓަކައި ހެޔޮ ދުޢާކޮށްދިނުން މާ ހެޔޮކަން ބޮޑެވެ.\nމުއްސަނދި ކަމަކީ ނަފްސުގެ މުއްސަނދިކަން\nކަންނެތްވަނީ ކީއްވެ؟ ހައްލަކީ ކޮބާ؟\n24 ގަޑިއިރު އަޅުކަން ކުރެވިދާނެތަ؟\nކަމެއް ގޯސްވެއްޖެނަމަ އޮތީ ދެމަފިރިން އެކަކު އަނެކަކަށް ކުށްވެރިކުރުމެއް ނޫން – ތިމާއަށް ކުރެވުނީ ކޮން ކުށެއްކަން ބެލުން!


ރިސޯޓްތައް ހުޅުވާއިރު އިތުރު ލައިސަންސެއް ނަގާކަށް ނުޖެހޭނެ: ޓުއަރިޒަމް މިނިސްޓަރ ރިސޯޓްތައް ހުޅުވާއިރު އިތުރު ލައިސަންސެއް ނަގާކަށް ނުޖެހޭނެ: ޓުއަރިޒަމް މިނިސްޓަރ\nހއ. ހައިޑަވޭ ބީޗް ރިސޯޓް ހިންގާ ދޮނަކުޅި\nޖުލައިމަހު ފަތުރުވެރިކަން ފެށުމަށް ތައްޔާރުވަމުން އަންނައިރު އިތުުރު ލައިސަންސަކާއި ފީއެއް ދެއްކުމެއްނެތި، މަސައްކަތް ފެށުމުގެ ފުރުސަތު ހުރިހާ ރިސޯޓަކަށް ދޭނެކަމަށް ޓުއަރިޒަމް މިނިސްޓަރ އަލީ ވަހީދު ވިދާޅުވެއްޖެއެވެ.\nކޯވިޑް 19 ޕީއެސްއެމް ލައިވް ކަވަރޭޖްގައި ވާހަކަދައްކަވަމުން ޓުއަރިޒަމް މިިނިސްޓަރ އަލީ ވަހީދު ވިދާޅުވީ ޓުއަރިޒަމަށް އަލުން ހުޅުވާލުމަށް ކުރިއަށްގެންދާ މަޝްވަރާގަައި، ރިސޯޓްތަކުގެ ޚިޔާލު ހޯދުމުގެ ފުރުސަތު މިރޭ 12:00 ޖެހުމާއި ހަމައަށް ހަމަވާނެކަމަށެވެ. މިހާތަނަށް އައިރު މިކަމާއި ގުޅޭ މަޝްވަރާތައް ރާއްޖޭގެ ފަތުރުވެރިކަމާއިގުޅޭ މަސައްކަތްތައް ކުރާ ކުންފުނިތަކާއިއެކު ވަނީ ކުރިއަށްގެންގޮސް ޚިޔާލު ހޯދާފައެވެ.\nޖުލައިމަހު ފަތުުވެރިކަން ހުޅުވާލަނީ ކަނޑައަޅާ ވަކި މިންގަނޑު ތަކެއްގެތެރެއިންނެވެ.\n"މިހާރު ރިސޯޓަކުގެ ޚިޔާލު މިހޯދަނީ ގައިޑްލައިން އެކުލަވާލުމަށް. އެންމެން އެއްބަސްވާގޮތަށް މިނިވަން ސްޓޭންޑަރޑެއް އެކުލަވާލާނީ. ފަހު ޑްރާފްޓް ނިންމައި ރައީސް އޮފީހަށް ފޮނުވުމަށްފަހު ފައިނަލް ނިންމުމަކަށްދާނީ. އިތުރު ބޮޑު ޓެކްސްތަކެއް ނުހިމަނާނަން." މިނިސްޓަރ އަލީ ވަހީދު ވިދާޅުވިއެވެ.\nފަތުރުވެރިކަމުގެ ޚިދުމަތް އަލުން ފަށާއިރު ހުރިހާ ރިސޯޓްތަކާއި، އަދި ސަފާރީތަކަށްވެސް ޚިދުމަތް ދެވޭގޮތަށް މަޝްވަރާކުރާކަމަށް މިނިސްޓަރ ވިދާޅުވިއެވެ. ނަމަވެސް މިހާރު ކަރަންޓީން އާއި އައިސޮލޭޝަންގެ ގޮތުގައި ބައެއް ރިސޯޓްތައް ބޭނުންކުރާތީ އެ ރިސޯޓްތަކާއި މެދު ޢަމަލުކުރާނެ ގޮތްތަކެއް ކަނޑައަޅަމުންދާކަމަށް މިނިސްޓަރ ވިދާޅުވިއެވެ.\nމިހާރުވެސް 26 ރިސޯޓް ދަނީ ކޯވިޑް 19އާއި ގުޅިގެން އައިސޮލޭޝަނާއި ކަރަންޓީން ފެސިލިޓީގެ ގޮތުގައި ބޭނުންކުރަމުންނެވެ. މީގެތެރެއިން3މަސް ހަމަވެގެން ބައެއް ރިސޯޓްތައް ވަރަށް އަވަހަށް ދޫކޮށްލާނެކަމަށް މިނިސްޓަރ ވިދާޅުވިއެވެ. މަރާމާތުގެ މަސައްކަތްތައް ނިމުމުން މި ރިސޯޓްތަކުގެ ޚިދުމަތްވެސް ފެށޭނެކަމަށް މިިނިސްޓަރ ވަނީ ވިދާޅުވެފައެވެ.\n"ހުރިހާ ރިސޯޓްތައްވެސް ހުޅުވުމުގެ ފުރުސަތު ދޭނަން. އިތުރު ލައިސަންސެއް ފީއެއް ދޭކަށް ނުޖެހޭނެ. 3މަސް ހަމަވެގެން ބައެއް ރިސޯޓްތައް މިމަހު ދޫކޮށްލާނަން. އޮކްޓޯބަރަށް ހުރިހާ ރިސޯޓެއް އޮޕަރޭޓް ކުރެވޭނެކަމަށް ބަލަނީ." އަލީ ވަހީދު ވިދާޅުވިއެވެ.\nމިނިސްޓަރ ވިދާޅުވީ ރިސޯޓްތައް ހުޅުވުމަށް މަސައްކަތްކުރިނަމަވެސް، މިކަމުގައި އެންމެފަހުގެ ނިންމުންތައް ނިންމާނީ ސިއްޙީ ލަފާދޭ ފަރާތްތަކުންކަމަށެވެ. ރިސޯޓްތައް ހުޅުވަން މަސައްކަތް ކުރަނީ އާއްމުނަން އާމްދަނީ ލިބޭނެ މަގުފަހިކޮށްދިނުމަށްކަމުގައިވެސް މިނިސްޓަރ އަލީ ވަހީދުވަނީ ވިދާޅުވެފައެވެ.\nކޯވިޑް-19 އާއި ގުޅިގެން ރާއްޖޭގެ އިޤުތިޞާދުވަނީ ވަރަށް ބޮޑަށް ހީނަރުވެފައެވެ.


Raees Nasheed massala husha elhuvee meege7varakah aharu kurin aamu kuri video akaai beheygothun!\nރައީސް ނަޝީދު މައްސަލަ ހުށައެޅުއްވީ މީގެ ހަތްވަރަކަށް އަހަރު ކުރިން އާންމުކުރި ވީޑިޔޯއަކާއި ބެހޭގޮތުން!\n- 1 month ago 0\nކީރިތި ރަސޫލާ މުހައްމަދު ޞައްލަﷲ ވަސައްލަމަށް ނިސްބަތްކޮށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އިހާނެތި ބަސް ވިދާޅުވިކަމަށް ރ.އަނގޮޅިތީމު ޖީޒާ، އަލީ އިބްރާހިމް ނަމަކަށް ކިޔާ މީހަކު ބުނި ވީޑިޔޯއެއްގެ މައްސަލަ ތަހުގީގުކުރަން އެމަނިކުފާނު ވަނީ ހުށައަޅުއްވާފައެވެ.\nރައްޔިތުންގެ މަޖިލީހުން ނެރުނު ބަޔާނެއްގައި ބުނީ ރައީސް ނަޝީދު ކީރިތި ރަސޫލާއާއި މެދު އިހާނެތި ބަސްބުނެފައިވާ ކަމުގެ ދޮގު އިލްޒާމް އަޅުވައި، ރަމަޟާން މަހުގެ ފަހުދިހައިގެ މަތިވެރި ދުވަސްތަކުގައި ރ.އަނގޮޅިތީމު ޖީޒާގޭ އަލީ އިބްރާހިމް ދައްކާފައިވާ ވާހަކަތައް ތަހުގީގުކޮށް އަދި އޭނާގެ އިންޓަރވިއު ގެނެސްދިން މީޑިޔާގެ މައްޗަށް ޖިނާއީ ދައުވާ ކޮށްދޭން އެދި ފުލުހަށް މައްސަލައެއް ހުށައެޅުމަށް ނިންމަވާފައިވާ ކަމަށެވެ.\nރައީސް ނަޝީދު ވަނީ ރަމަޟާންމަހުގެ ފަހުދިހައިގައި މި މައްސަލަ ކުރިމަތި ކުރުވި ބަޔަކު އެކަން ކުރަނީ ރައީސް ނަޝީދު ގަތުލުކުރަން ލޭ ހުއްދަކަމަށް ދެއްކުމުގެ ބޭނުމުގައި ކަމަށް ފާހަގަކުރައްވާފައެވެ. އެމަނިކުފާނު ނިސްބަތްވާ އެމްޑީޕީގެ ފަރާތުންވެސް ވަނީ މި ވީޑިޔޯ ކުށްވެރިކޮށް ބަޔާނެއް ނެރެފައެވެ.\nނަމަވެސް ފާހަގަކޮށްލެވޭ ގޮތުގައި މި ވީޑިޔޯއަކީ 2013ވަނަ އަހަރުގެ ނޮވެމްބަރު މަހުގެ 7ވަނަ ދުވަހުގައި އަދާލަތު ކޮމިއުނިޓީ ކިޔާ ޔޫޓިއުބް ޗެނަލަކުން އަޕްލޯޑްކޮށްފައިވާ ވީޑިޔޯއެކެވެ. އަދި މި ވީޑިޔޯ ހަމަ އެ އަހަރުގެ ނޮވެމްބަރު މަހުގެ 8ވަނަ ދުވަހު މިހާރުގެ ހޯމް މިނިސްޓަރ އައްޝައިޚް އިމްރާން އަބްދުﷲ ވަނީ ޓްވީޓްވެސް ކުރައްވާފައެވެ.\nމިހާ ކުރީގެ އިންޓަރވިއުއެއް މީޑިޔާއަކުން އަލަށް ދުރަށް ދައްކަން ނިންމި ސަބަބެއް ސާފުވާގޮތް ވަނީ ނުވެފައެވެ. މި ވީޑިޔޯގައި އަލީ އިބްރާހިމް ބުނާގޮތުގައި ރ.އަނގޮޅިތީމަށް ރައީސް ނަޝީދު ވައްކަމުގެ މައްސަލައެއްގައި އަރުވާލާފައި ހުއްޓާ އެމަނިކުފާނު ވަނީ މުހައްމަދުގެފާނަކީ ރަސޫލެއް ނޫންކަމަށް ވިދާޅުވެފައެވެ. އަދި ކީރިިތި ގުރުއާނަކީވެސް ބާވާލެއްވި އެއްޗެއް ނޫންކަމަށް ރައީސް ނަޝީދު ވިދާޅުވިކަމަށް އިބްރާހިމް ވަނީ ބުނެފައެވެ.\nމި މައްސަލައިގައި އެމްޑީޕީން ނެރުނު ބަޔާނުގައި ރައީސް ނަޝީދު ވަނީ ރަސޫލާގެ ސުންނަތަކީ ވަރަށް އުފާކުރަން ޖެހޭ ކަންކަން ހިމެނޭ ސުންނަތެއްކަމަށް ވިދާޅުވެފައެވެ. “އަޅުގަނޑަކީ، ޝަހާދަތުގެ ދެ ކަލިމަ އެއްވެސް ޝައްކުކަމަކާ ނުލައި ހިތުގެ އަޑިން ޤަބޫލުކުރާ މީހެއް. ކީރިތި ރަސޫލާގެ ސުންނަތަކީ، އަޅުގަނޑު އެ ސުންނަތުގައިވާ ކަންކަމާ މެދު އިންތިހާއަށް އުފާކުރާ ކަންކަން ހިމެނޭ ސުންނަތެއް” ރައީސް މުޙައްމަދު ނަޝީދު ވިދާޅުވިއެވެ.\nމި ވީޑިޔޯގެ މައްސަލައިގައި އަދާލަތު ޕާޓީން މިހާތަނަށް ރަސްމީ ސިފައެއްގައި އެއްވެސް އެއްޗެއް ބުނެފައެއް ނުވެއެވެ.\nބޭންކް އޮފް މޯލްޑިވްސް ރައީސް ނަޝީދު\nވަރަށް ގިނަ ދިވެހިންނަށް ޑރ.ވަހީދު ފެނުމުން ބާޣީއަށް ގޮވޭ: ރައީސް ނަޝީދު42 weeks ago\nޗައިނާއާއި އެކު ވެފައިވާ މިނިވަން ވިޔަފާރީގެ އެއްބަސްވުން ދެމިއޮތްކަމަށް ބެލެވެން ނެތް: ރައީސް ނަޝީދު03 weeks ago\nބީއެމްއެލްއިން ޑެބިޓް ކާޑާއި ކްރެޑިޓް ކާޑް ހަވާލުކުރާ އުސޫލަށް ބޮޑެތި ބަދަލުތަކެއް!21 month ago\nރައީސް ނަޝީދުގެ އަބުރުގެ ދައުވާ:7އަހަރު ކުރީގެ އިންޓަވިއުގެ މައްސަލަ ފުލުހުން ބަލަންފަށައިފި01 month ago\nރައީސް ނަޝީދު މައްސަލަ ހުށައެޅުއްވީ މީގެ ހަތްވަރަކަށް އަހަރު ކުރިން އާންމުކުރި ވީޑިޔޯއަކާއި ބެހޭގޮތުން!01 month ago\nއަދާހަމަ: ދިވެހި ފުލުހުންގެ އޮޕަރޭޝަން ކާމިޔާބު. ރަހީނުކުރި 12 ދިވެހިން ސަލާމަތްކޮށްފި 12hours ago\nއަދާހަމަ: ފުލުހުންގެ ސްޕެޝަލް އޮޕަރޭޝަން ރެސްޕޮންސް ޓީމް ތުޅާދޫއަށް ދެވިއްޖެ!011 hours ago\nމީޑިއާތަކަށް ހަމަހަމަ ފުރުސަތު ދިނުމަށް މީޑިއާ ކައުންސިލުން ފުލުހުންނަށް ގޮވާލައިފި012 hours ago\nރިސޯޓެއްގެ ގޮތުގައި ތަރައްގީކުރަމުންދާ ބ.ބޮޑުފިނޮޅުގައި ދިވެހިންތަކެއް ރަހީނުކޮށްފި 1 16 hours ago\nރިސޯޓްތަކުގައި ދިވެހިން ތިބެންޖެހޭ އަދަދު ގާނޫނަކުން އިތުރުކުރަނީ017 hours ago\nޖުލައި 3ވަނަ ދުވަހު މާލޭގެ މިސްކިތްތަކުގައި ޖަމާއަތުގައި ހުކުރު ނަމާދު ނުކުރަން ނިންމައިފި01 day ago\nސިޔާސީ ކެމްޕެއިންތަކުގައި ބައިވެރިވުމުން ގާޟީ ނަޖީބު މަގާމުން ވަކިކުރަން ހުށައަޅަނީ01 day ago\nއެމްއެމްޕީއާރްސީގެ މައްސަލައާއި ގުޅިގެން މާލެ ސިޓީގައި ބަލާފާސްކުރުމުގެ ބޮޑު އޮޕަރޭޝަނެއް!01 day ago


July 1 in feshigen AdduCityge viyafaari fee akee mahaku 200rf\nޖުލައި 1 އިން ފެށިގެން އައްޑޫސިޓީގެ ވިޔަފާރީ ފީއަކީ މަހަކު 200ރ.\n21 ޖުލައި 2013 8 years ago\nއައްޑޫސިޓީގައި އިމްޕޯޓް މުދާ ވިއްކާ ތަންތަނާއި ސައިހޮޓާ ރެސްޓޯރެންޓް ފަދަ ތަންތަނުން ޖުލައި މަހުގެ 1 އިން ފެށިގެން މަހު ފީގެ ގޮތުގައި ނެގެމުންދާނީ މަހަކު 200 ރުފިޔާ އެވެ.\nމަހުފީ ބަލައިގަންނާނީ ކުރިންވެސް ފީ ބަލައި ގަންނަމުން ގެންދިޔަ އުސޫލުންނެވެ. މިގޮތުން ކޮންމެ މަހެއްގެ 1 އިން 10 އަކާއި ހަމައަށް ފީނުދައްކާ ފަރާތްތަކުގެ ފީ ބަލައިގަނެވޭނީ 15ރުފިޔާގެ ޖޫރިމަނާއާއި އެކުގައެވެ. އަދި މަސްނިމޭއިރަށް ފީނުދައްކާ ފަރާތްތަކުގެ ވިޔަފާރި ހުއްދަ ބާތިލުވާނެއެވެ. ވިޔަފާރި ހުއްދަ ބާތިލުވުމަށްފަހު އަލުން ހަދައިދެވޭނީ 200 ރުފިޔާ ދެއްކުމުންނެވެ.\nމިހާތަނަށް ދޫކުރެވިފައިވާ ހުއްދަތަކުގައި މަހުފީގެ ގޮތުގައި ދައްކަންޖެހޭނީ 50 ރުފިޔާކަމަށް ބަޔާންކުރެވިފައިވާތީ އެހުއްދަތައް އިސްލާޙްކުރުމަށްފަހު އެފަރާތްތަކާ ޙަވާލުކުރުމުގެ މަސައްކަތް ކައުންސިލްގެ ޑިޕާރޓްމަންޓް އޮފް ބިޒްނަސް ޑިވެލޮޕްމަންޓް ޔޫތް އެންޑް ސްޕޯރޓްސްއިން ކުރިއަށް ގެންދަވާނެއެވެ. އަދި ކުރިއަށްފީދައްކަވާފައިވާ ފަރާތްތަކުން 1 ޖުލައި 2013 އިން ފެށިގެން ފީދައްކާ ނިންމާފައިވާ މުއްދަތަށް އިތުރަށް ދައްކަވަންޖެހޭ ފައިސާ 31 ޖުލައި 2013 ކުރިން ދައްކަވައި ނިންމަވަން ޖެހޭނެއެވެ.\nވިޔަފާރިތަކުން ފީނެގުމުގެ އުސޫލަށް މިބަދަލު ގެނެވިފައިވަނީ ގާނޫނު ނަމްބަރ 78/60 އިމްޕޯރޓް މުދާ ވިއްކާ ތަންތަން، ސައިހޮޓާ އަދި ކެންޓީނާއި ބެހޭ ޤާނޫނުގެ2ވަނަ މާއްދާއާއި އިމްޕޯރޓް މުދަލުގެ ވިޔަފާރިކުރުމުގެ ޤަވާޢިދުގެ4ވަނަ މާއްދާގެ (ހ) ގައި ބުނާ 10،000 މީހުން ނުވަތަ އެއަށް ވުރެ ގިނަ މީހުން ދިރިއުޅޭ ރަށްރަށުގައި ހުރި ކޮންމެ ތަނަކުން މަހަކު 200ރ. ކުލީގެ ގޮތުގައި ނެގޭނެ ކަމަށް އެގާނޫނުގައި ބަޔާންކޮށްފައިވާތީ އެވެ.


Dhaulathuge Media Ah Inzaaru Dhin Kamah Bunaa Mahsala Eh Fuluhah - Vaguthu\nދައުލަތުގެ މީޑިޔާއަށް އިންޒާރު ދިންކަމަށް ބުނާ މައްސަލައެއް ފުލުހަށް\nޕީއެސްއެމް އިން ބޭއްވި ހަފްލާއެއްގެ ތެރެއިން. ޕޮޓޯ: ޕީއެސްއެމް\nޕަބްލިކް ސާވިސް މީޑިއާ، ޕީއެސްއެމްއިން ހިންގާ، ދައުލަތުގެ މީޑިޔާ ޓެލެވިޒަން މޯލްޑިވްސް (ޓީވީއެމް)އަށް ޓެރަރިޒަމްގެ އިންޒާރު ދީފައިވާ ކަމަށް ބުނެ ފުލުހަށް މައްސަލަ ހުށަހަޅައިފި އެވެ.\nޕީއެސްއެމްއިން ބުނީ، އެމްޑީޕީގެ މިލަންދޫ ދާއިރާގެ ރައީސް ރިޔާޒު ވަނީ ޓީވީއެމް އާއި ޗެނަލް 13ގެ ސެޓެލައިޓް ކަނޑާލާނެ ކަމުގެ އިންޒާރުދީފަ ކަމަށެވެ. އެހެންވެ އެ މައްސަލަ ފުލުހުން ތަހުގީގުކޮށް ކަމާބެހޭ މުއައްސަސާތަކުން ބަލައިދިނުމަށް ޕީއެމްއެސް ގޮވާލާފައިވެ އެވެ.\nޕީއެސްއެމްއިން މައްސަލަ ހުށަހަޅާފައިވަނީ ނިޔާޒު ކޮށްފައިވާ ޓްވީޓަކާ ގުޅިގެންނެވެ. އެ ޓްވީޓްގައި އޭނާ ބުނެފައިވަނީ ކުރިއަށް އޮތް 48 ގަޑިއިރު ތެރޭގައި ޓީވީއެމް އާއި ޗެނަލް 13ގެ ސެޓެލައިޓް ހިދުމަތް މެދުކަނޑާލާނެ ކަމަށެވެ.\nއެ ސްޓޭޝަނަށާއި ޗެނަލް 13 އަށް އިދިކޮޅު ފަރާތްތަކުން ޖެއްސުންކޮށް ނޫސްވެރިކަމަށް ހުރަސް އަޅަމުން އަންނަ ކަމަށް ޕީއެސްއެމްއިން ބުނެ އެވެ. އަދި ޗެނަލް 13 ގެ ނޫސްވެރިޔާ ލަޔާލްއަށް އިދިކޮޅު މުޒާހަރާއެއްގައި ޖެއްސުންކުރި ވީޑިއޯއެއް ދާދިފަހުންވަނީ އާއްމުވެފައެވެ.


ދިވެހި - Sorah Hud\nNoble Quran » ދިވެހި » Sorah Hud\nا ل ر (މި އަކުރުތަކުގެ مراد ދެނެވޮޑިގެންވަނީ اللَّه އެވެ.) (މިއީ) ފޮތެކެވެ. އެ ފޮތުގެ آية ތައްވަނީ، އޮޅުމެއްނެތި މާނަ ސާފުކޮށް އެނގޭގޮތުގައި ފުރިހަމަ نظام އަކުން تنظيم ކުރައްވާފައެވެ. އަދި އެ (ފޮތުގައިވާ ހުރިހާ ތަކެއްޗެއް) ވަނީ تفصيل ކޮށް ބަޔާންކުރައްވާފައެވެ. (އެއީ) މޮޅަށް ދެނެވޮޑިގެންވާ، حكيم ވަންތަ ރަސްކަލާނގެ حضرة ންނެވެ.\n(އެއީ) ތިޔަބައިމީހުން اللَّه އަށް މެނުވީ، އަޅުކަން ނުކުރުމަށެވެ. ހަމަކަށަވަރުން، ތިމަންކަލޭގެފާނީ، އެކަލާނގެ حضرة ން ތިޔަބައިމީހުންގެ ގާތަށް ފޮނުއްވެވި، ބިރުވެރިކަމުގެ خبر ދެއްވާ، އަދި އުފާވެރިކަމުގެ خبر ދެއްވާ رسول އަކީމެވެ.\nތިޔަބައިމީހުން އެނބުރި ދިއުންވަނީ، اللَّه ގެ حضرة އަށެވެ. އަދި އެކަލާނގެއީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\nދަންނާށެވެ! ހަމަކަށަވަރުން، އެއުރެން، އެއުރެންގެ މޭތައް އަނެއްފަރާތަށް އަނބުރާލަތެވެ. (އެއީ) އެކަލާނގެއަށް ވަންހަނާވެގަތުމަށެވެ. ދަންނާށެވެ! އެއުރެންގެ ފޭރާމުން އެއުރެން ފޮރުވިގެން ތިބޭއިރުވެސް، އެއުރެން ސިއްރުކުރާ ކަންތަކާއި، ފާޅުކުރާ ކަންތައް، އެކަލާނގެ ދެނެވޮޑިގެންވެތެވެ. ހަމަކަށަވަރުން، އެކަލާނގެއީ، ހިތްތަކުގައިވާހާ ކަމެއް މޮޅަށް ދެނެވޮޑިގެންވާ ރަސްކަލާނގެއެވެ.\nބިމުގައި ހިނގާބިނގާ އުޅޭ ދިރޭ އެއްޗެހީގެ ތެރެއިން، އެ އެއްޗަކަށް اللَّه رزق ނުދެއްވާ އެއްވެސް އެއްޗެއް ނުވެތެވެ. އެ ތަކެތި ބިމުގައިއުޅޭ ތަނާއި، މަރުވެގެން ވަޅުލާތަނެއް އެކަލާނގެ ދެނެވޮޑިގެންވެތެވެ. މި ހުރިހާ ކަމެއްވަނީ ބަޔާންވެގެންވާ ފޮތެއްގައި ލިޔުއްވާފައެވެ.\nއަދި އެކަލާނގެއީ، ހަ ދުވަހުގެ ތެރޭގައި އުޑުތަކާއި ބިން ހެއްދެވި ރަސްކަލާނގެއެވެ. އެކަލާނގެ عرش (އޭރު) ވަނީ ފެން މަތީގައެވެ. (އެއީ) ތިޔަބައިމީހުންގެ ތެރެއިން، އެންމެ عمل ރަނގަޅީ ކާކުތޯ امتحان ކުރެއްވުމަށެވެ. އަދި މަރުވުމަށްފަހު، ހަމަކަށަވަރުން، ތިޔަބައިމީހުން އަލުން ދިރުއްވައި، محشر އަށް ފޮނުއްވާނެޔޭ ކަލޭގެފާނު ވިދާޅުވެއްޖެނަމަ، ހަމަކަށަވަރުން، كافر ވި މީހުން ބުނާނެތެވެ. މިއީ، ބަޔާންވެގެންވާ ޖާދޫއެއްކަމުގައި މެނުވީ ނުވެތެވެ.\nއަދި عدد ކުރައްވާފައިވާ ވަގުތުކޮޅަކަށް، ތިމަންރަސްކަލާނގެ އެއުރެންގެ ކިބައިން عذاب ފަސްކުރައްވައިފިނަމަ، ހަމަކަށަވަރުން، އެއުރެން ބުނާނެތެވެ. އެ عذاب އަޔަނުދީ ބަންދުކުރަނީ، ކޮންއެއްޗެއްހެއްޔެވެ؟ ދަންނާށެވެ! އެއުރެންނަށް عذاب އަންނަ ދުވަހު އެއުރެންގެ ކިބައިން އެ عذاب ދުރުނުކުރައްވާ ހުށްޓެވެ. އަދި އެއުރެން އެއަށް ފުރައްސާރަކޮށް އުޅުނު عذاب، އެއުރެން ވަށައިލާ ހުށްޓެވެ.\nއަދި ތިމަންރަސްކަލާނގެ އިންސާނާާއަށް رحمة އެއް ލައްވައި، ދެން އޭނާގެ ކިބައިން ތިމަންރަސްކަލާނގެ އެ رحمة ނިގުޅައިގަންނަވައިފިނަމަ، ހަމަކަށަވަރުން، އޭނާ ވަނީ، ތިމަންރަސްކަލާނގެ رحمة ން އުންމީދުކަނޑައި، نعمة އަށް ދެކޮޅުހަދާ كافر އަކަށެވެ.\nއަދި، އެ އިންސާނާއަށް ޖެހުނު مصيبة އަކަށްފަހު، ތިމަންރަސްކަލާނގެ އޭނާއަށް نعمة ދެއްވައިފިނަމަ، އޭނާ ބުނާނެކަން ކަށަވަރެވެ. ތިމަންގެ ކިބައިން ހުރިހާ مصيبة އެއް ފިލައި ހިނގައްޖެއެވެ. ހަމަކަށަވަރުން، އޭނާ ވަނީ (އެ ލިބުނު ކަންތަކަށް) އުފާވެ فخر ވެރިވެފައެވެ.\nކެތްތެރިވެ، صالح عمل ތައްކުރި މީހުން މެނުވީއެވެ. އެއުރެންނަށް، ފާފަފުއްސެވުމާއި، ބޮޑުވެގެންވާ ދަރުމަހުށްޓެވެ.\nފަހެ، އެކަލޭގެފާނަށް خزانة އެއް ބާވައިނުލެއްވީ ކީއްވެހޭ، ނުވަތަ އެކަލޭގެފާނުގެ އަރިހުގައި ملائكة އަކު ވަޑައިނުގަތީކީއްވެހޭ، އެއުރެން ބުނެފާނެކަމަށްޓަކައި، ކަލޭގެފާނަށް وحى ކުރައްވާ ތަކެތިން ބައެއް، ކަލޭގެފާނު ދޫކޮށްލައްވައިފާނެ ހެއްޔެވެ؟ (އެބަހީ: ދޫކޮށެއްނުލައްވާނެތެވެ.) އަދި އެ ތަކެތި ކިޔަވައި ވިދާޅުވުމުން، ކަލޭގެފާނުގެ ހިތްޕުޅު ދަތިވެސްވެދާނެތެވެ. ކަލޭގެފާނު ވާކަން ކަށަވަރީ، ބިރުވެރިކަމުގެ خبر ދެއްވާ ބޭކަލަކު ކަމުގައެވެ. އަދި اللَّه އީ، ހުރިހާ ތަކެއްޗެއް ރައްކާތެރިކުރައްވައި، ބަލަހައްޓަވާ ރަސްކަލާނގެއެވެ.\nނުވަތަ އެކަލޭގެފާނު އަމިއްލަފުޅަށް ހެއްދެވި آية ތަކެއް ކަމަށް އެއުރެން ބުނަނީ ހެއްޔެވެ؟ ކަލޭގެފާނު ވިދާޅުވާށެވެ! ފަހެ، އަމިއްލައަށް ހަދާފައިވާ އެކަހަލަ ދިހަ سورة ތިޔަބައިމީހުން ގެނެސްބަލާށެވެ! އަދި ތިޔަބައިމީހުން ތެދުވެރިން ކަމުގައިވަނީނަމަ، اللًّه ފިޔަވައި ތިޔަބައިމީހުންނަށް ކުޅަދާނަވީހާ ބަޔަކަށް ނިކަން ގޮވައިގެނެސްބަލާށެވެ!\nފަހެ، އެއުރެން ތިޔަބައިމީހުންނަށް އިޖާބަ ނުދީފިނަމަ، ފަހެ، ތިޔަބައިމީހުން ދަންނާށެވެ! އެ آية ތައް ބާވައިލައްވާފައިވަނީ، اللَّه ގެ ދެނެވޮޑިގަތުމާ އެކުގައެވެ. އަދި އެކަލާނގެ މެނުވީ، حق ވެގެން އަޅުކަމެއްވެވޭ إله އަކު ނުވެތެވެ. ފަހެ، ތިޔަބައިމީހުން مسلم ން ކަމުގައި ވާނޫހެއްޔެވެ؟\nދުނިޔޭގެ ދިރިއުޅުމާއި، އެ ދުނިޔޭގެ ޒީނަތްތެރިކަމަށް އެދޭމީހާ (ދަންނާށެވެ!) އެއުރެންގެ عمل ތައް ތިމަންރަސްކަލާނގެ އެއުރެންނަށް އެތާނގައި ހަމަޔަށް ފުއްދަވައި ދެއްވާހުށީމެވެ. އަދި އެއުރެންނަށް އެތާނގައި އުނި ނުކުރައްވާހުށްޓެވެ.\nއެއުރެންނީ آخرة ގައި ނަރަކަ ނޫން އެހެންތަނެއް އެއުރެންނަށް ނުވާ މީހުންނެވެ. އަދި އެއުރެންކުޅަ ކަންތައް އެތާނގައި، ބޭކާރުވެގެންވެތެވެ. އަދި އެއުރެން ކޮށްއުޅުނު ކަންތައް باطل ވެގެންވެތެވެ.\nފަހެ، އެމީހެއްގެ ވެރިރަސްކަލާނގެ حضرة ން ބަޔާންވެގެންވާ ހެތްކެއްގެ މަތީގައި ހުރި މީހާވެސް ހެއްޔެވެ؟ (އެބަހީ: އެފަދަ މީހާއާއި، އިސްވެދިޔަ آية ގައި بيان ވެގެންވާ މީހުންނާ އެއްގޮތެއްނޫނެވެ.) އަދި އެކަލާނގެ حضرة ން ފޮނުއްވި ހެތްކެއް، އެއާވިދިގެން އާދެތެވެ. އަދި އޭގެކުރިން إمام އެއްގެ ގޮތުގައްޔާއި، رحمة އެއްގެ ގޮތުގައި موسى ގެފާނުގެ ފޮތް އޮތެވެ. އެއުރެން (އެބަހީ: ހެތްކެއްގެ މަތީގައިވާ މީހުން) އެއަށް إيمان ވެތެވެ. އަދި جماعة ތަކުގެ ތެރެއިން އެ ފޮތަށް كافر ވާ މީހާ (ދަންނާށެވެ!) ފަހެ، އެމީހަކަށް وعد ކުރައްވާފައިވާ ތަނަކީ، ނަރަކައެވެ. ފަހެ، ކަލޭގެފާނު އެކަމާމެދު شك އެއްގައި ނުހުންނަވާށެވެ! ހަމަކަށަވަރުން، އެއީ، ކަލޭގެފާނުގެ ވެރިރަސްކަލާނގެ حضرة ން އައި حق ގޮތެވެ. އެހެނެއްކަމަކު، މީސްތަކުންކުރެ ގިނަމީހުން (އެއަކަށް) إيمان އެއް ނުވެތެވެ.\nاللَّه އާމެދު ހަދައިގެން ދޮގެއްބުނި މީހަކަށްވުރެ، އަނިޔާވެރިކަން ބޮޑީ ކާކުހެއްޔެވެ؟ އެއުރެންގެ ވެރިރަސްކަލާނގެ حضرة އަށް އެއުރެން ހުށަހެޅޭނެތެވެ. އަދި ހެކިން ބުނާނެތެވެ. އެއުރެންގެ ވެރިރަސްކަލާނގެއާމެދު ދޮގުހަދައިގެން އުޅުނު މީހުންނަކީ މިތިބީއެވެ. ދަންނާށެވެ! އަނިޔާވެރިންގެ މައްޗަށް اللَّه ގެ لعنة ހުށްޓެވެ.\nއެއުރެންނީ اللَّه ގެ މަގުން (މީސްތަކުން) އެއްކިބާކުރާ މީހުންނެވެ. އަދި އެ މަގު ގުދުމަގަކަށްވުމަށް އެދޭ މީހުންނެވެ. އަދި އެއުރެންނީ آخرة ދުވަހަށް كافر ވެގެން ތިބޭ މީހުންނެވެ.\nއެއުރެންނީ ބިމުގައި (اللَّه) ނުކުޅައްދައިލެވޭނޭ ބަޔަކު ކަމުގައި ނުވެތެވެ. އަދި اللَّه ފިޔަވައި އެއުރެންނަށް އެހީތެރިވާނޭ ބަޔަކު ނުވެތެވެ. އެއުރެންނަށް عذاب ގިނަގުނަކުރައްވާ ހުށްޓެވެ. (حق ބަސްފުޅު) އެހުމަށް ކުޅަދާނަވެގެންވާ ބަޔަކު ކަމުގައި އެއުރެން ނުވެތެވެ. އަދި (حق މަގު) ފެންނަ ބަޔަކުކަމުގައިވެސް، އެއުރެން ނުމެވޭމެއެވެ.\nއެއުރެންނީ، އެއުރެންގެ އަމިއްލަ نفس ތައް ގެއްލެނިކުޅަ މީހުންނެވެ. އަދި އެއުރެން ހަދައި އުޅުނު ދޮގުތައް، އެއުރެންގެ ކިބައިން ގެއްލިގެން ހިނގައްޖެއެވެ.\nشك އެއްނެތެވެ. آخرة ގައި އެންމެ ބޮޑަށް ގެއްލެނިވެގެންވާ ބަޔަކީ، ހަމަ އެއުރެންނެވެ.\nހަމަކަށަވަރުން، إيمان ވެ، صالح عمل ތައްކޮށް، އަދި އެއުރެންގެ ވެރިރަސްކަލާނގެ حضرة އަށް މަޑުމޮޅިވީ މީހުންނީ، ސުވަރުގޭގެ أهل ވެރިންނެވެ. އެއުރެން އެތާނގައި ދެމިތިބޭނެތެވެ.\nއެ ދެބައިމީހުންގެ مثال، ކަނުމީހާއާއި، ބީރުމީހާއާއި، ލޮލަށް ފެންނަމީހާއާއި، އިވޭމީހާ ފަދައެވެ. އެ ދެބައިމީހުން مثال ގެ ގޮތުން ހަމަހަމަވެގެން ވޭހެއްޔެވެ؟ ފަހެ، ތިޔަބައިމީހުން ހަނދުމަ ނުކުރަނީހެއްޔެވެ؟\nހަމަކަށަވަރުން، نوح ގެފާނު، އެކަލޭގެފާނުގެ قوم ގެމީހުންގެ ގާތަށް ތިމަންރަސްކަލާނގެ ފޮނުއްވީމެވެ. (ވިދާޅުވެ އެންގެވުމަށެވެ.) ހަމަކަށަވަރުން، އަހުރެންނީ، ތިޔަބައިމީހުންގެ ގާތަށް ފޮނުއްވެވި، بيان ވެގެންހުރި إنذار ކުރާ މީހަކީމެވެ.\nاللَّه އަށް މެނުވީ، ތިޔަބައިމީހުން އަޅުކަން ނުކުރާހުށިކަމެވެ! ހަމަކަށަވަރުން ވޭންދެނިވި ދުވަހެއްގެ عذاب އަށް ތިޔަބައިމީހުންނާމެދު ތިމަންކަލޭގެފާނު ބިރުފުޅުގަނެއެވެ.\nފަހެ، އެކަލޭގެފާނުގެ قوم ގެމީހުންކުރެ، كافر ވި ބޮޑުން ބުނެފޫއެވެ. ތިމަންމެންކަހަލަ آدم ގެދަރިޔަކު ކަމުގައި މެނުވީ ތިމަންމެން، ކަލޭގެފާނު ނުދެކެމުއެވެ. އަދި ކަލޭގެފާނަށް تبع ވި މީހުންނަކީ، ތިމަންމެންގެ ތެރެއިން އެންމެ ދެރަ ނިކަމެތިން ކަމުގައި މެނުވީ ތިމަންމެން ނުދެކެމުއެވެ. (އެއުރެން تبع ވީ) މަތިމަތިން ފެންނަ ފެނުމަށެވެ. އަދި ތިމަންމެންގެ މައްޗަށް އެއްވެސް މޮޅުކަމެއް ތިޔަބައިމީހުންނަށް ލިބިގެންވާ ކަމަކަށް ތިމަންމެން ނުދެކެމުއެވެ. އަދި ކިއެއްތަ! ތިމަންމެން ހީކުރަނީ، ތިޔަބައިމީހުންނަކީ ދޮގުހަދާ ބަޔަކުކަމުގައެވެ.\nއަދި އެކަލޭގެފާނު ނާކޮޅު ބަންނަވަމުން ގެންދެވިއެވެ. އެކަލޭގެފާނުގެ قوم ގެމީހުންކުރެ، ބޮޑުންގެ ބަޔަކު އެކަލޭގެފާނުގެ އަރިހުންލާފައި ހިނގައްޖެ ކޮންމެ ފަހަރަކު، އެކަލޭގެފާނަށް މަލާމާތްކުރެތެވެ. އެކަލޭގެފާނު ވިދާޅުވެތެވެ. ތިޔަބައިމީހުން ތިމަންކަލޭގެފާނަށް މަލާމާތްކުރާނަމަ، ތިޔަބައިމީހުން މަލާމާތްކުރާ ފަދައިން، ހަމަކަށަވަރުން، ތިމަންމެންވެސް ތިޔަބައިމީހުންނަށް މަލާމާތް ކުރާނަމެވެ.\nފަހެ، ނިކަމެތިކަން އެމީހަކަށް ދެނިވި عذاب، އެމީހަކާ ހަމައަށް އަންނަނީ، އަދި ދެމިހުންނަނިވި عذاب، އެމީހަކަށް ކުރިމަތިވެގެން އަންނަނީ، ކާކަށްކަން ނިކަންހުރެ ތިޔަބައިމީހުންނަށް އެނގޭނެތެވެ.\nތިމަންރަސްކަލާނގެ أمر ފުޅު އައިސް، އަދި އުނދުނުގެ ތެރެއިން ފެން އަރައި އުތުރިގެންފުމަށް ދާނދެނެވެ. (އެހިނދު) ތިމަންރަސްކަލާނގެ وحى ކުރެއްވީމެވެ. ކޮންމެ އެއްޗަކުން (އަންހެން ފިރިހެން) ދެ ޖިންސުގެ ދޭއްޗާއި، އަދި ހަލާކުވެ ނެތިދިއުމުގެ ބަސްފުޅު، އިސްވެގޮސްފައިވާ މީހަކު ފިޔަވައި، ކަލޭގެފާނުގެ أهل ވެރިންނާއި، إيمان ވެގެންތިބި މީހުން އެ ނާކޮޅަށް ލައްވާށެވެ! މަދު މީހަކު މެނުވީ، އެކަލޭގެފާނުގެ އަރިހުގައި إيمان ވެގެނެއް ނުވެތެވެ.\nއަދި ފަރުބަދަތައް ފަދަ ރާޅުތަކެއްގެ ތެރޭގައި، އެއުރެންނާއިގެން އެ ނާކޮޅު ދުވަމުންދެއެވެ. އަދި نوح ގެފާނު އެކަލޭގެފާނުގެ ދަރިކަލުންނަށް ގޮވައިލެއްވިއެވެ. އޭރު އެ ދަރިކަލުންވީ (އެހެންމީހުންނާ) ވަކިން ދުރުގައެވެ. އޭ ދަރިފުޅާއެވެ! ތިމަންމެންނާއެކު (ނާކޮޅަށް) އަރާށެވެ! އަދި كافر ންނާ އެކުގައި ނުވާށެވެ!\nއެ ދަރިކަލުން ދެންނެވިއެވެ. ފެނުން، ތިމަން ރައްކާތެރިކުރާނޭ ފަރުބަދައަކަށް ތިމަން ހިނގައިދާހުށީމެވެ. އެކަލޭގެފާނު ވިދާޅުވިއެވެ. اللَّه ގެ أمر ފުޅުން (އެބަހީ: اللَّه ގެ عذاب ން) ރައްކާތެރިކުރާނޭ ފަރާތެއް، އެކަލާނގެ رحمة ލެއްވި މީހަކަށް މެނުވީ މިއަދަކު ނެތެވެ. އަދި އެ ދެބަފައިކަލުންގެ ދެމެދުގައި ރާޅު ހުރަސްއެޅިއެވެ. އަދި غرق ކުރެއްވި މީހުންގެ ތެރެއިން، އެ ދަރިކަލުންވިއެވެ.\nއަދި އެންގެވިއެވެ. އޭ ބިމާއެވެ! ތިޔަ ބިމުގެ ފެންގަނޑު ދިރުވައިލާށެވެ! އަދި އޭ އުޑާއެވެ! ވެހުން ހުއްޓައިލާށެވެ! ދެން ފެންގަނޑު ހިނދިއްޖެއެވެ. އަދި (އެއުރެން ހަލާކުވެދިއުމުގެ) ކަންތައްވެ ނިމިއްޖެއެވެ. އަދި جودىّ ފަރުބަދައިގެ މައްޗަށް އެ (ނާކޮޅު) ބީހި، ހަމަޖެހިއްޖެއެވެ. އަދި އެންގެވިއެވެ. އަނިޔާވެރިވީ މީހުންނަށް ހަލާކާއި ގެއްލުން ހުށްޓެވެ.\nنوح ގެފާނު، އެކަލޭގެފާނުގެ ވެރިރަސްކަލާނގެ حضرة އަށް مناجاة ދެންނެވިއެވެ. ފަހެ، އެކަލޭގެފާނު ވިދާޅުވިއެވެ. މި އަޅާގެ ވެރިރަސްކަލާކޯއެވެ! ހަމަކަށަވަރުން، މި އަޅާގެ ދަރި ވަނީ، މި އަޅާގެ أهل ވެރިންގެ ތެރެއިންނެވެ. އަދި ހަމަކަށަވަރުން، އިބަރަސްކަލާނގެ وعد ފުޅަކީ، حق ބަސްފުޅެވެ. އަދި އިބަރަސްކަލާނގެއީ، حكم ކުރައްވާ، އެންމެ عدل ވެރި ރަސްކަލާނގެއެވެ.\nއެކަލާނގެ وحى ކުރެއްވިއެވެ. އޭ نوح ގެފާނެވެ! ހަމަކަށަވަރުން، އެ ދަރިކަލުން، ކަލޭގެފާނުގެ أهل ވެރިންގެ ތެރެޔަކުން ނުވެއެވެ. ހަމަކަށަވަރުން، އެ ދަރިކަލުންގެ عمل އަކީ، ރަނގަޅުނޫން عمل އެކެވެ. ފަހެ، ކަލޭގެފާނަށް އެކަމަކާމެދު، އެނގުމެއްނުވާ ކަންތަކަށްއެދި، ތިމަންރަސްކަލާނގެ حضرة އަށް ނުދަންނަވާށެވެ! ހަމަކަށަވަރުން، جاهل ންގެ ތެރެއިން ކަލޭގެފާނު ވެދާނެތީ، ތިމަންރަސްކަލާނގެ ކަލޭގެފާނަށް نصيحة ތެރިވެވޮޑިގެންވަމެވެ.\nއެކަލޭގެފާނު ވިދާޅުވިއެވެ. ތިމަންއަޅާގެ ވެރިރަސްކަލާކޮ! ހަމަކަށަވަރުން، ތިމަން އަޅާއަށް، އެކަމަކާމެދު އެނގުމެއްނުވާކަމަކަށް، އިބަރަސްކަލާނގެ حضرة އަށް އެދި ދެންނެވުމުން، ތިމަންއަޅާ ސަލާމަތްކުރެއްވުންއެދި، އިބަރަސްކަލާނގެ حضرة ން ވާގިއެދި، ރައްކާތެރިކަން ލިބިގަންނަމެވެ. އިބަރަސްކަލާނގެ ތިމަން އަޅާޔަށް ފާފަ ނުފުއްސަވާނަމަ، އަދި رحمة ނުލައްވާނަމަ، ގެއްލެނިވެގެންވާ މީހުންގެ ތެރެއިން ތިމަންއަޅާ ވެދާހުށްޓެވެ.\nއެންގެވިއެވެ. އޭ نوح ގެފާނެވެ! ތިމަންރަސްކަލާނގެ حضرة ން أمان ކަމަކާއެކު، އަދި ކަލޭގެފާނާއި، ކަލޭގެފާނުގެ އަރިހުގައިވާ މީހުންގެ ތެރެއިން އުފެދޭ أمّة ތަކަށް بركات އާއެކު (ނާކޮޅުން) ފައިބައިވަޑައިގަންނަވާށެވެ! އަދި أمّة ތަކެއްވެއެވެ. ތިމަންރަސްކަލާނގެ އެ أمّة ތަކަށް (ދުނިޔޭގައި) އުފަލާއި، އަރާމު ދެއްވާހުށީމެވެ. ދެން ތިމަންރަސްކަލާނގެ حضرة ން އެއުރެންނަށް ވޭންދެނިވި عذاب އެއް އައިސްޖެހޭނެތެވެ.\nއަދި ތިމަންރަސްކަލާނގެ عاد ބާގައިމީހުންގެ ގާތަށް، އެއުރެންގެ أخ هود ގެފާނު (ފޮނުއްވީމެވެ.) އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެތެވެ. ތިޔަބައިމީހުންނީ، ދޮގުހަދާ ބަޔަކު ކަމުގައި ނޫނީ ނުވެތެވެ.\nއޭ އަހުރެންގެ قوم ގެމީހުންނޭވެ! އަހުރެން، ތިޔަބައިމީހުންގެ ކިބަޔަކުން އެކަމުގެ މައްޗަށް އުޖޫރައަކަށް ނޭދެމެވެ. އަހުރެންގެ އުޖޫރަ، އަހުރެން އުފެއްދެވި ފަރާތުން މެނުވީ ނުވެއެވެ. ފަހެ، ތިޔަބައިމީހުންނަކަށް ނުވިސްނޭހެއްޔެވެ؟\nއޭ އަހުރެންގެ قوم ގެމީހުންނޭވެ! ތިޔަބައިމީހުންގެ ވެރިރަސްކަލާނގެ حضرة އަށް، ފާފަފުއްސެވުންއެދި ދަންނަވާށެވެ. ދެން އެކަލާނގެއަށް توبة ވާށެވެ! އޭރުން، ތިޔަބައިމީހުންގެ މައްޗަށް އުޑުން، ބޯކޮށް ގިނައިން (ވެހޭގޮތުގައި) ވާރޭ ފޮނުއްވާނެތެވެ. އަދި ތިޔަބައިމީހުންގެ ބާރުގެ ތެރެޔަށް ބާރު އިތުރުކޮށްދެއްވާނެތެވެ. އަދި ކުށްވެރިންގެ ގޮތުގައި ތިޔަބައިމީހުން ފުރަގަސްދީ ނުދާށެވެ!\nއެއުރެން ދެންނެވޫއެވެ. އޭ هود ގެފާނެވެ! ބަޔާންވެގެންވާ ހެތްކެއް ތިމަންމެންގެ ގާތަކަށް ކަލޭގެފާނު ނުގެންނަވަމުއެވެ. އަދި (ހަމައެކަނި) ކަލޭގެފާނުގެ ބަސްފުޅަކަށް ތިމަންމެންގެ إله ންތައް ދޫކޮށްލާނޭ ބަޔަކު ކަމުގައި ތިމަންމެން ނުވަމުއެވެ. އަދި ކަލޭގެފާނަށް إيمان ވާ ބަޔަކު ކަމުގައި، ތިމަންމެން ނުވާހުށީމެވެ.\nތިމަންމެންގެ ބައެއް إله ން ކަލޭގެފާނަށް ނުބައި ކަމެއް ޖައްސައިފިކަމުގައި މެނުވީ ތިމަންމެން ނުބުނާނޫއެވެ. އެކަލޭގެފާނު ވިދާޅުވިއެވެ. ހަމަކަށަވަރުން، ތިޔަބައިމީހުން شريك ކޮށް އުޅޭ ތަކެތިން، ތިމަންކަލޭގެފާނު ބަރީއަވެގެންވާކަމަށް اللَّه ހެކިކުރައްވަމެވެ. އަދި ތިޔަބައިމީހުންވެސް ހެކިވާށެވެ!\nއެކަލާނގެ ފިޔަވައި އެހެން ފަރާތްތަކުންނެވެ. (އެބަހީ: އެހެން ފަރާތްތަކުން ތިމަންކަލޭގެފާނު ބަރީއަ ވެގެންވަމެވެ.) ފަހެ، ތިޔަބައިމީހުން އެންމެން ތިމަންކަލޭގެފާނަށް (ހަލާކު ދިނުމަށް) ރޭވުންތައް ރާވާށެވެ! ދެން ތިމަންކަލޭގެފާނަށް ލަސްކުރާނެކަމެއް ނެތެވެ.\nހަމަކަށަވަރުން، ތިމަންކަލޭގެފާނުންގެ ވެރި އަދި ތިޔަބައިމީހުންގެ ވެރި اللَّه އަށް ތިމަންކަލޭގެފާނު وكيل ކޮށްފީމެވެ. ހިނގާބިނގާ އުޅޭ އެއްވެސް ދިރޭ އެއްޗެއް، އެ އެއްޗެއްގެ ناصية ގައި، އެކަލާނގެ ހިއްޕަވާ حال ގައިވާ ކަމުގައި މެނުވީ ނުވެތެވެ. ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެ ވޮޑިގެންވަނީ، ސީދާވެގެންވާ މަގުގައެވެ. (ނޯޓު: ناصية އަކީ، ނިތްކުރިމަތީގެ އިސްތަށިގަނޑެވެ. ناصية ގައި ހިއްޕެވުމުގެ مراد އަކީ، ހުރިހައި ބާރެއް އެކަލާނގެއަށް ملك ވެގެންވުމެވެ.)\nފަހެ، ތިޔަބައިމީހުން އެނބުރި، ފުރަގަސްދޭނަމަ (ދަންނާށެވެ!) ތިޔަބައިމީހުންގެ ގާތަށް، އެކަމަކާއިގެން ތިމަންކަލޭގެފާނު ފޮނުއްވެވި ކަންތައް، ހަމަކަށަވަރުން، ތިޔަބައިމީހުންނަށް ތިމަންކަލޭގެފާނު އިއްވަވައިފީމެވެ. އަދި ތިމަންކަލޭގެފާނުގެ ވެރިރަސްކަލާނގެ، ތިޔަބައިމީހުންގެ ބަދަލުގައި، ތިޔަބައިމީހުން ނޫންބަޔަކު ގެންނަވާނެތެވެ. އަދި ތިޔަބައިމީހުންނަކަށް، އެއްވެސް ކަމަކުން އެކަލާނގެއަކަށް ގެއްލުމެއް ނުދެވޭހުށްޓެވެ. ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ، ކޮންމެ އެއްޗެއް ރައްކާތެރިކުރައްވައި، ބަލަހައްޓަވާ ރަސްކަލާނގެއެވެ.\nއަދި ތިމަންރަސްކަލާނގެ (عذاب ގެ) أمر ފުޅު އައިހިނދު، ތިމަންރަސްކަލާނގެ هود ގެފާނާއި، އެކަލޭގެފާނުގެ އަރިހުގައި إيمان ވެގެންތިބި މީހުން، ތިމަންރަސްކަލާނގެ حضرة ން އައި رحمة އަކާއެކު ސަލާމަތްކުރެއްވީމެވެ. އަދި ގަދަފަދަވެގެންވާ عذاب ން ތިމަންރަސްކަލާނގެ އެއުރެން ސަލާމަތް ކުރެއްވީމެވެ.\nއެއީ عاد ބާގައިމީހުންނެވެ. އެއުރެންގެ ވެރިރަސްކަލާނގެ آية ތަކަށް އެއުރެން ދެކޮޅުހެދޫއެވެ. އަދި އެކަލާނގެ رسول ންނަށް އެއުރެން އުރެދުނޫއެވެ. އަދި ހަރުކަށި، ކޮންމެ جبّار (އަނިޔާވެރި) އެއްގެ أمر އަށް، އެއުރެން تبع ވޫއެވެ.\nމި ދުނިޔޭގައިވެސް، އަދި قيامة ދުވަހުންވެސް، އެއުރެންނަށް لعنة ލެއްވިއެވެ. ދަންނާށެވެ! ހަމަކަށަވަރުން، عاد ބާގައިމީހުން، އެއުރެންގެ ވެރިރަސްކަލާނގެއަށް كافر ވޫއެވެ. ދަންނާށެވެ! عاد ބާގައިމީހުންނަށް ހަލާކާއި، ގެއްލުން ހުށްޓެވެ. (އެއީ) هود ގެފާނުގެ قوم ގެމީހުންނެވެ.\nއަދި ތިމަންރަސްކަލާނގެ ثمود ބާގައިމީހުންގެ ގާތަށް އެއުރެންގެ أخ صالح ގެފާނު ފޮނުއްވީމެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! اللَّه އަށް ތިޔަބައިމީހުން އަޅުކަންކުރާށެވެ! އެކަލާނގެ ފިޔަވައި، އެހެން إله އަކު ތިޔަބައިމީހުންނަކަށް ނުވެއެވެ. އެކަލާނގެ ތިޔަބައިމީހުން ބިމުގެ ތެރެއިން އުފެއްދެވިއެވެ. އަދި އެ ބިމުގައި عمارة ކޮށް، އެ ބިމުގެ ފައިދާ ލިބިގަންނަ ބަޔަކު ކަމުގައި ތިޔަބައިމީހުން ލެއްވިއެވެ. ފަހެ، ތިޔަބައިމީހުން ފާފަފުއްސެވުންއެދި، އެކަލާނގެއަށް ދަންނަވާށެވެ! ދެން ތިޔަބައިމީހުން، އެކަލާނގެއަށް توبة ވާށެވެ! ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ، ކުއްތަންވެވޮޑިގެންވާ (دعاء) އިޖާބަކުރައްވާ ރަސްކަލާނގެއެވެ.\nއެއުރެން ދެންނެވޫއެވެ. އޭ صالح ގެފާނެވެ! ހަމަކަށަވަރުން، މީގެކުރިން ތިމަންމެންގެ ތެރޭގައި އެދެވިގެންވާ (މާތް) މީހެއްކަމުގައި ކަލޭގެފާނު ވީމުއެވެ. (އެހެންކަމާއެކުވެސް) ތިމަންމެންގެ ކާބަފައިން އަޅުކަންކުރާ ފަރާތްތަކަށް، އަޅުކަންކުރުން ތިމަންމެންނަށް މަނާކުރައްވަނީތޯއެވެ؟ ހަމަކަށަވަރުން، ތިމަންމެންނަށް ކަލޭގެފާނު ތިޔަ ގޮވައިލައްވާ ކަންތަކާމެދު، ތިމަންމެން މިތިބީ، ވަސްވާސްތެރިކަމުން ފުރިގެންވާ شك އެއްގައިކަން ކަށަވަރެވެ.\nއެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން ނިކަން ބުނެބަލާށެވެ! އަހުރެންގެ ވެރިރަސްކަލާނގެ حضرة ން އައި ފާޅުވެގެންވާ ތެދުމަގެއްގައި، އަހުރެންވީނަމަ، އަދި އެކަލާނގެ حضرة ން އަހުރެންނަށް رحمة އެއް (އެބަހީ: ނަބީކަމާއި رسول ކަން) އެކަލާނގެ ދެއްވިހިނދު، އެކަލާނގެއަށް އަހުރެން އުރެދިއްޖެނަމަ، اللَّه ގެ حضرة ން އަހުރެންނަށް نصر ދޭނީ ފަހެ، ކާކުހެއްޔެވެ؟ ފަހެ، ގެއްލުންދިނުން ނޫން އެހެންކަމެއް، ތިޔަބައިމީހުން އަހުރެންނަކަށް އިތުރެއް ނުކުރަމުއެވެ.\nއޭ އަހުރެންގެ قوم ގެމީހުންނޭވެ! މިއޮތީ ތިޔަބައިމީހުންނަށް ހެތްކެއްގެ ގޮތުގައި އޮތް اللَّه ގެ جمل އެވެ. ފަހެ، اللَّه ގެ ބިމުގައި، އެ جمل ކައިއުޅޭން އޭތި ދޫކޮށްލާށެވެ! އަދި އެއަށް އެއްވެސް ގޯނާއެއް ނުކުރާށެވެ! ފަހެ، (އެކަންކޮށްފިނަމަ) ގާތްވެގެންވާ عذاب އެއް އައިސް ތިޔަބައިމީހުންނަށް ޖެހިދާނެތެވެ.\nނަމަވެސް، އެއުރެން އެ جمل މަރައިލީއެވެ. ދެން އެކަލޭގެފާނު ވިދާޅުވިއެވެ. ތިޔަބައިމީހުންގެ ގެދޮރުގައި، ތިންދުވަސްވަންދެން ތިޔަބައިމީހުން އުފާކޮށް އުޅޭށެވެ! އެއީ ދޮގުނުކުރެވޭނެ وعد އެކެވެ.\nދެންފަހެ، ތިމަންރަސްކަލާނގެ (عذاب ގެ) أمر ފުޅު އައިހިނދު، صالح ގެފާނާއި، އެކަލޭގެފާނުގެ އަރިހުގައި إيمان ވި މީހުން، ތިމަންރަސްކަލާނގެ حضرة ންލެއްވި رحمة އާއެކު، އެދުވަހުގެ ނިކަމެތިކަމުން ތިމަންރަސްކަލާނގެ ސަލާމަތްކުރެއްވީމެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެއީ، ބާރުވެރިވަންތަ، ގަދަފަދަވަންތަ ރަސްކަލާނގެއެވެ.\nއަދި (ބިރުވެރި) އަޑުއައިސް އަނިޔާވެރިވި މީހުން ހަލާކުކުރިއެވެ. ދެން ހެނދުންވީއިރު، އެއުރެންގެ ގޯތިގެދޮރުގައި، އެއުރެން ތިބީ، ކަކޫ މައްޗަށް ތިރިވެ، މަރުވެފައެވެ.\nއެއުރެން އެތާ އުޅެފައި ނުވާކަހަލައެވެ. ދަންނާށެވެ! ހަމަކަށަވަރުން، ثمود ބާގައިމީހުން، އެއުރެންގެ ވެރިރަސްކަލާނގެއަށް كافر ވޫއެވެ. ދަންނާށެވެ! ثمود ބާގައިމީހުންނަށް ހަލާކާއި ގެއްލުން ހުށްޓެވެ.\nއަދި ހަމަކަށަވަރުން، އުފާވެރިކަމުގެ خبر އާއިގެން، ތިމަންރަސްކަލާނގެ ފޮނުއްވި رسول ން (އެބަހީ: ملائكة ން) إبراهيم ގެފާނުގެ އަރިހަށް ވަޑައިގަތެވެ. އެބޭކަލުން ދެންނެވޫއެވެ. سلام އެވެ! އެކަލޭގެފާނު ވިދާޅުވިއެވެ. سلام އެވެ! ދެން ފިހެފައިވާ، ޅަ ގެރިއެއް ގެންނެވުމުގައި، އެކަލޭގެފާނު ލަސްވެވަޑައެއް ނުގަންނަވަތެވެ.\nފަހެ، އެބޭކަލުންގެ އަތްޕުޅުތައް، އެ ފަރީއްކޮޅާ ހަމަޔަށް ނުދާތީ ދެކެވަޑައިގެން، އެބޭކަލުންނާމެދު إنكار ކުރެއްވިއެވެ. އަދި އެބޭކަލުންނާމެދު ހިތްޕުޅުގައި ބިރުވެރި ކަމެއް އުފެދުނެވެ. އެބޭކަލުން ދެންނެވޫއެވެ. ކަލޭގެފާނު ބިރުފުޅުގެން ވަޑައިނުގަންނަވާށެވެ! ހަމަކަށަވަރުން، ތިމަންމެން ފޮނުއްވީ، لوط ގެފާނުގެ قوم އަށެވެ.\nއަދި އެކަލޭގެފާނުގެ އަނބިކަނބަލުން (އެ ހިނދު އެތާނގައި) ހުންނެވިއެވެ. ދެން (އެބޭކަލުން އެހެން ވިދާޅުވުމުން، އެކަމާ އުފާފުޅުވެގެން) އެކަމަނާ ހިނިފުޅުވެޑުވިއެވެ. ފަހެ، އެކަމަނާއަށް إسحاق ގެފާނު ލިބިވަޑައިގަންނަވާނެކަމާއި، إسحاق ގެފާނުގެ ފަހަތްޕުޅުން يعقوب ގެފާނު ލިބިވަޑައިގަންނަވާނެކަމުގެ އުފާވެރި خبر، ތިމަންރަސްކަލާނގެ އެކަމަނާއަށް ދެއްވީމެވެ.\nއެކަމަނާ ވިދާޅުވިއެވެ. އޭހުރި عجائب އެއްގެ ބޮޑުކަމާއެވެ! ތިމަންނާ މުސްކުޅިޔަކު ކަމުގައިވާއިރުވެސް، ތިމަން ވިހާނޭ ހެއްޔެވެ؟ އަދި ތިމަންގެ ފިރިކަލުން މިހުންނެވީ މުސްކުޅިވެފައެވެ. ހަމަކަށަވަރުން، މިއީ عجائب ވެގެންވާ ކަމެކެވެ.\nފަހެ، إبراهيم ގެފާނުންގެ ކިބަފުޅުން ބިރުފިލައިގޮސް، އެކަލޭގެފާނަށް އުފާވެރި خبر އައިހިނދު، لوط ގެފާނުގެ قوم ގެމީހުންނާމެދު، އެކަލޭގެފާނު ތިމަންރަސްކަލާނގެ حضرة އަށް سؤال ދަންނަވަން ފެށްޓެވިއެވެ.\nހަމަކަށަވަރުން، إبراهيم ގެފާނީ، ކޯފާ މަޑު، دعاء ކުރެއްވުންގިނަ، اللَّه ގެ حضرة އަށް رجوع ވެ، توبة ވެވަޑައިގަންނަވާ ބޭކަލެކެވެ.\nއޭ إبراهيم ގެފާނެވެ! ތިޔަކަންތައް (އެބަހީ: لوط ގެފާނުގެ قوم ގެމީހުންނާމެދު ދެންނެވުން) ދޫކޮށްލައްވާށެވެ! އެހެނީ، ހަމަކަށަވަރުން، ކަލޭގެފާނުގެ ވެރިރަސްކަލާނގެ أمر ފުޅު އަތުވެއްޖެއެވެ. އަދި ހަމަކަށަވަރުން، އަނބުރާ ރައްދުނުކުރައްވާނޭ عذاب އެއް، އެއުރެންގެ ގާތަށް އަންނާނެތެވެ.\nއަދި ތިމަންރަސްކަލާނގެ رسول ން (އެބަހީ: ملائكة ން) لوط ގެފާނުގެ އަރިހަށް ވަޑައިގަތްހިނދު (قوم ގެމީހުންގެ فاسد ކަމުގެ ސަބަބުން، އެބޭކަލުންނަށް ދެރަގޮތެއް ވެދާނެތީ) އެބޭކަލުންނާމެދު ދެރަފުޅުވެ ހިތާމަކުރެއްވިއެވެ. އަދި އެބޭކަލުންނާމެދު ހިތްޕުޅު ދަތިވިއެވެ. އަދި ވިދާޅުވިއެވެ. މިއީ ވަރަށް ހިތާމަވެރި ދުވަހެކެވެ.\nއަދި އެކަލޭގެފާނުގެ قوم ގެމީހުން އެކަލޭގެފާނުގެ އަރިހަށް އަވަސް އަވަހަށް އައޫއެވެ. ކުރިން އެއުރެންނަކީ، ނުބައި (فاحش) ކަންތައްތައް ކޮށްއުޅުނު މީހުންނެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! މިތިބީ އަހުރެންގެ (އެބަހީ: قوم ގެ) އަންހެން ދަރިންނެވެ. (ތިޔަބައިމީހުން شرعى ގޮތުން އެކަނބަލުންނާ ކާވެނިކުރާނަމަ) އެކަނބަލުން ތިޔަބައިމީހުންނަށްޓަކައި ސާފުކަން ބޮޑެވެ. ފަހެ، ތިޔަބައިމީހުން، اللَّه އަށް تقوى ވެރިވާށެވެ! އަދި ތިމަންކަލޭގެފާނުގެ މެހުމާނުންގެ ކުރިމަތީގައި، ތިމަންކަލޭގެފާނު ލަދުވެތި ނުކުރާށެވެ! ތިޔަބައިމީހުންގެ ތެރޭގައި ހޭޖެހޭ ފިރިހެނަކު ނުވަނީހެއްޔެވެ؟\nއެއުރެން ދެންނެވޫއެވެ. ހަމަކަށަވަރުން، ކަލޭގެފާނުގެ އަންހެން ދަރިންނާމެދު އެއްވެސް حق އެއް (އެބަހީ: އެއްވެސް ބޭނުމެއް) ތިމަންމެންނަށް ނުވާކަން ކަލޭގެފާނަށް އެނގިވަޑައިގަންނަވާނެތެވެ. އަދި ހަމަކަށަވަރުން، ތިމަންމެން އެދޭ ކަންތައް ކަލޭގެފާނަށް ރަނގަޅަށް އެނގިވަޑައިގަންނަވާނެތެވެ.\nއެކަލޭގެފާނު ވިދާޅުވިއެވެ. ތިޔަބައިމީހުންނާމެދު، ތިމަންކަލޭގެފާނަށް ބާރެއް ލިބިވަޑައިގެންފައިވާނަމައެވެ! ނުވަތަ ބާރުގަދަ ފަރާތަކަށް ދެވޭނެނަމައެވެ!\nއެބޭކަލުން ދެންނެވޫއެވެ. އޭ لوط ގެފާނެވެ! ހަމަކަށަވަރުން، ތިމަންމެންނީ، ކަލޭގެފާނުގެ ވެރިރަސްކަލާނގެ ފޮނުއްވި ބޭކަލުންނީމުއެވެ. ކަލޭގެފާނާ ހަމަޔަށް އެއުރެންނަކަށް واصل އެއް ނުވެވޭނެތެވެ. ފަހެ، ރޭގަނޑުން ބައެއްގައި ކަލޭގެފާނުގެ أهل ވެރިންނާއެކު، ނުކުމެވަޑައިގެން ހިންގަވާށެވެ! އަދި ތިޔައިގެ ތެރެއިން އެކަކުވެސް، ކަލޭގެފާނުގެ އަނބިކަނބަލުން ފިޔަވައި އެނބުރި ފަސްނުބަލާށެވެ! ހަމަކަށަވަރުން، އެއުރެންނަށް (އެބަހީ: އެ كافر ންނަށް) ޖެހޭކަމެއް އެކަނބުލޭގެއަށްވެސް ޖެހޭނެތެވެ. ހަމަކަށަވަރުން، އެއުރެންނަށް ކަނޑައެޅިގެންވާ ވަގުތަކީ ހެނދުނު ފަތިހެވެ. ފަތިސް ވަގުތު، ގާތުގައި ނުވޭހެއްޔެވެ؟\nދެން ފަހެ، ތިމަންރަސްކަލާނގެ (عذاب ގެ) أمر ފުޅު އައިހިނދު، އެ ރަށުގެ މައްޗަށް އޮތްފުށް ދަށަށް ޖެއްސެވީމެވެ. އަދި އަލިފާނުން ދޮންކުރައްވާފައިވާ، މަށީގެ ހިލައިން ތިމަންރަސްކަލާނގެ އެ ރަށަށް ވާރޭ ވެއްސެވީމެވެ.\nއަދި مديَن ގެމީހުންގެ ގާތަށް ތިމަންރަސްކަލާނގެ، އެއުރެންގެ أخ، شعيب ގެފާނު ފޮނުއްވީމެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެއެވެ. އަދި މިނުމުގައްޔާއި، ކިރުމުގައި، ތިޔަބައިމީހުން އުނިނުކުރާށެވެ! ހަމަކަށަވަރުން، ތިޔަބައިމީހުންވަނީ (ފުދި) ހެޔޮحال ގައި ކަމަށް ތިމަންކަލޭގެފާނަށް ފެނިވަޑައިގަނެއެވެ. އަދި ހަމަކަށަވަރުން، ތިޔަބައިމީހުން ވަށާލައިފައިވާ ދުވަހެއްގެ عذاب އަށް، ތިޔަބައިމީހުންނާމެދު، ތިމަންކަލޭގެފާނު ބިރުފުޅު ގަނެތެވެ.\nއޭ އަހުރެންގެ قوم ގެމީހުންނޭވެ! ތިޔަބައިމީހުން މިނުމާއި، ކިރުން، عدل އަށް ފުރިހަމަކުރާށެވެ! އަދި މީސްތަކުންނަށް އެއުރެންގެ ތަކެތި އުނިނުކުރާށެވެ! އަދި فاسد ން ކަމުގައިވެތިބެ ތިޔަބައިމީހުން ބިމުގައި فساد ނުކުރާހުށިކަމެވެ!\nاللَّه، ތިޔަބައިމީހުންނަށްޓަކައި، ދޫކުރައްވާފައިވާ އެއްޗެއް ތިޔަބައިމީހުންނަށް ހެޔޮކަން ބޮޑެވެ. ތިޔަބައިމީހުންނީ، مؤمن ން ކަމުގައިވާނަމައެވެ. އަދި ތިޔަބައިމީހުންގެ މައްޗަށް ހުރި ފާރަވެރިއަކު ކަމުގައި، ތިމަންކަލޭގެފާނު ނުވަމެވެ.\nއެއުރެން ދެންނެވޫއެވެ. އޭ شعيب ގެފާނެވެ! ތިމަންމެންގެ ކާބަފައިން އަޅުކަންކޮށް އުޅުނު ތަކެތި ދޫކޮށްލުމަށް، ނުވަތަ ތިމަންމެންގެ މުދާތަކާމެދު ތިމަންމެން އެދޭގޮތަކަށް ކަންތައްކުރުން ދޫކޮށްލުމަށް، ކަލޭގެފާނުގެ ނަމާދު، ކަލޭގެފާނަށް أمر ކުރަނީތޯއެވެ! ހަމަކަށަވަރުން، ކަލޭގެފާނީ ކެތްތެރި، ވިސްނުންފުޅު ފުރިހަމަ ބޭކަލަކީމުއެވެ. (ނޯޓު: އެއުރެން މިގޮތަށް ދެންނެވީ، މަލާމާތެއްގެ ގޮތުގައިކަމަށް مفسّر ން ލިޔުއްވާފައިވެއެވެ.)\nއޭ އަހުރެންގެ قوم ގެމީހުންނޭވެ! އަހުރެންނާ ދެކޮޅުވެރިވުން އެއީ، ތިޔަބައިމީހުންނަށް مصيبة ޖެހޭކަމަކަށް ނުހަދާހުށިކަމެވެ! (އެއީ) نوح ގެފާނުގެ قوم ގެމީހުންނަށް، ނުވަތަ هود ގެފާނުގެ قوم ގެމީހުންނަށް، ނުވަތަ صالح ގެފާނުގެ قوم ގެމީހުންނަށް ޖެހުނުފަދަ مصيبة އެކެވެ. لوط ގެފާނުގެ قوم ގެމީހުން (ހަލާކުވެދިޔަ ދުވަސް) ތިޔަބައިމީހުންނާ ދުރެއްގައެއް ނުވެއެވެ.\nއަދި ތިޔަބައިމީހުންގެ ވެރިރަސްކަލާނގެ حضرة އަށް ފާފަފުއްސެވުންއެދި، ތިޔަބައިމީހުން ދަންނަވާށެވެ! ދެން ތިޔަބައިމީހުން އެކަލާނގެއަށް توبة ވާށެވެ! ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ رحيم ވަންތަ ނުހަނު އޯގާވަންތަ ރަސްކަލާނގެއެވެ.\nއެއުރެން ދެންނެވޫއެވެ. އޭ شعيب ގެފާނެވެ! ކަލޭގެފާނު ވިދާޅުވާ އެއްޗެހީގެ ތެރެއިން ގިނައެއްޗެހި، ތިމަންމެންނަކަށް ނުވިސްނެތެވެ. އަދި ހަމަކަށަވަރުން، ތިމަންމެން ދެކެނީ، ކަލޭގެފާނަކީ ތިމަންމެންގެ ތެރޭގައިވާ ނިކަމެއްޗެއް ކަމަށެވެ. އަދި ކަލޭގެފާނުގެ ގާތްތިމާގެ މީސްކޮޅު ނުވާނަމަ، ތިމަންމެން ހަމަކަށަވަރުންވެސް، ކަލޭގެފާނު رجم ކުޅައީމުހެވެ. އަދި ކަލޭގެފާނަކީ، ތިމަންމެންގެ މައްޗަށް ހުންނެވި عزّة ތެރިޔަކީމުއެއް ނޫނެވެ.\nއެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! اللَّه އަށްވުރެވެސް ބޮޑަށް، ތިޔަބައިމީހުންގެ މައްޗަށް عزّة ތެރިވެގެންވަނީ އަހުރެންގެ ގާތްތިމާގެ މީސްކޮޅު ހެއްޔެވެ؟ އަދި އެކަލާނގެއީ، ތިޔަބައިމީހުންގެ ފުރަގަހަށް ދޫކޮށްފައިވާ ފަރާތެއްކަމުގައި ތިޔަބައިމީހުން ހަދައިފީމުއެވެ. ހަމަކަށަވަރުން، އަހުރެންގެ ވެރިރަސްކަލާނގެއީ، ތިޔަބައިމީހުންކުރާ ކަންތައް ފުރިހަމައަށް ދެނެވޮޑިގެންވާ ރަސްކަލާނގެއެވެ.\nއޭ އަހުރެންގެ قوم ގެމީހުންނޭވެ! ތިޔަބައިމީހުންގެ ގޮތުގައި ތިބެގެން ތިޔަބައިމީހުން عمل ކޮށްބަލާށެވެ! ހަމަކަށަވަރުން، އަހުރެންވެސް (އަހުރެންގެ ގޮތުގައި) عمل ކުރާހުށީމެވެ. އެމީހަކު ނިކަމެތި ކުރަނިވި عذاب އެއް، އެމީހަކާ ހަމަޔަށް އަންނަ މީހަކީ، ކާކުކަމާއި، ދޮގުހަދާ މީހަކީ ކާކުކަން، ނިކަންހުރެ ތިޔަބައިމީހުންނަށް އެނގޭނެތެވެ. އަދި ތިޔަބައިމީހުން ބަލަބަލާ ތިބޭށެވެ! ހަމަކަށަވަރުން، އަހުރެންވެސް ތިޔަބައިމީހުންނާއެކު ބަލަބަލާ އެބަހުރީމެވެ.\nއަދި ތިމަންރަސްކަލާނގެ (عذاب ގެ) أمر ފުޅު އައިހިނދު، شعيب ގެފާނާއި، އެކަލޭގެފާނުގެ އަރިހުގައި إيمان ވެގެންތިބި މީހުން، ތިމަންރަސްކަލާނގެ رحمة ފުޅުން ސަލާމަތްކުރެއްވީމެވެ. އަދި (ބިރުވެރި) އަޑުއައިސް، އަނިޔާވެރިވީ މީހުން ހަލާކު ކުރިއެވެ. ދެން ހެނދުންވީއިރު، އެއުރެންގެ ގޯތި ގެދޮރުގައި އެއުރެންތިބީ، ކަކޫމައްޗަށް ތިރިވެ، މަރުވެފައެވެ.\nއެއުރެން އެތާ އުޅެފައި ނުވާކަހަލައެވެ. ދަންނާށެވެ! ثمود ބާގައި މީހުންވެސް ހަލާކުވެ ނެތިދިޔަފަދައިން، مد يَن ގެމީހުންނަށް ހަލާކާއި ގެއްލުން ހުށްޓެވެ.\nفرعون އާއި، އޭނާގެ ބޮޑުންގެ ގާތަށެވެ. ފަހެ، އެއުރެން فرعون ގެ أمر އަށް تبع ވޫއެވެ. فرعون ގެ أمر ހެޔޮލަފާ أمر އެއްކަމުގައި ނުވެތެވެ.\nقيامة ދުވަހުން، އޭނާގެ قوم ގެމީހުންގެ ކުރީގައިހުރެ، އެއުރެން ނަރަކައަށް ގެންގޮސް ވައްދާނެތެވެ. (އެއުރެންނަށް) ވަދެވޭތަނުގެ ހުރި ނުބައިކަމާއެވެ!\nމި ދުނިޔެމަތީގައި އެއުރެންނަށް لعنة ލެއްވިއެވެ. އަދި قيامة ދުވަހުންވެސް މެއެވެ. (އެއުރެންނަށް) ދެއްވާނެ އެއްޗެއްގެ ހުރި ނުބައިކަމާއެވެ!\nއެއީ ރަށްތަކުގެ خبر ތަކުގެ ތެރެއިން ބަޔެކެވެ. ތިމަންރަސްކަލާނގެ އެ خبر ތައް ކަލޭގެފާނަށް ކިޔައިދެއްވަމެވެ. قائم ވެހުރި ރަށްތަކާއި، ނެތި ހަލާކުވެގެންދިޔަ ރަށްތައް އޭގެތެރެއިންވެއެވެ.\nއަދި ތިމަންރަސްކަލާނގެ އެއުރެންނަކަށް އަނިޔާއެއް ނުކުރައްވަމެވެ. އެހެނެއްކަމަކު، އެއުރެންގެ އަމިއްލަ نفس ތަކަށް، އެއުރެން އަނިޔާވެރިވޫއެވެ. ފަހެ، ކަލޭގެފާނުގެ ވެރިރަސްކަލާނގެ أمر ފުޅު އައިހިނދު، اللَّه ފިޔަވައި، އެއުރެން އަޅުކަންކޮށްއުޅުނު އެއުރެންގެ إله ންތައް، އެއްވެސްކަމެއް އެއުރެންނަކަށް ފުއްދައެއް ނުދެތެވެ. އެ إله ން، އެއުރެންނަށް ގެއްލުންދިނުން މެނުވީ އިތުރެއް ނުކުރެތެވެ.\nރަށްތައް (އެބަހީ: ރަށްތަކުގެ أهل ވެރިން) އަނިޔާވެރިވެގެންވާ حال، ކަލޭގެފާނުގެ ވެރިރަސްކަލާނގެ އެ ރަށްތައް ހިއްޕަވާހިނދު، އެކަލާނގެ ހިއްޕެވުންއޮތީ، އެފަދައިންނެވެ. ހަމަކަށަވަރުން، އެކަލާނގެ ހިއްޕެވުމަކީ، ވޭންދެނިވި، ގަދަފަދަ ކަމެކެވެ.\nހަމަކަށަވަރުން، آخرة ގެ عذاب އަށް ބިރުވެތިވެއްޖެ މީހާއަށް އެކަމުގައި ހެތްކެއްވާކަން ކަށަވަރެވެ. އެއީ އެދުވަހަށްޓަކައި މީސްތަކުން އެއްކުރައްވާނޭ ދުވަހެކެވެ. އަދި އެއީ (އެންމެން) ދެކޭނޭ ދުވަހެކެވެ.\nއަދި عدد ކުރައްވާފައިވާ މުއްދަތަކަށް މެނުވީ، ތިމަންރަސްކަލާނގެ އެދުވަސް ފަހެއް ނުކުރައްވަމެވެ.\nއެދުވަސް އައުމުން، އެކަލާނގެ إذن ފުޅާއެކުގައި މެނުވީ، އެއްވެސް نفس އަކަށް ބަހެއްވެސް ނުބުނެވޭނެތެވެ. ފަހެ، އަބާއްޖަވެރިންނާއި، ބާއްޖަވެރިން އެއުރެންގެ ތެރެއިންވެއެވެ.\nފަހެ، އަބާއްޖަވެރިވި މީހުން ދަންނާށެވެ! ފަހެ، އެއުރެން ވާހުށީ، ނަރަކައިގައެވެ. އެއުރެން ބޭރަށްލާ ނޭވާގެ ގަދަ އަޑާއި، އެތެރެއަށްލާ ނޭވާގެ އަޑު އެތާނގައި ހުންނާނެތެވެ.\nފަހެ، މިބައިމީހުން އަޅުކަންކުރާ ފަރާތްތަކާ ބެހޭގޮތުން، شك ކަމެއްގައި ކަލޭގެފާނު ނުހުންނަވާށެވެ! ކުރިންވެސް އެއުރެންގެ ކާބަފައިން އަޅުކަންކުރާ ފަދައަކުން މެނުވީ، އެއުރެން އަޅުކަމެއް ނުކުރެތެވެ. އަދި ހަމަކަށަވަރުން، އުނިވުމެއްނެތި އެއުރެންގެ (عذاب ގެ) ބައި، އެބައިމީހުންނަށް ތިމަންރަސްކަލާނގެ ހަމަޔަށް ދެއްވާހުށީމެވެ.\nހަމަކަށަވަރުން، ތިމަންރަސްކަލާނގެ موسى ގެފާނަށް ފޮތް ދެއްވީމެވެ. ފަހެ، އެ ފޮތާމެދު خلاف ވޫއެވެ. ކަލޭގެފާނުގެ ވެރިރަސްކަލާނގެ حضرة ން އިސްވެދިޔަ ބަސްފުޅެއް ނުވާނަމަ، އެއުރެންގެ މެދުގައި ނިޔާކުރެއްވީސްކަން ކަށަވަރެވެ. އަދި ހަމަކަށަވަރުން، އެއުރެންވަނީ އެކަމާމެދު ވަސްވާސްތެރިކަމުން ފުރިގެންވާ شك އެއްގައިކަން ކަށަވަރެވެ.\nހަމަކަށަވަރުން، ކޮންމެ ބަޔަކަށްވެސް އެބަޔެއްގެ عمل ތަކަށް ކަލޭގެފާނުގެ ވެރިރަސްކަލާނގެ ހަމަޔަށް ޖަޒާދެއްވާނެއެވެ. ހަމަކަށަވަރުން، އެކަލާނގެއީ، އެއުރެންކުރާ عمل ތައް މޮޅަށް ދެނެވޮޑިގެންވާ ރަސްކަލާނގެއެވެ.\nފަހެ، ކަލޭގެފާނަށް أمر ކުރައްވާފައިވާ ފަދައިން، ކަލޭގެފާނުންގެ އަރިހުގައި إيمان ވެ، توبة ވެގެން ތިބިމީހުންނާއެކު، ކަލޭގެފާނު ސީދާވެވަޑައިގަންނަވާށެވެ! އަދި ތިޔަބައިމީހުން ހައްދުފަހަނަޅައި ނުދާށެވެ! ހަމަކަށަވަރުން، އެކަލާނގެއީ، ތިޔަބައިމީހުންކުރާ ކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ.\nއަދި އަނިޔާވެރިވި މީހުންގެ ފަރާތަށް ތިޔަބައިމީހުން ކުޑަކޮށްވެސް ނުލެނބޭށެވެ! ފަހެ، (އެ ހިނދުން) ނަރަކައިގެ އަލިފާން ތިޔަބައިމީހުންގައި ބީހިދާނެތެވެ. އަދި اللَّه ފިޔަވައި، ތިޔަބައިމީހުންނަށް އެހީތެރިވާނޭ އެއްވެސް ފަރާތެއް ނެތެވެ. ދެން ތިޔަބައިމީހުންނަކަށް نصر އެއްވެސް ނުލިބޭނެތެވެ.\nއަދި ދުވާލުގެ ދެކޮޅުގައްޔާއި، ރޭގަނޑުން ބައެއްގައި ކަލޭގެފާނު ނަމާދު قائم ކުރައްވާށެވެ! ހަމަކަށަވަރުން، ހެޔޮކަންތައް، ނުބައިކަންތައް ނެތިކޮށްލަތެވެ. އެއީ ހަނދާންކުރާ ބަޔަކަށް وعظ އާއި نصيحة އެކެވެ.\nއަދި ކަލޭގެފާނު ކެތްކުރައްވާށެވެ! ފަހެ، ހަމަކަށަވަރުން، إحسان ތެރިންގެ ދަރުމަ، اللَّه ގެއްލެނި ނުކުރައްވާނެތެވެ.\nފަހެ، أمّة ތަކުގެ ތެރެއިން (دين ވެރިކަމާއި ހެޔޮވިސްނުމުގެ ތެރެއިން) ބާކީއޮތް މިންވަރެއްގެ ވެރިބަޔަކު، ބިމުގައި فساد ކޮށް އުޅުން ނަހީކޮށް ތިޔަބައިމީހުންގެ ކުރިން އުޅުނުނަމަަ ކިހާ ރަނގަޅުހެއްޔެވެ! އެހެނެއްކަމަކު، ތިމަންރަސްކަލާނގެ ސަލާމަތްކުރެއްވި މީހުންގެ ތެރެއިން މަދުބަޔަކުވިއެވެ. އަދި އަނިޔާވެރިވި މީހުން، އެއުރެންނަށް ލިބުނު ތަނަވަސްކަމަށް تبع ވޫއެވެ. (އެބަހީ: އެކަމުގެ ތެރެއަށް ގެނބި، آخرة ހަނދާންނެތި ކޮށްލޫއެވެ.) އަދި ކުށްވެރިން ކަމުގައި އެއުރެން ވޫއެވެ.\nރަށްތަކުގެ أهل ވެރިން ރަނގަޅަށް ކަންތައްކުރާ ބަޔަކު ކަމުގައިވަނިކޮށް، އަނިޔާވެރިގޮތުގައި އެ ރަށްތައް ހަލާކު ކުރެއްވުމަކަށް، ކަލޭގެފާނުގެ ވެރިރަސްކަލާނގެ އިރާދައެއް ނުކުރައްވަތެވެ.\nކަލޭގެފާނުގެ ވެރިރަސްކަލާނގެ އިރާދަކުރެއްވިނަމަ، މީސްތަކުން އެއް أمّة އެއް ކަމުގައި ލައްވައިފީސްކަން ކަށަވަރެވެ. ނަމަވެސް خلاف ވުމުގައި އެއުރެން ފިލައިނުދެތެވެ.\nކަލޭގެފާނުގެ ވެރިރަސްކަލާނގެ رحمة ލެއްވި ބަޔަކު މެނުވީއެވެ. އެކަލާނގެ އެއުރެން ހެއްދެވީ އެކަމަށްޓަކައެވެ. އަދި ކަލޭގެފާނުގެ ވެރިރަސްކަލާނގެ ބަސްފުޅު ފުރިހަމަވެފައިވެއެވެ. (އެ ބަސްފުޅަކީ) ހަމަކަށަވަރުން، ތިމަންރަސްކަލާނގެ، މީސްތަކުންނާއި، ޖިންނީންނާއި، ދެ ބާވަތުން ނަރަކަ ފުރުއްވާހުށީމެވެ.\nއަދި رسول ންގެ خبر ތަކުގެ ތެރެއިން މިއެންމެހާ خبر ތައް، ތިމަންރަސްކަލާނގެ ކަލޭގެފާނަށް ކިޔައިދެއްވަނީ، އެއިން ތިމަންރަސްކަލާނގެ ކަލޭގެފާނުގެ ހިތްޕުޅު ސާބިތުކޮށްދެއްވުމަށެވެ. އަދި މި خبر ތަކުގައި ކަލޭގެފާނާ ހަމަޔަށް އައިސްފައިވަނީ، حق ތެދުބަސްފުޅެވެ. އަދި مؤمن ތަކުންނަށް وعظ އަކާއި، ހަނދާންކޮށްދިނުމެކެވެ.\nإيمان ނުވާ މީހުންނަށް ކަލޭގެފާނު ވިދާޅުވާށެވެ! ތިޔަބައިމީހުންގެ ގޮތުގައި ތިބެގެން ތިޔަބައިމީހުން عمل ކޮށްބަލާށެވެ! ހަމަކަށަވަރުން، ތިމަންމެންވެސް (ތިމަންމެންގެ ގޮތުގައި) عمل ކުރާނޫއެވެ.\nއަދި ތިޔަބައިމީހުން انتظار ކުރާށެވެ! ހަމަކަށަވަރުން، ތިމަންމެންވެސް، انتظار ކުރާނޫއެވެ.\nއަދި އުޑުތަކާއި، ބިމުގެ غيب ملك ވެގެންވަނީ، اللَّه އަށެވެ. އަދި އެންމެހާ ކަންތައް رجوع ކުރައްވާހުށީ، އެކަލާނގެ حضرة އަށެވެ. ފަހެ، ކަލޭގެފާނު އެކަލާނގެއަށް އަޅުކަން ކުރައްވާށެވެ! އަދި އެކަލާނގެއަށް وكيل ކުރައްވާށެވެ! ތިޔަބައިމީހުންކުރާ عمل ތަކާމެދު، ކަލޭގެފާނުގެ ވެރިރަސްކަލާނގެ غافل ވެ ވޮޑިގެނެއް ނުވެތެވެ.


league hulhuvaa match ah Dessaily Raajje athuvejje\nދިވެހި ޕްރެމިއާ ލީގު\nލީގު ހުޅުވާ މެޗަށް ޑެސައިލީ ރާއްޖެ އަތުވެއްޖެ\nޑެސައިލީ ރާއްޖެ އަތުވެފައިވަނީ ބުރާސްފަތި ދުވަހުގެ މެންދުރުފަހުގެ ވަގުތެއްގައި\nޑެސައިލީ އަށް މަރުހަބާ ދެންނެވީ އެފްއޭއެމްގެ ރައީސް ބައްސާމް އަދީލް ޖަލީލް އަދި އެއިދާރާގެ އިސް ވެރިން\nކ. މާލެ |3އޯގަސްޓް 2017 | ބުރާސްފަތި 16:44 | 1,810\nފްރާންސްގެ ފުޓުބޯޅަ ލެޖެންޑް މާސޭ ޑެސައިލީ ވެލާނާ އިންޓްނޭޝަނަލް އެއާޕޯޓުގައި - އެފްއޭއެމް\nއުރީދޫ ދިވެހި ޕްރެމިއާ ލީގު ހުޅުވާ މެޗަށް، ފްރާންސްގެ ކުރީގެ ކެޕްޓަން މާސެލް ޑެސައިލީ ރާއްޖެ އަތުވެއްޖެއެވެ.\nދިވެހި ފުޓުބޯޅައިގެ އެންމެ ބޮޑު ލީގު ކަމަށްވާ އުރީދޫ ދިވެހި ޕްރެމިއާ ލީގުގެ ފުރަތަމަ މެޗް ޝަރަފްވެރި ކޮށްދެއްވުމަށް ޑެސައިލީ ރާއްޖެ އަތުވެފައިވަނީ ބުރާސްފަތި ދުވަހުގެ މެންދުރުފަހުގެ ވަގުތެއްގައެވެ. ޑެސައިލީއަށް ވެލާނާ އިންޓަނޭޝަނަލް އެއާޕޯޓުގެ ވީއައިޕީ ލައުންޖުން މަރުޙަބާ ދެންނެވީ، ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)ގެ ރައީސް ބައްސާމް އަދީލް ޖަލީލް އާއި، އެއިދާރާގެ އިސްވެރިންނެވެ.\nރާއްޖެއެމްވީ އަށް މައުލޫމާތު ލިބިފައިވާ ގޮތުގައި ޑެސައިލީ ރާއްޖޭގައި މަޑުކުރުމަށް ހަމަޖެހިފައިވަނީ ޖުމެއިރާ ވިއްޓަވެލި ރިސޯޓުގައެވެ.\nބުދަދުވަހު އެފްއޭއެމް ހައުސްގައި އޮތް ހަފްލާއެއްގައި ވާހަކަ ދައްކަވަމުން، އެއިދާރާގެ ރައީސް ބައްސާމް އަދީލް ޖަލީލް ވިދާޅުވެފައިވަނީ، ޑެސައިލީ ރާއްޖެ ގެނައުމަށް އެހީތެރިވީ ދިވެހި ޕްރިމިއާ ލީގުގެ ސްޕޮންސަރަކަށް ކަނޑައަޅާފައިވާ އުރީދޫއިން ކަމަށާއި، ޕްރިމިއާ ލީގު ހުޅުވާ މެޗު ވީހާވެސް ކުލަގަދަކޮށް ބޭއްވުމަށް ހަމަޖެހިފައިވާ ކަމަށެވެ.\nއުމުރުން 48 އަހަރުގެ މާސޭ ޑެސައިލީ ވަނީ، ފްރާންސް ގައުމީ ޓީމާއި އެކު 1998 ވަނަ އަހަރުގެ ފީފާ ވޯލްޑް ކަޕާއި، 2000 ވަނަ އަހަރުގެ ޔޫރޯ ފުޓުބޯޅަ މުބާރާތް ކާމިޔާބުކޮށްފައެވެ. މީގެ އިތުރުންވެސް އޭނާ ވަނީ 2001 އަދި 2003 ވަނަ އަހަރު ކޮންފެޑެރޭޝަން ކަޕްވެސް ކާމިޔާބު ކޮށްފައެވެ.\nމާސޭއާ އެކު ޗެމްޕިއަންސް ލީގު ކާމިޔާބުކޮށްފައިވާ ޑެސައިލީ ވަނީ އޭސީ މިލާނާއެކު ދެ އިޓާލިއަން ލީގު، އިޓާލިއަން ސުޕާކަޕް، ޔުއެފާ ސުޕާކަޕް އަދި ޔުއެފާ ޗެމްޕިއަނސް ލީގުވެސް ކާމިޔާބުކޮށްފައެވެ. އޭނާ ވަނީ ޗެލްސީއާއެކު ޔުއެފާ ސުޕާކަޕް، އެފްއޭކަޕް އަދި އެފްއޭ ޗެރިޓީ ޝިލްޑް ކާމިޔާބުކޮށްފައެވެ.\nއުރީދޫ ދިވެހި ޕްރެމިއާ ލީގު ހުޅުވާ މެޗުގައި ބައްދަލުކުރާނީ، އެސްޓީއޯ މާލެ ލީގުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނާއި، މުޅި ރާއްޖެއަށް ހުޅުވާލައިގެން ބޭއްވި އެސްޓީއޯ މިނިވަން ޗެމްޕިއަންޝިޕް ފުޓުބޯޅަ މުބާރާތުގެ ޗެމްޕިއަން ދ.ކުޑަހުވަދޫ އެވެ. މި މެޗު ފެށުމަށް ހަމަޖެހިފައިވަނީ ހުކުރު ދުވަހުގެރޭ9ޖަހާއިރުއެވެ.


Rehab thah hingan beyru bayakh dheyn jehey: Latheef\nރިހެބްތައް ހިންގަން ބޭރު ބަޔަކަށް ދޭން ޖެހޭ: ލަތީފު\nމަސްތުވާތަކެތި ބޭނުންކުރާ މީހުނަށް ފަރުވާ ދޭ ރިހިބިލިޓޭޝަން ސެންޓަރުތައް ނުވަތަ ޑިޓޮކްސިފިކޭޝަން ސެންޓަރުތައް ހިންގަން ބޭރުގެ ފަރާތްތަކާ ހަވާލުކުރަން އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް އެދި ވަޑައިގެންފި އެވެ.\nއަންނަ އަހަރަށް ލަފާކުރާ ބަޖެޓާ ގުޅޭ ގޮތުން މަޖިލީހުގައި ކުރިޔަށްދާ ބަހުސްގައި ހަސަން ލަތީފް މިއަދު ވިދާޅުވީ މަސްތުވާތަކެތީގެ ވަބާއިން ދިވެހި ޖީލު ސަލާމަތް ކުރުމަށް ހާއްސަ މަސައްކަތްތަކެއް ކުރަން ޖެހިފައިވާ ކަަމަށާއި އެހެން ނޫނީ ކުރިއަށް އޮތް ޖީލު ވެސް ސަލާމަތް ނުކުރެވޭނެ ކަމަށެވެ. އަދި ވިދާޅުވީ ސަރުކާރުގެ ސިޔާސަތަށް ބޮޑު ބަދަލެއް ގެންނަން ޖެހޭ ކަމަށެވެ.\nއަންނަ އަހަރު ނެޝެނަލް ޑްރަގް އޭޖެންސީ (އެންޑީއޭ) ގެ ބަޖެޓަށް 129 މިލިއަން ރުފިޔާ ބަޖެޓް ކޮށްފައިވާ އިރު 117 މިލިއަން ރުފިޔާ ކަނޑައަޅާފައި ވަނީ މަސްތުވާތަކެތި ބޭނުން ކުރުން ދުރު ކުރުމަށާއި ފަރުވާގެ އެކި ކަންކަމަށެވެ. އެ އަދަދަށް ބަޖެޓް ކަނޑައަޅާފައި އޮތް ނަމަވެސް ރާއްޖޭގެ ވަސީލަތްތައް ހުރި މިންވަރުން ރާއްޖެއަށް ބޭނުންވާ މިންވަރަށް އެކަން ކުރެވިދާނެ ކަމާމެދު އޭނާ ސުވާލު އުފެއްދެވި އެވެ.\n"އަޅުގަނޑު އެދެނީ ބޭރުގެ ފަރާތްތަކަށް އެކަން ދޫކޮށްލައިގެން އެއީ ބޭރުގެ ފަރާތްތަކުން ކުރާ ކަމެއްގެ ގޮތުގައި އެކަން ސިޔާސަތަށް ގެންނަ ބަދަލެއްގެ ތެރެއިން ގެނައުން،" ހަސަން ލަތީފް ވިދާޅުވި އެވެ.\nއޭނާ ވިދާޅުވީ ދިވެހިންނަށް ކުރަން ނޭނގޭ ކަންތައްތަކާއި އަދި ކުރަން އުނދަގޫ ކަންތައްތައް އަބަދުވެސް ކުރަނީ ބޭރު ފަރާތްތަކާ ގުޅިގެން ކަމަށެވެ.\n"މި ދަންނަވާ ވާހަކައަކީ ބޭރުގެ ފަރާތްތަކުން މިތަނުގައި ރީހެބް ސެންޓަރުތައް ހިންގުމުގެ ވާހަކަ. އެކްސްޕާޓެއް ގެނެސްގެން އޭނާގެ އެހީ ހޯދާ ވާހަކައެއް ނޫން. އަޅުގަނޑު ދެކޭ ގޮތުގައި މިއީ އަވަހަށް ކުރާ ކަމަަކަށް ނުވެއްޖިއްޔާ ކުރިއަށް އޮތް ޖީލު ހިފެހެއްޓުމަކީ ފަސޭހަ ކަަމަކަށް ނުވާނެ." ހަސަން ލަތީފް ވިދާޅުވި އެވެ.\nމަސްތުވާތަކެތި ބޭނުންކުރާ މީހުންނަށް ފަރުވާ ދިނުމަށް ހަދާފައިވާ މަރުކަޒުތައް މިވަގުތު ހިންގަމުން ދަނީ ހަމައެކަނި އެންޑީއޭގެ ބެލުމުގެ ދަށުންނެވެ. ނަމަވެސް އެތަނުގެ އިދާރީ މައްސަލަތަކާއި ހިދުމަތްތައް ވަރަށް ބޮޑަށް ފެންވަރު ދަށްވެ އަދި މުޅި ތަން ބޮއްސުންލައިގެން ގޮސްފައިވާ ކަމަށް އެންޑީއޭ އިން ހިދުމަތް ހޯދާ މީހުން ބުނެ އެވެ.\nމަސްތުވާތަކެތި ބޭނުންކުރާ މީހުންނަށް ފަރުވާ ދިނުމަށް ހަދާފައިވާ މަރުކަޒުތައް އަމިއްލަގޮތުން ހިންގަން ޝައުގުވެރިވާ ފަރާތްތަކުން ޕްރޮޕޯސަލް ހުށަހެޅުމުގެ ފުރުސަތު މިދިޔަ އޭޕްރީލް މަހު އެންޑީއޭއިން ހުޅުވާލި އެެވެ. ޖޫން މަހުގެ 24 އާ ހަމައަށް އެ ފުރުސަތު ހުޅުވާލި ނަމަވެސް އެކަމަށް ކުރި އިއުލާން މޭ މަހު އޮތީ ބާތިލު ކޮށްފަ އެވެ.\nރާއްޖޭގެ ހަތަަރު ސަރަހައްދެއްގައި ޖުމްލަ ހަތަރު ޑިޓޮޮކްސް ސެންޓަރު ހުރެއެވެ. އޭގެ އިތުރުން ކ. ހިންމަފުށީގައި ރިހިބިލިޓޭޝަން ސެންޓަރަކާއި މަސްތުވާތަކެތި ބޭނުން ކުުރުމަށް ފަހު މުޖުތަމައުއަށް ނުކުތުމުގެ ކުރިން ހުނަރުތައް ދަސްކޮށް ދިނުމަށް "ހާފްވޭ ހައުސްއެއް" ހުޅުމާލޭގައި ހިންގަ އެވެ\nރައްޔިތުންގެ މަޖިލިސް މަސްތުވާތަކެތި ހަސަން ލަތީފް + އެންޑީއޭ ދައުލަތުގެ ބަޖެޓް


Mohamed Abdulla Shafeeg: ދިވެހިރާއްޖެ ޑިމޮކްރަސީއަށްކުރި ދަތުރުގައި ހިމެނޭ މުހިންމު ބައިތައް\nތިރީގައި މިވަނީ ދިވެހިރާއްޖެ ޑިމޮކްރަސީއަށްކުރި ދަތުރު ގައި ހިމެނޭ މައިގަނޑު ބައިތަކާއި އެބައިތަކުގެ ޚުލާޞާ އެވެ.\nއީވާން ނަސީމް މަރާލުމާއި ޖަލުގައި ބަޑިޖެހުން\nރާއްޖޭގެ ޖަލުތަކުގައި އަނިޔާ ކުރާ ވާހަކައަކީ ދޭތެރެއަކުން އިވޭ ވާހަކައެކެވެ. އެކަމުގެ ޙަޤީޤަތް އާންމުންގެ ލޮލަށްފެނި އަތުން ހިފުނީ 2003 ސެޕްޓެމްބަރު 19 ގައި އީވާން ނަސީމް މަރާލި ހާދިސާއިންނެވެ. އެހާދިސާއާ ގުޅިގެން ޖެހިގެން އައި ދުވަހު މާފުށީ ޖަލުގައި ބަޑިޖެހި ހާދިސާއަކީ ރައީސް މައުމޫންގެ ސަރުކާރާ ދެކޮޅަށް މަސައްކަތް ކުރުމަށް ގިނަބަޔަކަށް ހިތްވަރު ލިބުނު ދެހާދިސާއެވެ. މިދެހާދިސާގެ ވާހަކަ ލިޔެފައިވާނީ މައްސަލަ ތަޙްޤީޤު ކުރުމަށް ރައީސް މައުމޫން އެކުލަވާލެއްވި ރިޔާސީ ކޮމިޝަނުން ތައްޔާރުކުރި ބަޔާންތަކުގެ އެހީގައެވެ. ހާދިސާއާ ގުޅޭގޮތުން ހިނގާދިޔަ އިތުރުކަންކަން ލިޔެފައިވާނީ ދައުލަތުގެ މީޑިއާއިން ހާމަކުރި ޚަބަރާއި މައުލޫމާތު ތަކުގެ އެހީގައެވެ. އޭގެ ތެރޭގައި ރައީސް މައުމޫން ޤައުމާ މުޚާތަބުކުރައްވާ ސެޕްޓެމްބަރު 20 ވަނަ ދުވަހުގެރޭ ދެއްވި ޚިޠާބާއި 2004 ޖެނުއަރީ 27 ގައި ރައްޔިތުންގެ މަޖިލީހުގައި ދެއްކެވި ވާހަކަފުޅުން މުހިންމު ނުކުތާތައް ހިމެނޭނެވެ. މިދެހާދިސާގެ ފޮޓޯތަކާއި ސެޕްޓެމްބަރު 20 ވަނަ ދުވަހު މާލޭގައި ހިނގާދިޔަ ހަމަނުޖެހުންތަކުގައި ދައުލަތުގެ މުހިންމު އިދާރާތަކަށް ދީފައިވާ ގެއްލުންތަކުގެ ފޮޓޯތައްވެސް މިބައިގާ ހިމެނެއެވެ.\nއަރުވާލެވިފައިވާ ޝަޚްޞިއްޔަތެއްގެ ގޮތުގައި އެމްޑީޕީ\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ރަޖިސްޓްރީ ކުރުމަށް ކުރެވުނު މަސައްކަތަކީ ސަރުކާރުން ތަފާތު ބަހަނާތައް ދައްކަވައި ހުރަސް އެޅުއްވި މަސައްކަތެކެވެ. އެމްޑީޕީ ރަޖިސްޓްރީ ކުރުމަށް 2001 ވަނަ އަހަރު 42 ބޭފުޅެއްގެ ސޮޔާއެކު ހޯމް މިނިސްޓްރީއަށް ހުށަހެޅިއެވެ. އެ ހުށަހެޅުން ހުށަހެޅުއްވި ބޭފުޅުންގެ ތަފްޞީލް އޭރު ހުށަހެޅުއްވި ލިސްޓްގައި އޮތްގޮތަށް މިފޮތުގައި ހިމަނާފައިވާނެއެވެ. އެހުށަހެޅުން ހޯމް މިނިސްޓްރީން ރައީސް އޮފީހަށް، ރައީސް އޮފީހުން ބަންޑާރަ ނައިބަށް، ބަންޑާރަ ނައިބު ރައީސުލްޖުމްހޫރިއްޔާއަށް އަދި ރައީސުލްޖުމްހޫރިއްޔާ ރައްޔިތުންގެ މަޖިލީހަށް ހުށަހެޅުއްވިއެވެ. ބަންޑާރަނައިބުގެ ލަފާފުޅަކީ ސިޔާސީ ޕާޓީ ހަދައި ހިންގުމަށް ޤާނޫނުއަސާސީން ފުރުސަތެއް ނުދެއެވެ. ރައްޔިތުންގެ މަޖިލީހުގެ ނިންމެވުމަކީ ސިޔާސީ ޕާޓީ ހަދައި ހިންގުމަށް ފުރުސަތު ދޭކަށް ނުފެނެއެވެ. މިހާ ހިސާބުން އެމްޑީޕީ ރަޖިސްޓްރީ ކުރުމުގެ މަސައްކަތް މެދުކެނޑުނީއެވެ. އެމަސައްކަތް އަލުން ފެށުނީ 2003 ސެޕްޓެމްބަރުގެ ހާދިސާތަކަށް ފަހުއެވެ. އަރުވާލެވިފައިވާ ޝަޚްޞެއްގެ ގޮތުގައި އެމްޑީޕީ އިޢްލާން ކުރެވުނީ 2003 ނޮވެމްބަރު 10 ގައި ސްރީލަންކާގެ ކޮލަމްބޯގައެވެ. އެމަސައްކަތުގައި އިސްކޮށް އުޅުއްވީ އަމިއްލަ އަރުވައިލެއްވިގެން ސްރީލަންކާގައާއި އިނގިރޭސިވިލާތުގައި އޭރު ތިއްބެވި އިޞްލާޙަށް ލޯބިކުރައްވާ ދިވެހީންނެވެ. އެބޭފުޅުންގެ މަސައްކަތްޕުޅު ކުރިއަށް ގެންދެވިގޮތާއި ބައިނަލްއަޤްވާމީ ދުނިޔޭގެ ސަމާލުކަން ރާއްޖެއަށް ހޯއްދެވުމުގައި މަސައްކަތް ކުރެއްވިގޮތް މިބައިގާ ވާނެއެވެ. މިބައި އެކުލަވާލުމުގައި މައުލޫމާތު ހޯދީ 2001 ވަނަ އަހަރު އެމްޑީޕީ އުފެއްދުމުގެ މަސައްކަތް ކުރިއަށްދިޔަގޮތުގެ ޔައުމިއްޔާ އިންނާއި އެމްޑީޕީ އިޢްލާން ކުރުމަށްފަހު ނެރެންފެށި ޚަބަރު ސިޓީންނާއި އެމްޑީޕީގެ ފުރަތަމަ ވެބްސައިޓުންނާއި ދިވެހިއޮބްޒާވަރ އިންނެވެ.\nމައުމޫން، ހަވަނަ ދައުރަކަށް\nއަލްއުސްތާޛު މައުމޫން ޢަބްދުލްޤައްޔޫމް، ރައީސުލްޖުމްހޫރިއްޔާގެ މަގާމު 25 އަހަރު ފުރުއްވުމަށްފަހު، އިތުރު ފަސް އަހަރަށް ކުރިމަތި ލެއްވިއެވެ. އާންމުންގެ ތެރެއިން4ބޭފުޅަކުވެސް ކުރިމަތިލެއްވިއެވެ. އޭރުގެ ޤާނޫނުއަސާސީ އޮތްގޮތުން ރައީސުލްޖުމްހޫރިއްޔާ އިޚްތިޔާރުކުރުން އޮތީ ރައްޔިތުންގެ މަޖިލީހަށެވެ. މަޖިލީހުގެ 50 މެންބަރުންގެ އިއްތިފާގުން ނިންމެވީ މައުމޫން އިތުރު5އަހަރު ރައީސްކަމުގައި ހުންނަވަން ފެންނަކަމަށެވެ. ފެންނަ ނުފެންނަ ވޯޓުން ރައްޔިތުންވެސް ނިންމީ އެގޮތަށެވެ. މިބައި އެކުލަވާލީ އިލެކްޝަން ކޮމިޝަނަރު އޮފީހުގެ އިޢްލާންތަކާއި ރައީސުލްޖުމްހޫރިއްޔާ އޮފީހާއި ބައެއް ދުވަހު ނޫސްތަކުގެ ޚަބަރުތައް ދިރާސާކޮށްގެނެވެ. މިބައި ފުރިހަމަކޮށްފައިވާނީ އޭރުގެ ރައްޔިތުންގެ މަޖިލީހުގެ މެންބަރުންގެ ލިސްޓާއި ވަޒީރުންގެ މަޖިލީހާއި ދައުލަތުގެ އެންމެ އިސް މަގާމުތަކަށް ބޭފުޅުން އައްޔަން ކުރެއްވިގޮތުގެ މައުލޫމާތާއި ތަސްވީރު ހުށަހަޅައިގެނެވެ.\nރައީސް މައުމޫންގެ އިޞްލާޙީ ތަޤްރީރު\n2004 ޖޫން9ގައި ރައީސް މައުމޫން ދެއްވި ތަޤްރީރަކީ އެމަނިކުފާނުގެ ވެރިކަމުގައި ދެއްވި ގިނަގުނަ ތަޤްރީރު ތަކުގެ ތެރެއިން އެންމެ ގިނަ ބައެއްގެ ތަރުޙީބު އެ ވާހަކަ ތަކަކަށް ލިބުނު ތަޤްރީރެވެ. އެތަޤްރީރުގައި ރައީސް މައުމޫން ތާއީދުކުރެއްވީ ތިންބާރު ވަކިކުރުމަށެވެ. ސީދާ ރައްޔިތުންގެ ވޯޓަކުން ރައީސް އިންތިޚާބްކުރާ ގޮތަށެވެ. ރައީސަކަށް ޓާމް ކަނޑައެޅުމަށެވެ. ސިޔާސީޕާޓީ ހުއްދަކުރުމަށެވެ. މިވާހަކަތަކަކީ ސިއްރުންނަމަވެސް ސަރުކާރަށް ފާޑުކީ ފަރާތްތަކުން ދެއްކި ވާހަކަ ތަކެވެ. ރައީސް މައުމޫން މިވާހަކަތައް އިޢްލާންކުރައްވައި އެކަންކަމަކީ އެމަނިކުފާނުގެ އިޞްލާޙީ އެޖެންޑާ ކަމުގައި ކަނޑައެޅުމަކީ އެތައްބަޔަކު އެކަމާ އުފާކުރި ކަމެކެވެ. މިބައިގައި ހިމެނެނީ ޖޫން9ދުވަހުގެރޭ އިސްލާމީ މަރުކަޒުގައި ރައީސް މައުމޫން ރައްޔިތުންނާ ހިއްސާ ކޮށްލެއްވި ވާހަކަފުޅެވެ. އެ ބައްދަލުވުމަށް ވަޑައިގެންނެވި ގިނަ ބޭފުޅުން ހިމެނޭގޮތަށް އެރޭގެ ފޮޓޯތައްވެސް ހިމަނާފައި ވާނެއެވެ.\nރައީސް މައުމޫންގެ އިޞްލާޙީ ތަޤްރީރުގައި ދިވެހި ރައްޔިތުންނަށް އިލްތިމާސްކުރެއްވީ ސިޔާސީ ވާހަކަ އާންމުކޮށް ދައްކައި ޚިޔާލު ބަދަލުކުރުމަށެވެ. އެހެންކަމާއެކު، އިޞްލާޙަށް ލޯބިކުރާ ގިނަބަޔަކު ދަނޑިވަޅުގެ ބޭނުން ހިފިއެވެ. ޤާނޫނުއަސާސީއަށް ގެންނަން ފެންނަ އިޞްލާޙްތައް "މިނިވަން ބަހުސް"ގެ ނަމުގައި ފެށިއެވެ. މިކަންވީ މިނިވަންކަމާއެކު ޚިޔާލުފާޅުކުރުމަށް ޖެހިލުންވެ ބިރުގެންފައިތިބި އެތައް ބައެއްގެ އުދާސްތައް ފިލުވާލަން ލިބުނު ރަނުގެ ފުރުޞަތަކަށެވެ. ރައްޔިތުންގެ އެދުންތަކާއި އުންމީދުތައް އެބައްދަލުވުންތަކުން އެނގި ހާމަވިއެވެ. ސަރުކާރަށް ވަރަށްބޮޑަށް ފާޑުކިއެވެ. ރައީސް މައުމޫންގެ އިސްތިއުފާއަށް ފާޅުގައި ގޮވާލިއެވެ. މިބައި ލިޔެފައިވާނީ އެބަހުސްތަކުގެ ވީޑިއޯ ބަލައިގެންނެވެ. އެބަހުސްތަކުގެ ބައިވެރިން ފާޅުކުރި ތަފާތު ޚިޔާލުތަކަށް އިސްކަން ދީގެންނެވެ.\nސަތާރަ އަހަރުން ހެދި ޤާނޫނުއަސާސީއަށް6އަހަރު ވީއިރު އެ ޤާނޫނުއަސާސީ އިޞްލާޙްކުރުމުގެ މަސައްކަތް ފެށިއެވެ. އެ މަސައްކަތް ކުރެއްވުމަށް އެކުލަވައިލި ޚާއްޞަ މަޖިލީހުގައި އިޞްލާޙަށް ލޯބިކުރައްވާ ގިނަ އަދަދެއްގެ މެންބަރުންވެސް ހިމެނިވަޑައިގަތެވެ. 2004 ޖުލައި 19 ގައި އޮތް ޚާއްޞަ މަޖިލީހުގެ ފުރަތަމަ ޖަލްސާއިންވެސް އެނގި ހާމަވީ ސަރުކާރު ބޭނުންވާހާ ގޮތަކަށް ނުވަތަ ރިޔާސަތުން ވިދާޅުވާހާ ގޮތަކަށް ޖަލްސާ ކުރިއަށް ނުގެންދެވޭނެ ކަމެވެ. 23 މެންބަރަކު ވޯކްއައުޓް ކުރެއްވީއެވެ. ޚާއްޞަ މަޖިލީހުގެ ޖަލްސާތައް ކުރިއަށްދިޔައީ ސިޔާސީ ދެކޮޅުވެރިކަމާއެކުއެވެ. ސިޔާސީ ޕާޓީ ރޫހުގައެވެ. ޑީއާރުޕީން ބޭނުންވީ ރައީސަށް ލިބޭ ބާރުތައް އިތުރުކުރާށެވެ. އެމްޑީޕީން ބޭނުންވީ ރައީސަށް ލިބޭ ބާރުތައް އުނިކުރާށެވެ. މަޖިލީހަށް ލިބޭ ބާރުތައް ގިނަކުރާށެވެ. މިވާދަވެރިކަމުގައި ކުރިއަށްދިޔަ ގިނަ ޖަލްސާތަކުން ފުރިހަމަ ނަތީޖާ ނެރުނެވެ. ފުރިހަމަ މާނައިގާ ޑިމޮކްރަސީގެ އުސޫލުތަކާއެކު ޤާނޫނުއަސާސީ އިޞްލާޙްކޮށް މުޅިން އާ ޤާނޫނުއަސާސީއެއްގެ ގޮތުގައި ތަޞްދީޤް ކުރެއްވިއެވެ. މިބައި ލިޔެފައިވާނީ ރައްޔިތުންގެ މަޖިލީހުން ލިބިދިން މައުލޫމާތުގެ އެހީގައެވެ. ޖަލްސާތަކުގެ އެޖެންޑާ ތަކާއި ޔައުމިއްޔާތަކުގެ އެހީގައެވެ. ޖަލްސާތައް ކުރިއަށް ދިޔަގޮތާއި ޚާއްޞަ މަޖިލީހުގެ މަސައްކަތްތައް ކުރިއަށްދިޔަ ގޮތުގެ ޓައިމްލައިނެއް މިބައިގާ ހިމަނާފައި ވާނެއެވެ. އަދި މެންބަރުކަން ކުރެއްވި ބޭފުޅުންގެ ނަންތަކާއި އެބޭފުޅުން މެންބަރުކަމުގައި ތިއްބެވި މުއްދަތު އަންގައިދޭ ލިސްޓެއް ހިމަނާފައި ވާނެއެވެ.\nއޮގަސްޓް ބާރަތޭރަ (ކަޅުހުކުރު)\nމިނިވަން ބަހުސްގެ ސިލްސިލާ ކުރިއަށް ދާންފެށުމުން، އެކަމުގައި ބައިވެރިވި ބައެއް މީހުން ހައްޔަރުކުރުމުގެ ސިލްސިލާއެއް ސަރުކާރުން ފެށިއެވެ. މައުލޫމާތެއް ސާފުކޮށްލަން ކަމަށްބުނެ ފުލުސް އޮފީހަށް ހާޒިރުކޮށް ބައެއް މީހުން ހައްޔަރުކުރަން ފެށިއެވެ. 2004 އޮގަސްޓް 12 ވަނަ ދުވަހު ހަވީރުން ފެށިގެން ޖުމްހޫރީ މައިދާން ސަރަހައްދަށް މީހުން ޖަމާވާންފެށީ ފުލުސް އޮފީހަށް ހާޒިރުކުރި މީހަކާ ގުޅޭގޮތުން މައުލޫމާތު އޮޅުންފިލުވުމަށެވެ. އެންމެފަހުން އެރޭ މެންދަން ވީއިރު އެ އެއްވުން އޮތީ ބޮޑު އެއްވުމަކަށް ވެފައެވެ. ރައްޔިތުން އެބައިމީހުންގެ ޝުޢޫރު ފާޅުކުރުމުގައި އަޑުއުފުލިއެވެ. ސިޔާސީ ކުއްވެރިން ދޫކޮށްލަން ގޮވިއެވެ. ރައީސް މައުމޫނާއި ސިފައިންގެ ވެރިން އިސްތިއުފާ ދެއްވުމަށް ގޮވިއެވެ. ސިފައިންގެ އިމާރާތްތަކާއި ސިފައިންގެ ފައުޖުތަކުގެ ކުރީމަތީގައި ތިބެގެން ސަރުކާރަށް ފާޑުކިޔެވެ. ނަތީޖާއަކަށްވީ އެ އެއްވުން އަނިޔާވެރިގޮތަކަށް ސިފައިން ރޫޅައިލުމެވެ. އެކަމުގައި ބައިވެރިވި މީހުންނާއި އެއްވުން ރޭވިކަމަށް ތުހުމަތު ކުރެވުނު ގިނަބަޔަކު ހައްޔަރުކޮށް ޖަލަށް ލުމެވެ. އޭގެތެރޭގައި ރައްޔިތުންގެ މަޖިލީހާއި ޚާއްޞަ މަޖިލީހަށް ނިސްބަތްވެވަޑައިގެންނެވި މެންބަރުންވެސް ހިމެނުނެވެ. މިހާދިސާ ލިޔެފައިވާނީ އެތަނުގައި ހިނގާދިޔަ ކަންކަން ދުށް މީހެއްގެ ހައިސިއްޔަތުންނެވެ. ބައެއް މައުލޫމާތުތައް ހޯދުމުގައި ދިވެހި އޮބްޒާވަރ އާއި ރާއްޖޭގެ ދުވަހު ނޫސްތަކުން އެހީ ލިބުނެވެ. ދައުލަތުގެ މީޑިއާގެ ޚަބަރުތަކުންނާއި ރައީސް އޮފީހުގެ ޚަބަރުތަކުންވެސް މައުލޫމާތު ހޯދީމެވެ. މިބައިގައި އެހާދިސާއާ ގުޅޭ ގިނަ އަދަދެއްގެ ފޮޓޯ ހިމަނާފައިވާނެއެވެ.\nއަންނި، އެނބުރި ރާއްޖެއަށް\nރާއްޖެއިން ބޭރަށް އަމިއްލައަށް އަރުވައިލެއްވިގެން ތިއްބެވި ބޭފުޅުންގެ ތެރެއިން، އެމްޑީޕީގެ ޗެއާޕާސަން މުޙައްމަދު ނަޝީދު (އަންނި) ރާއްޖެ ވަޑައިގަތެވެ. 2005 އެޕްރީލް 30 ގައި އޭނާ ރާއްޖެ ވަޑައިގަންނަވާކަން އިޢްލާންވުމާއެކު އެމްޑީޕީއަށް ނިސްބަތްވި ގިނަބަޔަކު ކަންބޮޑުވިއެވެ. ސަރުކާރުން އާންމުކޮށް ކަންކޮށްފައިވާ އުޞޫލުން އެއާޕޯޓުން އޭނާ ހައްޔަރުކޮށް ޖަލަށްލާނޭ ކަމަށް ގަބޫލުކުރެވުނެވެ. އެދުވަހު ކަންހިނގާދިޔަގޮތް ލިޔެފައިވާނީ އަންނި ރާއްޖެ ވަޑައިގެންނެވުން ކަވަރުކުރަން އެއާޕޯޓަށްދިޔަ ހަމައެކަނި ނޫސްވެރިޔާގެ ހައިސިއްޔަތުންނެވެ.\nއެތައްބަޔަކު އެތައް ދުވަހެއް ވަންދެން ކުރި މަސައްކަތުގެ ނަތީޖާ ފެނުނެވެ. އެއް ބަންޑާރަނައިބަކަށް ފެނިވަޑައިގަތްގޮތާ ދިމާއިދިކޮޅަށް އަނެއް ބަންޑާރަނައިބަކަށް ފެނިވަޑައިގަތެވެ. އެއް ރައްޔިތުންގެ މަޖިލީހުގެ އަޣްލަބިއްޔަތުން ނިންމެވިގޮތާ ދިމާއިދިކޮޅަށް އަނެއް ރައްޔިތުންގެ މަޖިލީހުގެ އިއްތިފާގުން ނިންމެވިއެވެ. ސިޔާސީޕާޓީ ނިޒާމަށް، ޒަމާނުއްސުރެ އޮތް ހުރަސް މުޅިން ނައްތައިލެވުނެވެ. 2005 ޖޫން5ގައެވެ. މިބައި ލިޔުމުގައި ސިޔާސީ ޕާޓީގެ ތާރީޚަށާއި ފަހުގެ ތާރީޚްގައި ސިޔާސީޕާޓީ ރަޖިސްޓްރީކުރުމަށް ކުރެވުނު މަސައްކަތަށް ބަލައިލާފައި ވާނެއެވެ. ސިޔާސީ ޕާޓީ ހުއްދަކުރުމަށް ކުރެވުނު މަސައްކަތުގައި ސަރުކާރުން ޢަމަލުކުރެއްވިގޮތަށާއި މަޖިލީހުން ގޮތެއް ނިންމެވުމުގައި ކަންކުރެއްވިގޮތް ހިމަނާފައިވާނެއެވެ. ސިޔާސީ ޕާޓީގެ މައްސަލަ ރައްޔިތުންގެ މަޖިލީހުގައި ކުރިއަށް ގެންދެވި 2005 ޖޫން2ވަނަ ދުވަހުގެ ޖަލްސާގެ ޔައުމިއްޔާއިން މުހިންމު ބައިތައް ހިމަނާފައި ވާނެއެވެ. ސިޔާސީޕާޓީ ރަޖިސްޓްރީ ކުރުމުގެ ހުއްދައާއެކު، އެންމެ ފޯރީގައި ރަޖިސްޓްރީކުރުމަށް މަސައްކަތްކުރެވުނު ދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އާއި ދިވެހި ރައްޔިތުންގެ ޕާޓީ (ޑީއާރުޕީ) އުފެއްދުމަށް ކުރެވުނު މަސައްކަތްތަކަށް ބަލައިލާފައި ވާނެއެވެ.\nއިދިކޮޅު ލީޑަރު ހައްޔަރުކޮށް ޝަރީޢަތް ހިންގުން\n2005 އޮގަސްޓް 12 ވީ ހުކުރު ދުވަހު ހަވީރު، ޖުމްހޫރީ މައިދާނުގައި އިންނަވަނިކޮށް އެމްޑީޕީގެ ޗެއާޕާސަން މުޙައްމަދު ނަޝީދު (އަންނި) ހައްޔަރުކުރިއެވެ. މިކަމާ ގުޅިގެން މާލެތެރެ ހަލަބޮލިވިއެވެ. ޖެހިޖެހިގެން4ރޭ ވަންދެން ކުރިއަށްދިޔަ ހަމަނުޖެހުންތަކުގައި، ގައުމީ ސަލާމަތީ ބާރުތަކާއި އާންމުންނާ ދެމެދު ކުރިމަތިލުންތައް ހިނގިއެވެ. އެމްޑީޕީގެ މައިހަރުގެ ސިފައިން ރޫޅައިލިއެވެ. އެމްޑީޕީއަކީ ހަމަނުޖެހުން އުފައްދާ ބައެއްގެގޮތުގައި ސަރުކާރުން ސިފަކުރިއެވެ. އެޕާޓީގެ ޗެއާޕާސަންގެ މައްޗަށް ދައުލަތާ އިދިކޮޅު ޢަމަލެއް ހިންގަން އުޅުމުގެ ދައުވާ އާއި ޓެރަރިޒަމްގެ ދައުވާ އުފުލިއެވެ. މި ޗެޕްޓަރ ފުރިހަމަ ކޮށްފައިވާނީ އޭރުގެ ނޫސްމަޖައްލާތަކާއި ދައުލަތުގެ މީޑިއާއިން ފެތުރި ޚަބަރާއި މައުލޫމާތުގެ އަލީގައެވެ. ހޯމް މިނިސްޓްރީ އާއި ޖިނާއީ ކޯޓުން އާންމުކުރި ލިޔުންތަކުގެ އެހީގައެވެ. ޝަރީޢަތްތަކުގައި ދެކެވުނު މުހިންމު ވާހަކަތައް ގެނެސްދީފައިވާނީ އެ ޝަރީޢަތްތައް އަޑުއެހި މީހެއްގެ ހައިސިއްޔަތުންނެވެ. އަހަރުގެ ބޮޑު ޝަރީޢަތުގެ ގޮތުގައި އެޝަރީޢަތްތައް ކަވަރުކުރި ނޫސްވެރިއެއްގެ ހައިސިއްޔަތުންނެވެ.\nމިއީ އެމްޑީޕީ އާއި ޑީއާރުޕީގެ ވާހަކައެކެވެ. ދެޕާޓީގެވެސް ފުރަތަމަ ކޮންގްރެސްގެ ވާހަކައެވެ. ކޮންގްރެސްގައި ނިންމި ނިންމުންތަކުގެ ވާހަކައެވެ. މިބައި އެކުލެވިގެން ވަނީ؛ މަގާމުތަކަށް އިންތިޚާބުވި ބޭފުޅުންގެ މައުލޫމާތާއި ފޮޓޯ ހިމަނައިގެންނެވެ. އިންތިޚާބުގައި ވޯޓް ދިން ގޮތުގެ ތަފްސީލް ހިމަނައިގެންނެވެ.\nމުޒާހަރާތައް ނިސްބަތް މިކުރެވެނީ 2006 ޖެނުއަރީ 24 ހުން ފެށިގެން 2007 ސެޕްޓެމްބަރު 1 އަށް ރާއްޖޭގައި ކުރި މުހިންމު މުޒާހަރާ ތަކަށެވެ. ކޮންމެ މުޒާހަރާއެއްގެވެސް ޚުލާސާއާއެކު އެމުޒާހަރާއެއްގެ ފޮޓޯތައް ހިމަނާފައި ވާނެއެވެ. ފުރަތަމަ މުޒާހަރާއަށް ހުރަސް އެޅުމުގެ ގޮތުން ހޯމް މިނިސްޓްރީން ނެރުއްވި ނޫސްބަޔާން ހިމަނާފައިވާނެއެވެ. 2006 ނޮވެމްބަރު 10 ގައި ޤާނޫނުއަސާސީ އިޞްލާޙް ކުރުމަށް ބާރުއެޅުމުގެ ގޮތުން އެމްޑީޕީން ރޭވި ކަންތައްތަކާއި އެކަންތައްތަކަށް ތާއީދު ހޯދުމުގެ ގޮތުން ކުރި ދަތުރުތަކާއި، އެދަތުރުތަކުގައި ކުރިމަތިވި ގޮންޖެހުންތައްވެސް ހިމަނާފައިވާނެވެ. ޚާއްޞަގޮތެއްގައި، އެމްޑީޕީގެ ޗެއާޕާސަން ނަޝީދު ޅ.ނައިފަރަށް ވަޑައިގަތުމުން ކިސަޑު ޖެހި ހާދިސާއާއި ނ.މަނަދޫން ގާއުކި ހާދިސާގެ ވާހަކަވެސް ފޮޓޯއާއެކު މިބައިގާ ހިމަނާފައިވާނެވެ.\nދައުލަތުގެ އެންމެ އިސް މަގާމުތަކަށް ގެނައި ބަދަލުތައް\nރައީސް މައުމޫންގެ6ވަނަ ދައުރު ދައުލަތުގެ އެންމެ އިސް މަގާމުތަކަށް ވަރަށްގިނަ ބަދަލުތަކެއް ގެންނެވިއެވެ. އޭރު އަމަލުކުރެވެމުންދިޔަ ޤާނޫނުއަސާސީން ދައުލަތުގެ އިސްމަގާމުތަކަށް މީހުން އައްޔަންކުރުމުގެ ހުރިހާވެސް ބާރެއް ލިބިދިނީ ރައީސުލްޖުމްހޫރިއްޔާއަށެވެ. މިގޮތުން، ރައްޔިތުންގެ މަޖިލީހުގެ ރައީސާއި، އުއްތަމަ ފަނޑިޔާރާއި، އޮޑިޓަރ ޖެނެރަލާއި، އިލެކްޝަންސް ކޮމިޝަނަރުވެސް އައްޔަންކުރެއްވީ ރައީސް މައުމޫނެވެ. މިބަދަލުތަކުގެ ތަފްސީލާއެކު މިބައިގާ ދެން އޮންނާނީ ވަޒީރުންގެ މަޖިލީހަށް ގެނެވުނު ބަދަލުތަކާއި އެބަދަލުތައް ގެނެވުނު ތާރީޚް ތަކެވެ. އަދި ވަޒީރުންގެ މައްޗަށް އިތުބާރުނެތް ކަމަށް ހުށަހެޅުނު މައްސަލަތަކަށްވެސް މިބައިގާ ބަލައިލާފައި ވާނެއެވެ.\nއިންތިގާލީ ސަރުކާރަކަށް ގޮވާލުން\nއާޤާނޫނުއަސާސީއަށް އަމަލުކުރަން ފެށުމުގެ ކުރިން އިންތިޤާލީ ސަރުކާރަކަށް ނުވަތަ ވަގުތީ ސަރުކާރަކަށް ފުރުސަތުދޭންޖެހޭ ކަމަށްބުނެ ސަރުކާރާ އިދިކޮޅު ފަރާތްތަކުން ޚާއްސަ މަސައްކަތްތަކެއް ފެށިއެވެ. އެމަސައްކަތްތައް ކުރިއަށްދިޔައީ އިދިކޮޅު ހުރިހާ ލީޑަރުންވެސް އެއްބަސް ކިޔައިގެންނެވެ. އިދިކޮޅު ފަރާތްތައް އެއްގަލަކަށް އަރައިގެންނެވެ. މި މަސައްކަތުގައި ހުރިހާ ޕާޓީތައް ތަމްސީލުކޮށް އެއްއޮޑިއެއްގައި ދަތުރުވެސް ކުރިއެވެ. އުތުރު އަރުމާޒާއި ދެކުނު އަރުމާޒު ދަތުރެވެ. މިވާހަކަތައް ހިމެނެނީ މިބާބުގައެވެ.\nރިޔާސީ އިންތިޚާބް 2008\n2008 އޮގަސްޓް7ގައި އާ ޤާނޫނުއަސާސީ ތަޞްދީޤުކުރެވި އަމަލުކުރެވެން ފެށުމާއެކު، ޑިމޮކްރެޓިކް އުސޫލުތަކަށް ދުސްތޫރީ ނިޒާމު ބަދަލުވާންފެށިއެވެ. ޤާނޫނުއަސާސީގައި ބަޔާންކޮށްފައިވާގޮތަށް މުއައްސަސާތަކާއި ޤާނޫނުތައް އުފެއްދިއެވެ. ސީދާ ރައްޔިތުންގެ ވޯޓަކުން ރައީސުލްޖުމްހޫރިއްޔާ އިންތިޚާބްކުރެވޭގޮތަށް ރިޔާސީ އިންތިޚާބް އިޢްލާން ކުރެވުނެވެ. އިންތިޚާބް އިޢްލާންކުރުމުގެ މާކުރިންވެސް އިންތިޚާބަށް ކެމްޕޭން ކުރުމުގެ މަސައްކަތް ކެންޑިޑޭޓުން ފެއްޓެވިއެވެ. ރައީސް މައުމޫނާ ވާދަކުރަން އިދިކޮޅު ލީޑަރުން އެއްކެންޑިޑޭޓަކު ނެރުމުގެ ވިސްނުމެއް ގެންގުޅުނެވެ. އެކަމަކު އެއްބަސްވުމަކަށް ނާދެވުނެވެ. މިދެންނެވި ވާހަކަތަކުގެ އިތުރުން މިބައިގާ ހިމެނެނީ ކެންޑިޑޭޓުންނާއި ރަނިންމޭޓުންގެ ވާހަކައެވެ. ފުރަތަމަ ބުރުގެ ވޯޓްލުން ކުރިއަށް ދިޔަގޮތުގެ ވާހަކައެވެ. ދެވަނަ ބުރަށް ތައްޔާރުވީ ގޮތުގެ ވާހަކައެވެ. ދެވަނަ ބުރުގެ ކެމްޕޭންގެ ވާހަކައެވެ. އިންތިޚާބުގެ ނަތީޖާގެ ވާހަކައެވެ. މިހުރިހާ ވާހަކަތަކެއްވެސް ގެނެސްދީފައިވާނީ ދައުލަތުގެ ކަމާބެހޭ މުއައްސަސާތަކުން އާންމުކޮށްފައިވާ މައުލޫމާތާއި، މިފޮތުގައި ޖެހުމަށްޓަކައި ނެގި ފޮޓޯ ހިމަނައިގެންނެވެ.\nނަޝީދު، ރައީސްކަމާ ހަވާލުވުން\nޑިމޮކްރެޓިކް އުސޫލުން ރާއްޖޭގައި ފުރަތަމަ ފަހަރަށް ބޭއްވި ރިޔާސީ އިންތިޚާބް ކާމިޔާބު ކުރެއްވި މުޙައްމަދު ނަޝީދު ރައީސުލްޖުމްހޫރިއްޔާ ކަމުގެ ހުވާ ކުރެއްވުން އޮތީ 2008 ނޮވެމްބަރު 11 ވީ އަންގާރަ ދުވަހުއެވެ. މި ބައިގައި ހިމެނެނީ އެދުވަހުގެ ރަސްމިއްޔާތު ކުރިއަށްދިޔަ ގޮތެވެ. ހުވާކުރެއްވުމަށްފަހު، ޤައުމާ މުޚާޠަބް ކުރައްވައި ރައީސް ނަޝީދު ދެއްކެވި ވާހަކަފުޅެވެ.\nމިއީ އަޅުގަނޑުގެ ވާހަކައެވެ. ނޫސްވެރިކަމުގައި އަޅުގަނޑުކުރި ތަޖުރިބާގެ ވާހަކައެވެ. މިވާހަކަ "ދިވެހިރާއްޖެ ޑިމޮކްރަސީއަށްކުރި ދަތުރު"ގައި ހިމެނުމުގެ ބޭނުމަކީ އެދަތުރުގައި އަޅުގަނޑަށް އުޅެވުނު ހިސާބު ދެންނެވުމެވެ. ކުރެވުނު ތަޖުރިބާ ތަކާއި ކުރިމަތިވި ހާދިސާތައް ހިއްސާ ކުރުމެވެ. ނޫސްވެރިކަމަށް އޭރުހުރި ގޮންޖެހުންތައް މިބައިން ދޭހަކޮށްދޭނެއެވެ. މިބަޔަކީވެސް ޝައުގުވެރި ބަޔަކަށް ވާނެކަމަށް ޔަގީންކުރަމެވެ.\nމަތީގައި މިދެންނެވި މައިގަނޑު 17 ޗެޕްޓަރުގެ އިތުރުންވެސް މުހިންމު ލިޔުންތަކެއް ފޮތުގައި ހިމަނާފައިވާނެއެވެ. މިފޮތަކީ ދިވެހި ތާރީޚް ދިރާސާ ކުރާ ފަރާތްތަކަށް މުހިންމު ފޮތަކަށް ވާނެކަމަށް ޔަގީން ކުރަމެވެ.


އެމްޑީޕީން ގަބޫލުކުރި އަސާސްތައް ގެއްލިގެންދާހެން ހީވާތީ ބިރުގަނޭ: މީކާއީލް – My WordPress\nއެމްޑީޕީން ގަބޫލުކުރި އަސާސްތައް ގެއްލިގެންދާހެން ހީވާތީ ބިރުގަނޭ: މީކާއީލް\nވެރިކަން ކުރާ މައި ޕާޓީ، މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)އިން ގަބޫލު ކުރަމުން އައި އަސާސްތައް ގެއްލިގެންދާހެން ހީވާތީ އެކަމާއި ބިރު ގަންނަ ކަމަށް ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު މީކާއީލް އަޙްމަދު ނަސީމް ވިދާޅުވެއްޖެއެެވެ.\nދުބާއީގެ އެގްޒެކިއުޓަރސް ޖެނެރަލް ޓްރޭޑިންގ ކުންފުންޏާއި ހަވާލުކޮށްގެން ދިވެހިރާއްޖެއަށް ގެންނަން އުޅުނު ވެންޓިލޭޓަރުތައް ގެނައުމުގައި ހިންގާފައިވާ ކޮރަޕްޝަންގެ މައްސަލަ ބަލައި، ފިޔަވަޅު އަޅަން ޖެހޭ މީހުންނަށް ފިޔަވަޅު އެޅުމަށް ގޮވާލައި، ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފު އުމަރު ހުށަހެޅުއްވި ކުއްލި މައްސަލައަށް ބަހުސް ކުރައްވަމުން މީކާއީލް ވިދާޅުވީ، އޭނާ ވަރަށް ކުޑައިރުންސުރެ އެމްޑީޕީއަށް ޝައުގުވެރިކަން ހުރި ކަމަށެވެ.\nއެ ޝައުގުވެރިކަން އުފެދުނީ އެމްޑީޕީގެ ލީޑަރޝިޕްގައި ތިއްބެވި ބޭފުޅުންގެ ބުރުސޫރަ ރީތިވެގެން ނޫން ކަމަށާއި، އެ ޝައުގު އުފެދުނީ އެ ޕާޓީން ގަބޫލު ކުރާ އަސާސްތަކާއި އުސޫލުތަކުގެ ސަބަބުން ކަމަށްވެސް ވިދާޅުވިއެވެ.\n"އެމްޑީޕީން އަބަދުވެސް ހިފަހައްޓަމުން އައި އަސާސްތަކާއި، އެމްޑީޕީން ހިފަހައްޓަމުން އައި އުސޫލުތަކާއި، އެމްޑީޕީ އެމްޑީޕީއަކަށްވާ ސަބަބު އަޅުގަނޑަށް ކަމުދާތީ" މީކާއީލް ވިދާޅުވިއެވެ.\nމީކާއީލް ވިދާޅުވީ، ވެންޓިލޭޓަރުގެ ހިޔާނާތުގެ މައްސަލަ ބެލުމަށް އެންމެ ފުރަތަމަ އިސް ނެގީ، އެމްޑީޕީގެ ސުޕަރމެޖޯރިޓީ އޮތް މަޖިލީހުން ކަަމަށެވެ. އެހެންނަމަވެސް، ސަރުކާރެއްގެ ގޮތުގައި އެމައްސަލަ ބެލުމަށް ވަރަށް ބޮޑަށް ލަސްވެގެންދިޔަކަން ފާހަގަކުރައްވައި، އޭރުގެ ހެލްތު މިނިސްޓަރ އަބްދުﷲ އަމީން، ހިޔާނާތުގެ ތުހުމަތު ކުރެވުނު ފަހުންވެސް ހަތަރުމަސް ދުވަހު މަޤާމުގައި ހުންނެވިކަން މީކާއީލް ފާހަގަކުރެއްވިއެވެ.\nއޭނާގެ ވާހަކައިގައި ވަނީ ޕްރޮސެކިއުޓަރ ޖެެނެރަލް ހުސައިން ޝަމީމަށް ވަރަށް ބޮޑަށް ފާޑުވިދާޅުވެފައެވެ. ރާއްޖެ ޓީވީގެ "ފަށާއިރު" ޕްރޮގްރާމްގައި، ވެންޓިލޭޓަރުގެ މައްސަލައިގައި ޕީޖީ ވާހަކަ ދެއްކެވިކަން ފާހަގަކުރައްވައި، އެއީ މިނިވަން މުސްތަޤިއްލު މަޤާމެއްގައި ހުންނަވާ ބޭފުޅަކަށް ކުރެއްވޭނެ ކަމެއް ނޫންކަމަށް މީކާއީލް ވިދާޅުވިއެވެ.


Ekaniveri mayaku mas vikkaigen dharifulhu Doctor akah hadhaifi\nއެކަނިވެރި މަޔަކު އަމިއްލަ މަސައްކަތުން ފައިސާ ހޯދައިގެން ދަރިފުޅަށް ޑޮކްޓަރުކަން ކިޔަވައިދީފި އެވެ. މި އަންހެންމީހާއަކީ މީހެއްގެ އެހީއާ ނުލައި މަސް ވިއްކައިގެން ދިރިއުޅޭ މީހެކެވެ.\nފިލިޕީންސްގެ ރަށެއްގެ މީހެއް ކަމަށްވާ ނަނީތާ ރޮންކީލޯ އަކީ އުމުރުން 55 އަހަރުވެފައިވާ މީހެއް ނަމަވެސް އޭނާ ބޭނުންވީ ކިތަންމެ ބުރަކޮށް މަސައްކަތް ކޮށްގެން ނަމަވެސް ދަރިފުޅުގެ ހުވަފެންތައް ހަގީގަތަކަށް ހަދާދޭށެވެ. ޑޮކްޓަރަކަށް ވުމަކީ އޭނާގެ ދަރިފުޅު ވަރަށް ކުޑައިރުއްސުރެ ބޭނުންވީ ކަމެކެވެ.\nނަނީތާ ފިރިމީހާ އާ ވަކިވީ ފިރިހެންމީހާ އެހެން ކައިވެންޏެއްކޮށް އާއިލާއެއް ވެސް އޮންނަކަން އެނގުމުންނެވެ.\nއެކަނިވެރިމަޔެއްގެ ގޮތުގައި ދިރިއުޅެން ޖެހުނަސް ހުރި ހަމައެކަނި ދަރިފުޅު ޖޯން ނިކޯއަށް ކިޔަވައިދީ މޮޅު ޑޮކްޓަރަކަށް ހެދުމަށް ނަނީތާ އަޒުމު ކަނޑައެޅި އެވެ. ނަނީތާ ކުރި މި ބުރަ މަސައްކަތަކީ އޭނާ ކަހަލަ ގިނަ އަންހެނުންނަށް ވަރަށް އިބުރަތުން ފުރިގެންވީ އެހާމެ އުންމީދީ މަސައްކަތެކެވެ.\nވަރަށް ފަތިހާ ނަނީތާ މަސްވިއްކުމުގެ މަސައްކަތް ފަށަ އެވެ. އަދި ނުވިކި މަސް ހުރިނަމަ އިރު އޮއްސެންދެން ވެސް މަސް ވިއްކަން އިނދެ އެވެ. އޭނާއަކީ ހިތުގެ ބަލި ހުންނަ މީހަކަށް ވިޔަސް ނަނީތާގެ އަޒުމަކަށް ބަދަލެއް ނާދެ އެވެ.\nދެމައިން ވެގެން މަސައްކަތް ކޮށްގެން ހުވަފެންތައް ހަގީގަތަށް ހެދުމަށް ވާންޖެހުނު ކޮންމެ ގުރުބާނީ އެއްވެސް ވާނީ ކަމަށް ނަނީތާ އޭނާގެ ދަރިފުޅު ކައިރީގައި އަބަދުވެސް ބުނެ އެވެ.\nނަމަވެސް މަސް ވިއްކައިގެން ލިބޭ ފައިސާކޮޅުން މެޑިކަލް ކޮލެޖަކަށް ދަރިފުޅު ފޮނުވާނީ ވެސް ކިހިނެއް ހެއްޔެވެ؟ ބައެއް ދުވަސް ދުވަހު ނަނީތާ އަށް 19 ޑޮލަރު ވަރު ލިބެ އެވެ. އަދި އެއްވެސް އެއްޗެއް ނުލިބޭ ދުވަސް ވެސް ދެއެވެ.\nފައިސާ ދަތިވެގެން ގޮސް ޖޯން އަށް ބައެއް ފަހަރު ކިޔެވުން ހުއްޓާލަން ވެސް ޖެހެ އެވެ. އެހެންވެ ހަތަރު އަހަރުގެ ކޯހެއް ޖޯން އަށް ނިންމުނީ ހަ އަހަރުންނެވެ.\nނަމަވެސް މިހާރު ނަނީތާއަށް ވަނީ އޭނާގެ ބުރަ މަސައްކަތުގެ ފޮނި މޭވާ ލިބިފަ އެވެ. ދަރިފުޅު ވަނީ ޑޮކްޓަރަކަށް ވެފަ އެވެ.


Thakandhoo neru faikashi upgrade kurumaai uthuru kulhi sarahahdhu himaayaiy kurumah MTCC aa havaalu koffi - One Online\n16 މެއި 2022، ހއ. ތަކަންދޫ ނެރު ފައިކަށި އަޕްގްރޭޑްކުރުމާއި އުތުރު ކުޅި ސަރަހައްދު ހިމާޔަތްކުރުމުގެ މަސައްކަތް އެމްޓީސީސީއާ ހަވާލުކުރުން -- ފޮޓޯ/ ޕްލޭނިން މިނިސްޓްރީ\nތަކަންދޫ ނެރު ފައިކަށި އަޕްގްރޭޑްކުރުމާއި އުތުރު ކުޅި ސަރަހައްދު ހިމާޔަތްކުރުމަށް އެމްޓީސީސީއާ ހަވާލުކޮށްފި\nހއ. ތަކަންދޫ ނެރު ފައިކަށި އަޕްގްރޭޑްކުރުމާއި އުތުރު ކުޅި ސަރަހައްދު ހިމާޔަތްކުރުމުގެ މަސައްކަތް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އާ ހަވާލުކޮށްފިއެވެ.\nއެމްޓީސީސީއާ އެ މަސައްކަތް ހަވާލުކުރުމަށް ޕްލޭނިން މިނިސްޓްރީގައި މިއަދު ބޭއްވި ރަސްމިއްޔާތެއްގައި އެ މިނިސްޓްރީގެ ފަރާތުން އެއްބަސްވުމުގައި ސޮއިކުރެއްވީ ޕާމަނަންޓް ސެކްރެޓަރީ ޒީނިޔާ އަހުމަދު ހަމީދެވެ. އަދި އެމްޓީސީސީގެ ފަރާތުން ސޮއިކުރެއްވީ އެކުންފުނީގެ ސީއީއޯ އާދަމް އާޒިމެވެ.\nއެ މަޝްރޫއުގެ ދަށުން 4،455 ކިއުބިކް މީޓަރު (މެދު ދިޔައިން ފެށިގެން ތިން މީޓަރު ހަމަވާ ވަރަށް) ތަކަންދޫ ބަނދަރު ފުންކުރުމާއި، 2،230 ކިއުބިކް މީޓަރު (މެދު ދިޔައިން ފެށިގެން 3.5 މީޓަރު ހަމަވާ ވަރަށް) ބަނދަރަށް ވަންނަ ނެރު ފުން ކުރުން ހިމެނެއެވެ. އަދި 126 މީޓަރު ގްރޮއިން ޖެހުމާއި، 252 މީޓަރު ބޮޑު ހިލައިގެ ބޭރުތޮށި ޖެހުން ވެސް ހިމެނެއެވެ.\nއޭގެ އިތުރުން 160 މީޓަރު ރިވެޓްމަންޓް ޖެހުމާއި، ދެ ނެވިގޭޝަން ލައިޓް ހަރުކުރުމާއި، ހަތް މޫރިންގް ބޮއި ހަރުކުރުމާއި، ދިހަ މަގު ބައްތި ހަރުކުރުން އަދި 883.38 އަކަ މީޓަރުގެ ޕޭވްމަންޓް ހެދުމުގެ މަސައްކަތް ވެސް އެ މަޝްރޫއުގައި ހިމެނެއެވެ.\nތަކަންދޫ ނެރު ފައިކަށި އަޕްގްރޭޑްކުރުމާއި އުތުރު ކުޅި ސަރަހައްދު ހިމާޔަތްކުރުމުގެ މަސައްކަތް އެމްޓީސީސީއާ ހަވާލުކުރީ 22،395،756.74 (22.3 މިލިއަން) ރުފިޔާއަށް 240 ދުވަހުގެ ތެރޭގައި ނިންމާ ގޮތަށެވެ.\nގުޅޭ ޓެގު އެމްޓީސީސީ މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ ބަނދަރު ހެދުން ތަރައްގީގެ މަޝްރޫއުތައް ހއ. ތަކަންދޫ


Ugail ge karudhaahah ethah baeh ge shauguverikan | Mihaaru\nއޮގަސްޓްމަހު އުކުޅަހުގައި ބޭއްވި ސައިންސްވެރިންގެ ކޮންފަރެންސްގައި ޕްރޮފެސަރު އުގައިލް ތަގުރީރު ކުރައްވަނީ\n05 ސެޕްޓެމްބަރ 2019 - 07:46 16 comments\nމިދިއަ މަހު އއ. އުކުޅަހުގައި ބޭއްވި ސައިންސްވެރިންގެ ކޮންފަރެންސަށް ހުށައެޅި ކަރުދާސްތަކުގެ ތެރެއިން ޕްރޮފެސަރު ހަސަން އުގައިލްގެ ޓީމުން މިހާރު ކުރަމުން އަންނަ މަސައްކަތާ ބެހޭ ކަރުދާހަށް ގިނަ ބައެއްގެ ޝައުގުވެރިކަން ހުއްޓުނެވެ.\nއިނގިރޭސިވިލާތުގެ ބްރެޑްފޯޑް ޔުނިވަސިޓީގައި މަސައްކަތް ކުރައްވަމުން އަންނަ އުގައިލް އާއި އޭނާގެ ޓީމުން އަންނަނީ އެ ގައުމުގެ ނެޝަނަލް ހެލްތު ސާވިސް (އެންއެޗުއެސް) ގެ މަޝްރޫއުއެއްގެ ދަށުން އާންމު ސިއްހަތާ ބެހޭ ހާއްސަ އެޕްލިކޭޝަނެއް ތަރައްގީކުރަމުންނެވެ. އެ މަސައްކަތާ ބެހޭ ހާއްސަ ކަރުދާސް، އުކުޅަހު ކޮންފަރެންސަށް އުގައިލް ހުށައެޅުއްވީ އޭނާގެ ޓީމުގެ އެހެން މެމްބަރެއް ކަމަށްވާ މަރިޔަން ހާޑީއާ އެކުވެގެންނެވެ.\nއުގެއިލްގެ ޓީމުން މަސައްކަތްކުރަނީ ސިއްހަތަށް ގެއްލުންވާ ވަރަށް ފަލަވުން ހުއްޓުވަން، މީހުންގެ ޝައުގުވެރިކަން ބޮޑުކޮށްދޭނެ އެޕްލިކޭޝަނެއް ހަދާށެވެ.\n"އިނގިރޭސިވިލާތުގައި ވެސް އަދި މުޅި ދުނިޔޭގައި ވެސް ވަރަށް ބޮޑު ވަބާއަކަށް ކަހަލަ ގޮތަކަށް ވެފައި މިއޮތީ މީހުން ފަލަވުން. އާދަޔާ ހިލާފަށް ފަލަވުން،" އެޕްލިކޭޝަންގެ މަސައްކަތް ޔުނިވާސިޓީއަށް ލިބުނު ގޮތާ ބެހޭ މެދު ވާހަކަ ދައްކަވަމުން އުގައިލް ވިދާޅުވި އެވެ.\n"އޭގެ ސަބަބުން ނޭދެވޭ އެތައް ބަލިތަކެއް ޖެހި، ގައުމީ ސިއްހީ ނިޒާމުން ވަރަށް ބޮޑު ހަރަދެއް ހިނގާ. އެއަށް ފަރުވާތަކެއް ހޯދަން ތަފާތު މަސައްކަތްތަކެއް ކުރެވޭ."\nއުގައިލް ވިދާޅުވީ މަޝްރޫއުގައި އުފައްދާ އެޕްލިކޭޝަނުން ކޮށްދޭނެ ކަމަކީ ކެއުމަށާއި ކަސްރަތަށް ނުބަލާ އުޅޭ މީހުންނަށް އަހަރުތަކެއް ފަހުން ކުރިމަތިލާން ޖެހޭނެ ކަންތައްތައް ވީހާވެސް ބޮޑަށް އެކަމަކު ހަގީގަތާ އެއްގޮތަށް ދައްކައިލަ ދިނުން ކަމަށެވެ. އޭރުން އާންމުން އެކަމާ މެދު ފުންކޮށް ވިސްނާނެ ކަމަށް އުގައިލް އާއި އޭނާއާ އެކު މަސައްކަތް ކުރައްވާ އެހެން ސައިންޓިސްޓުން ދެކެވަޑައިގަންނަވަ އެވެ.\n"އަޅުގަނޑުމެންގެ އައިޑިއާއަކީ ހިނގާބަލާށޭ މީހާ މިހާރު ހުރި ގޮތް ފޮޓޯތަކުން ނަގާފައި ތްރީޑީކޮށް އެމީހާ ދައްކާލަން އެމީހަކަށް. ދެން އަޅުގަނޑުމެންގެ މި އެޕުން ބުނާނީ ތިޔަ ލައިފް ސްޓައިލްގައި އުޅެންޏާ މީގެ ފަސް އަހަރު ފަހުން ހުންނާނީ މިި ގޮތަށޭ. މީގެ ފަސް އަހަރު ފަހުން މިކަހަލަ ބަލިތައް ޖެހޭނެ ކަމަށް ލަފާކުރެވެއޭ،" އުގައިލް ވިދާޅުވި އެވެ.\nރަނގަޅު ސިއްހަތެއްގައި ދެމިހުންނާނެ ގޮތާ މެދު އުގައިލް ލިއުއްވި ފޮތް ބަޔަކު ހޯދަނީ\nއޭނާ ވިދާޅުވި ގޮތުގައި މަޝްރޫއުގައި ހިމެނެނީ ހަމައެކަނި އެޕެއް ޑިޒައިންކުރުމެއް ނޫނެވެ. އެކަމަށް ބޭނުންވާ ކްލިނިކަލް ދިރާސާތައް ކުރުމަކީ ވެސް އޭގެ ބައެކެވެ. އެ ދިރާސާތައް ކުރަނީ އާންމުންގެ ތެރެއިން ބަޔަކު ގެނެސް، އެ މަސައްކަތް ކުރިއަށް ދާ ގޮތް ދައްކައި، އެމީހުންގެ ބައިވެރިވުން ވެސް ހޯދައިގެން ކަމަށް ވިދާޅުވި އެވެ.\n"އަދި އެބަ އޮތް ބާކީ ދެ އަހަރު މި މަޝްރޫއު ނިންމަން،" އުގައިލް ވިދާޅުވި އެވެ.\nދުޅެހެޔޮ ސިއްހަތެއްގަައި ދެމިތިބުމަށް ކެއިން ބުއިމާއި ކަސްރަތުކުރުން ފަދަ ކަންތައްތައް ކުރިއަށް ގެންދެވިދާނެ ގޮތްތައް ވަރަށް ތަފްސީލުކޮށް ހިމަނުއްވައިގެން އުގައިލް ވަނީ ދިވެހި ބަހުން ކުރިން ފޮތެއް ވެސް ނެރުއްވައިފަ އެވެ. އަމިއްލަ ތަޖުރިބާ އާއި ސިއްހީ މާހިރުންގެ ދިސާރާތަކުގެ އަލީގައި "ސިއްހީ ހަދިޔާ"ގެ ނަމުގައި ލިއުއްވި އެ ފޮތަށް ވަރަށް ބޮޑު ތަރުހީބެއް ވެސް ލިބުނެވެ.\nއުގައިލް ވިދާޅުވީ އެފޮތް ބޭނުންވެގެން ބައެއް ފަރާތްތަކުން އަދިވެސް އެދެމުން އަންނަ ކަމަށެވެ. އެހެންކަމުން އޭގެ ކޮޕީ އިތުރަށް ޗާޕްކުރައްވަން ވިސްނަވާ ކަމަށް ވިދާޅުވި އެވެ.\nއުކުޅަހު ކޮންފަރެންސަށް ސައިންސްވެރިންގެ އެކި ޓީމުތަކުން 48 ކަރުދާސް ހުށައެޅި އެވެ. އޭގެ ތެރޭގައި ބައެއް ގައުމުތަކުން ދެމުން އަންނަ ބައެއް ހިދުމަތްތަކާ ބެހޭ ކަރުދާސްތަކާއި ގަދީމީ ބައެއް އުފެއްދުންތައް އޭގެ އަސްލު ނެތިނުދާ ގޮތަށް އަލުން މަރާމާތުކުރާނެ އާ ގޮތްތަކާ ބެހޭ ކަރުދާސް ވެސް ހިމެނެ އެވެ.\nއިތުރު ލިޔުންތައް ސައިންސް ދިރާސާ ޕްރޮފެސަރު އުގެއިލް އއ. އުކުޅަސް


vnews - Idhikolhu Party thakuge beyfulhunge gaikolhah kalhutheyojehi massala dhanee balamun: Fuluhun\nއިދިކޮޅު ޕާޓީތަކުގެ ބޭފުޅުންގެ ގައިކޮޅަށް ކަޅުތެޔޮޖެހި މައްސަލަދަނީ ބަލަމުން: ފުލުހުން\nކޯލިޝަންގެ ރިޔާސީ ކެންޑިޑޭޓް އިބުރާހިމް މުހައްމަދު ޞާލިހަށް ހަމަލާދިނުމަށް މަސައްކަތް ކުރި މީހާ ހިފަހައްޓައި ދުރަށް ޖެއްސުމަށް ޕްރައިވެޓް ސެކިއުރިޓީގާޑުން މަސައްކަތްކުރަނީ_\nގުޅިފައިވާ ސިޔާސީ ޕާޓީތަކުގެ ރިޔާސީ ކެންޑިޑޭޓު އިބުރާހިމް މުހައްމަދު ޞާލިޙުގެ ކެމްޕޭނަށް ހުރަސް އެޅުމަށް އިއްޔެ ހުޅުމާލޭގައި ބަޔަކު ހަމަނުޖެހުން އުފައްްދައި ކަޅުތެޔޮޖެހި މައްސަލަ ބަލަމުންދާކަމުގައި ފުލުހުންގެ އިދާރާއިން ބުނެފިއެވެ.\nފުލުހުންގެ މީޑިއާ އޮފިސަރު ވިދާޅުވީ، ރިޔާސީ ކެންޑިޑޭޓު އިބުރާހިމް މުހައްމަދު ޞާލިޙް ކެމްޕޭނަށް އިއްޔެ ހުޅުމާލެއަށް ވަޑައިގެންނެވުުމުން، ހުރަސް އަޅައި އަދި ހަމަނުޖެހުން އުފައްދައި ކަޅުތެޔޮ ޖެހި މައްސަލަ ފުލުހުން ވަރަށް އިސްކަމެއްދީގެން ބަލަމުން ގެންދާކަމަށެވެ. އަދި މައްސަލަ ބަލަމުންދާކަމަށް ބުނުން ފިޔަވައި އިތުރު މައުލޫމާތެއް މިވަގުތަށް ދެވެން ނެތްކަމުގައިވެސް އޭނާ ވިދާޅުވިއެވެ.\nއެހެން ކަމުން މިމައްސަލަ އާއި ގުޅިގެން މިހާތަނަށް އެއްވެސް މީހަކު ހައްޔަރު ކުރިކަމެއް ނުވަތަ މީހަކާއި ސުވާލުކުރި ކަމެއްވެސް އެނގިފައެއް ނުވެއެވެ.\nއިބޫގެ ކެޕްމޭނު ހަރަކާތަށް ހުރަސް އަޅައި މާރާމާރީ ހިންގުމަށް ފާޅުގައި މީހަކު މަސައްކަތް ކުރި ނަމަވެސް އޭނާ ހައްޔަރުކޮށްފައެއް ނުވެއެވެ. އަދި އޭނާ އާއި ސުވާލު ކުރިކަންވެސް އެނގިފައި ނުވާއިރު، ކެމެރާތަކުގެ ކުރިމަތީގައި އޭނާ އިބޫއަށް ހަަމަލާދޭން މަސައްކަތް ކުރި އިރު އެމަންޒަރުތައް ސޯޝަލްމީޑިއާގައިވެސް ދަނީ ދައުރުވަމުންނެވެ.\nމީގެ ކުރިން މީހަކު އޭނާގެ ގެއަށް ކެމްޕޭނަށް ރައީސް ޔާމީން ވަޑައިގެންފިނަމަ ބޮލުގައި ޓަކިޖަހާނެ ކަމަށް ސޯޝަލް މީޑިއާގައި ބުނުމާއި އެކު ފުލުހުން ވަނީ ކޯޓު އަމުރެއް ހޯދައިގެން އެކަމާއި ގުޅުހުން ހުރިތަކެއްޗާއި ތަންތަން ފާސްކޮށް އޭނާ އާއި ސުވާލުކޮށްފައެވެ.\nއިބޫގެ ކެމްޕޭނަށް ހުޅުމާލޭގައި އުޅުއްވަނިކޮށް މީހަކު އިބޫގެ ގަޔަށް އަތްލައި މާރާމާރީ ހިންގުމަށް ފުރަތަމަ މަސައްކަތް ކުރީ ހުޅުމާލެ ސެންޓްރަލް ޕާކުގެ ކައިރިންނެވެ. އަދި ދެވަނަ ފަހަރަށް ހަމަލާދިނުމަށް މަސައްކަތްކުރީ ހުޅުމާލެ ޗައިނާ ފްލެޓްތައް ކައިރިންނެވެ.\nއިބޫ އާއި އެކު ހުޅުމާލޭގައި ހަރަކާތްތެރިވި ކެމްޕޭން ޓީމުގެ ގަޔަށް ކަޅުތެޔޮ ޖަހާފައި އޭގެ ފަހުން ކޮރަލްވިލް4ފްލެޓް ކައިރިންނެވެ.\nއިއްޔެ ހިނގާދިޔަ އެހަމަނުޖެހުންތަކާއި ގުޅިގެން އިބޫއަށް ރައްކާތެރިކަށް ފޯރުކޮށް ދިނުމަށް ގުޅިފައިވާ ޕާޓީތަކުގެ ލީޑަރުން ވަނީ ފުލުހުންނާއި ސިފައިންނަށް ގޮވާލައްވާފައެވެ.


Aadhayaa khilaafah rahthah giramundhaathee Majileehuge climate...\nބުދަ ދުވަހުގެ ހެނދުނު 11:00 ގައި މަޖިލީހުގެ އިދާރާގައި ކޮމިޓީގެ ބައްދަލުވުމެއް އޮންނާނެ\nމިބައްދަލުވުމުގައި މިމައްސަލަ އާއި ގުޅޭގޮތުން ކޮމިޓީގައި މަޝްވަރާކޮށް ގޮތްތަކެއް ނިންމާނެ\nކ. މާލެ | 28 ޖެނުއަރީ 2020 | އަންގާރަ 16:52 | 3,837\nރައްޔިތުންގެ މަޖިލީހުގެ އެންވަޔަރަންމަންޓް އެންޑް ކްލައިމެޓް ޗޭންޖް ކޮމިޓީގެ ބައްދަލުވުމެއްގެ ތެރެއިން - ރައްޔިތުންގެ މަޖިލިސް\nރާއްޖޭގެ ގިނަ ރަށްތަކެއް އާދަޔާ ޚިލާފަށް ގިރަމުންދާ މައްސަލައިގައި ރައްޔިތުންގެ މަޖިލީހުގެ އެންވަޔަރަންމަންޓް އެންޑް ކްލައިމެޓް ޗޭންޖް ކޮމިޓީގެ ކުއްލި ބައްދަލުވުމެއް ބުދަ ދުވަހު ބޭއްވުމަށް ނިންމައިފި އެވެ.\nރައްޔިތުންގެ މަޖިލީހުގެ އިދާރާއިން ބުނީ ބުދަ ދުވަހުގެ ހެނދުނު 11:00 ގައި މަޖިލީހުގެ އިދާރާގައި މިކޮމިޓީގެ ބައްދަލުވުމެއް އޮންނާނެ ކަމަށެވެ. މިބައްދަލުވުމުގައި މިމައްސަލަ އާއި ގުޅޭގޮތުން ކޮމިޓީގައި މަޝްވަރާކޮށް ގޮތްތަކެއް ނިންމާނެކަމަށް މަޖިލީހުގެ އިދާރާއިން ބުނެއެވެ.\nއަދި ބައްދަލުވުން އަޑުއެހުމަށް ބޭނުންވާ ފަރާތްތަކަށް އެފުރުޞަތު ހުޅުވާލެވިފައި ވާކަމަށްވެސް މަޖިލީހުގެ އިދާރާއިން ބުނެއެވެ.\nއިރުވައި މޫސުމާ ދިމާކޮށް އާދަޔާ ޚިލާފަށް ރަށްތައް ގިރުމުގެ އަސަރު ބައެއް ރަށްރަށުން އަންނަނީ ފެންނަމުންނެވެ. އެގޮތުން ، ގއ.، ގދ.، ރ.، ބ.، އަދި ނ. އަތޮޅުގެ ބައެއް ރަށްތަށް ގިރަމުންދާތީ ރައްޔިތުން އަންނަނީ އެކަމުގެ ކަންބޮޑުވުން ފާޅުކުރަމުންނެވެ.\nއެންވަޔަރަންމަންޓް މިނިސްޓަރ ވިދާޅުވެފައިވަނީ ރަށްގިރުމުގެ މައްސަލަ ބައްލަވާ ފިޔަވަޅު އަޅުއްވާނެ ކަމަށެވެ.


އެމް ޑީ ޕީ ގެ މުޒާހަރާ ތަކުގައި ގާނޫނާއި ޚިލާފު އަމަލުތައް ހިންގާކަމަށް ފުލުހުން ބުނި ބުނުން ކުށްވެރި ކުރުން – Maldivian Democratic Party\nއެމް ޑީ ޕީ ގެ މުޒާހަރާ ތަކުގައި ގާނޫނާއި ޚިލާފު އަމަލުތައް ހިންގާކަމަށް ފުލުހުން ބުނި ބުނުން ކުށްވެރި ކުރުން\nއިންތިހާބެއްގެ ތާރީހެއް ހޯދުމަށާއި ރާއްޖޭގެ ގާނޫނު އަސާސީގެ އަސާސްތަކަށް އެއްމެހާ ފަރާތްތަކުން ފުރިހަމަޔަށް ކިޔަމަންވުމަށް ގޮވާލާ އެމްޑީޕީން ކުރަމުން ގެންދާ ސުލްހަވެރި ސިލްސިލާ މުޒާހަރާ ތަކުގައި ގާނޫނާއި ޚިލާފު އަމަލުތައް ހިންގަމުންދާކަމަށް ފުލުހުން ބުނެ ރައްޔިތުންނަށް ކަމުގެ ހަގީގަތް އޮޅޭގޮތަށް މައުލޫމާތު ފަތުރަމުންދާތީ މިޕާޓީން އެކަން އެއްމެ ހަރުކަށި އިބާރާތުން ކުށްވެރި ކުރަމެވެ.\n7 ސެޕްޓެމްބަރ 2013 ގައި ބޭއްވުނު ރިޔާސީ އިންތިހާބުގެ ފުރަތަމަ ބުރަކީ ހުރިހާ ގޮތަކުންވެސް ފުރިހަމަ އަދި ހާމަކަންބޮޑު ދެފުއްފެންނަ އިންތިހާބެއް ކަމަށް އިލެކްޝަން ކޮމިޝަނުންނާއި ރާއްޖެއާއި ބޭރުގެ އޮބަޒާވަރުންނާއި މޮނިޓަރުން ހާމަކޮށްފައިވާއިރު، އެ ދުވަހުގެ ނަތީޖާއިން މިޕާޓީގެ ރިޔާސީ ކެނޑިޑޭޓް ރައީސް މުހައްމަދު ނަޝީދު އިދިކޮޅު ފަރާތްތައް ސިއްސައިގެން ދާފަދަ ފުރިހަމަ ކާމިޔާބެއް ހޯދުމާއި ގުޅިގެން އިދިކޮޅު ފަރާތްތަކުން ސްޕްރީމް ކޯޓަށް މައްސަލަ ހުށައެޅުމުން އެފަރާތްތަކުގެ އެދުމާއި އެއްގޮތަށް ސްޕްރިމް ކޯޓުން ރިޔާސީ އިންތިހާބު ވަނީ މުއްދަތެއްނެތި ފަސްކޮށްފައެވެ. އެކަމަކީ ގާނޫނު އަސާސީއާއި ޚިލާފު ކަމެއްކަމަށް ރާއްޖޭގެ ގިނަ ރައްޔިތުން ދެކި، އަދި އެކަމުގެ ސަބަބުން ރާއްޖޭގެ އަމަން އަމާން ކަމާއި، ސުލްހަޔާއި ކުރިއެރުމަށް ހުރަސް އެޅޭނެތީ އިންތިހާބުގެ ތާރީހެއް ހޯދުމަށް އެދުވަހުން ފެށިގެން މިޕާޓީން މިދަނީ ސުލްހަވެރިކަމާއި އެކު އިހްތިޖާޖް ކުރަމުންނެވެ.\nމި ޕާޓީން ރާވާ ހިންގާ އިހްތިޖާޖް ތަކާއި މުޒާހަރާތަކަކީ ގާނޫނު އަސާސީގެ 16 ވަނަ މާއްދާއިން ރައްޔިތުންނަށް ކަށަވަރު ކޮށްދީފައިވާ ހައްގުތަކާއި،27 ވަނަ މާއްދާއިން ލިބިދީފައިވާ ޚިޔާލު ފާޅުކުރުމުގެ މިނިވަން ކަމާއި، 32 ވަނަ މާއްދާއިން ލިބިދީފައިވާ އެއްވެ އުޅުމުގެ މިނިވަންކަމުގެ ހުދޫދުގެ ތެރޭގައި ރާވާ ހިންގާ ކަންކަން ކަމުގައި ދަންނަވަމެވެ.\nދިވެހި ރައްޔިތުންގެ ލާބަޔާއި މަންފާ ހޯދައިދީ ތާހިރު ދިރި އުޅުމަކަށް މަގުފަހިކޮށްދިނުމަށް މި ޕާޓީން އަބަދުމެ މިދަނީ ގޮވާލަމުންނެވެ. އަދި އެކަންކަމަށް ގޮވާލާ މި ޕާޓީން ބާއްވާފައިވާ އެއްވެސް މުޒާހަރާއެއްގައި ގާނޫނު އަސާސީއާއި ޚިލާފު އެއްވެސް އަމަލެއް ކޮށްފައި ނުވާނެ ވާހަކަ ދަންނަވަމެވެ. މިޕާޓީއަކީ އެއްވެސް އިރެއްގައި ގާނޫއަސާސީ އާއި ޚިލާފު އަދި އަނިޔާވެރި އަމަލުތައް ހިންގުމަށް ހިއްވަރުދީ އެފަދަ ކަންކަން ކުރާނެ ޕާޓީއެއް ނޫންކަމުގައިވެސް ދަންނަވަމެވެ.\nލަކުޑި ބުރިތަކާއި ދަގަޑުބުރިތައް ބޭނުންކޮށްގެން މުޒާހަރާ ކުރުމަކީ އިދިކޮޅު ސިޔާސީ ޕާޓީތަކުން ކުރާ ކަމެއް ކަމަށް އެފަރާތްތަކުންވަނީ މީޑިއާ ތަކުގެ ކުރިމަތީގައި ހާމަކޮށްފައެވެ. އަދި ސިޔަސީ ޕާޓއަކުން 2011 ވަނަ އަހަރުގެ ފެބްރުއަރީމަހު ކުރި މުޒާހަރާތަކުގައި ލަކުޑި ބުރިތަކާއި އެހެނެހެންވެސް އާލަތްތައް ބޭނުންކުރިކަމަށް އެ ޕާޓީގެ އިސް ލީޑަރަކު މީޑިއާތަކުގެ ކުރިމަތީގައި ހާމަކޮށްފައިވާއިރު، އެކަންކަމަށް ފުލުހުން އެއްވެސް ފިޔަވަޅެއް އަޅާފައިނުވާކަން ފާހަގަ ކުރަމެވެ. އަދި އެ މުޒާހަރާ ތަކުގައި ގާނޫނާއި އަދި އިންސާނިއްޔަތާއި ޚިލާފު އެތަކެއް އަމަލުތަކެއް ހިންގާފައިވާއިރު މޯލްޑިވްސް ޕޮލިސް ސާވިސްގެ މިހާރުގެ އިސްވެރިން އެކަންކަން ފަސްއަޅާ ފޮރުވަމުން ދާކަންވެސް ފާހަގަ ކުރަމެވެ.\nއެހެން ކަމުން ގާނޫނު އަސާސީ ނަގަހައްޓާ ރައްޔިތުންނަށް އަދުލުވެރި އިންތިހާބެއް ހޯދައިދީ ، ކުރިއެރުމާއި ތަރައްގީއާއި އިސްލާމީ ރިވެތި އުސޫލުތައް މިރާއްޖޭގައި ގާއިމު ކުރުމަށް މި ޕާޓީން ކުރަމުން ގެންދާ މަސައްކަތް ތައް ފަސްޖެހުމެއްނެތި ކުރިޔަށް ގެންދާނެކަމުގައި ދަންނަވަމެވެ. އަދި މިޕާޓީގެ އެއްވެސް ހަރަކާތެއްގައި ގާނޫނު އަސާސީ އާއި ޚިލާފު އެއްވެސް އަމަލެއް ނުހިންގާނެ ވާހަކަ ދަންނަވަމެވެ. އަދި މި ޕާޓީގެ ސުލްހަވެރި ހަރަކާތްތައް އަނިޔާވެރި ކަމާއި އެކު ރޫޅާލުމަށް ފުލުހުންގެ ތެރެއިން މަދު ބަޔަކު ކުރަމުންދާ ލާއިންސާނީ ދަށު ދަރަޖައިގެ އަމަލުތައް ހުށްޓާލުމަށް އެފަރާތްތަކަށް ގޮވާލަމެވެ.